text:
༉ འཕྲལ་ཁམས་ཅིག་ཁར་ བློན་ཆེན་ཌོག་ཊར་ བློ་གྲོས་ཚེ་རིང་མཆོག་ བང་ལ་དེཤ་གི་རྒྱལ་ས་ ཌ་ཀ་ལུ་ གཟིགས་སྐོར་གནང་པའི་སྐབས་ རྒྱལ་གཞུང་འཆམ་དང་ཟློས་གར་སློབ་སྦྱོང་ལྟེ་བའི་ ཞབས་ཁྲ་རྐྱབ་མི་༢ ལུ་ ནད་ཡམས་ཀོ་རོ་ན་བའེ་རཱསི་ཐོབ་ཡོད་པའི་ གྲུབ་འབྲས་ཐོན་ཡོདཔ་ཨིན་པས།
དེ་ཡང་ རྒྱལ་གཞུང་འཆམ་དང་ཟློས་གར་སློབ་སྦྱོང་ལྟེ་བ་ལས་ མི་༢༢ འབད་མི་ སྡེ་ཚན་ཅིག་ བློན་ཆེན་གྱི་ འཐུས་མི་སྡེ་ཚན་གྱི་གྲངས་སུ་སྦེ་ ཌ་ཀ་ལུ་ སོང་མི་དེ་ཡང་ བང་ལ་དེཤ་རྒྱལ་ཁབ་ རང་དབང་ཐོབ་སྟེ་ མི་ལོ་༥༠ འཁོར་བའི་ དུས་སྟོན་བརྩི་སྲུང་ནང་ རང་ལུགས་ཀྱི་ སྤྲོ་སྟོན་ལས་རིམ་ སྤྱན་འབུལ་ཞུ་ནིའི་དོན་ལས་ཨིན་པས།
གནས་ཚུལ་གྱི་ བྱུང་ཁུངས་དང་འཁྲིལཝ་ད་ འཆམ་དང་ཞབས་ཁྲ་རྐྱབ་མི་ སྡེ་ཚན་དེ་ ཌ་ཀ་ལུ་ བདུན་ཕྲག་༡ སྡོད་པའི་ཤུལ་ལས་ འབྲུག་ལུ་ ལོག་མ་འོང་པའི་ཧེ་མར་ བརྟག་དཔྱད་འབདཝ་ད་ སྡེ་ཚན་གྱི་གྲས་ལས་ ཕོ་སྐྱེས་༡ དང་ ཨམ་སྲུ་༡ ལུ་ ཀོ་བིཌ་-༡༩ ཐོབ་སྟེ་ཡོདཔ་ ངོས་བཟུང་འབད་ཡི་ཟེར་ཨིན་པས།
སྤྱི་ཟླ་༣ པའི་ཚེས་༢༤ ལུ་ ཌ་ཀ་ལུ་ སྤྲོ་སྟོན་ལས་རིམ་འགོ་འདྲེན་འཐབ་སར་ སྙན་ཆ་དཀྲོག་མི་ཅིག་གིས་ ཁོ་ར་ མགུ་ཏོ་ནཝ་མ་ཚད་ དྲོད་འབར་རྐྱབ་མས་ཟེར་ ཉོགས་བཤད་བཀོདཔ་ལས་ དེ་འཕྲོ་ལས་ ཀོ་བིཌ་-༡༩ བརྟག་དཔྱད་འབད་སའི་ གུར་ནང་ཁྱིད་དེ་ རེ་པིཌ་བརྟག་དཔྱད་འབདཝ་ད་ ནད་རྟགས་ཐོན་ཡོདཔ་མ་ཚད་ གཏན་འཁེལ་གྱི་དོན་ལུ་ ཨར་ཊི་-པི་སི་ཨར་ཐོག་ལུ་ བརྟག་དཔྱད་འབད་བའི་སྐབས་ལུ་ཡང་ ནད་འབུབ་ཡོད་པའི་ གྲུབ་འབྲས་ཐོན་ཡོདཔ་ཨིན་པས།
གནས་ཚུལ་བཤད་མི་ཅིག་གིས་ སླབ་མིའི་ནང་ ཕོ་སྐྱེས་དེ་ལུ་ ཀོ་བིཌ་-༡༩ ཐོབ་སྟེ་ཡོདཔ་ ངོས་བཟུམ་འབད་བའི་ཤུལ་ལས་ སློབ་སྦྱོང་ལྟེ་བའི་ སྡེ་ཚན་དེ་ ཁོ་དང་ཐད་ཀར་དུ་ འབྲེལ་བ་འཐབ་མི་ཨིནམ་ལས་ བློན་ཆེན་གྱི་ འཐུས་མི་སྡེ་ཚན་དང་གཅིག་ཁར་ རྒྱལ་ཁབ་ནང་ མ་བཏང་པར་ བཀག་བཞག་དགོཔ་ བྱུང་ཡི་ཟེར་ཨིན་མས།
བློན་ཆེན་དང་ ཕྱག་ཞུ་འགྱོ་མི་ འཐུས་མི་གཞན་ཚུ་ སྤྱི་ཟླ་༣ པའི་ཚེས་༢༥ ལུ་ རྒྱལ་ཁབ་ནང་ ལོག་ཕེབས་ནུག།
སློབ་སྦྱོང་ལྟེ་བའི་ འཆམ་དང་ཞབས་ཁྲ་རྐྱབ་མི་གཞན་༢༡ དེ་ ནད་འབུབ་ཐོབ་མི་ ཕོ་སྐྱེས་དང་ འབྲེལ་བ་འཐབ་མི་ གཙོ་ཅན་ཨིནམ་ལས་ ད་རུང་ ནད་ཡམས་ཡོད་མེད་ཀྱི་ བརྟག་དཔྱད་འབད་བའི་སྐབས་ ཞབས་ཁྲ་རྐྱབ་མི་ ཨམ་སྲུ་ཅིག་ལུ་ ཀོ་བིཌ་-༡༩ ཡོད་པའི་ གྲུབ་འབྲས་ཐོན་ནུག།
ཁོང་༢ ཆ་ར་ སྨན་ཁག་གཅིག་ནང་ བཞག་ཡོདཔ་ད་ འཐུས་མི་གཞན་ཚུ་ སྤྱི་ཟླ་༣ པའི་ཚེས་༢༨ ལུ་ དམིགས་བསལ་གྱི་ འབྲུག་མཁའ་འགྲུལ་གནམ་གྲུ་ནང་སྦེ་ འབག་འོང་ཡོདཔ་བཞིན་དུ་ ད་རེས་ ཉིན་གྲངས་༢༡ གི་ ཟུར་བཞག་ནང་ ཡོདཔ་ཨིན་པས།
གནས་ཚུལ་བཤད་མི་ཚུ་གིས་ སླབ་མིའི་ནང་ ཀོ་བིཌ་-༡༩ ཐོབ་མི་༢ ཆ་ར་ གནས་སྟངས་ལེགས་ལྡན་ཐོག་ལུ་ ཌ་ཀ་ཤེག་རུ་སེལ་སྨན་ཁང་ནང་ སྨན་བཅོས་འབད་བའི་བསྒང་ཡོད་ཟེར་ཨིནམ་ད་ གཞུང་གི་མགྱོནམ་སྦེ་ སོང་མི་ལུ་བརྟེན་ བློན་ཆེན་ཡིག་ཚང་དང་ བང་ལ་དེཤ་གི་ ཕྱི་འབྲེལ་ལྷན་ཁག་༢ ཀྱིས་ ཁོང་༢ ཀྱི་ གནས་སྟངས་དེ་ དུས་རྒྱུན་དུ་ ལྟ་རྟོག་འབད་དོ་ཡོདཔ་མ་ཚད་ འབྲུག་གི་གཞུང་ཚབ་ཡིག་ཚང་གིས་ཡང་ ཁོང་༢ ཀྱིས་མ་དོ་བར་ ཁོང་རའི་ ཌོག་ཊར་ཚུ་དང་ འབྲེལ་བ་འཐབ་བཞིན་དུ་ཡོདཔ་ཨིན་པས།
སྡེ་ཚན་གྱི་ འཐུས་མི་ག་ར་ སྤྱི་ཟླ་༣ པའི་ཚེས་༡༩ ལུ་ འབྲུག་ལུ་ ཀོ་བིཌ་-༡༩ འི་བརྟག་དཔྱད་འབད་དེ་ བང་ལ་དེཤ་ལུ་ བཏང་ཡོདཔ་ལས་ རྒྱལ་གཞུང་འཆམ་དང་ཟློས་གར་སློབ་སྦྱོང་ལྟེ་བའི་འཐུས་མི་༢ བང་ལ་དེཤ་ལུ་ལྷོདཔ་ད་ ནད་འབུབ་ཐོབ་ཡོདཔ་འོང་ནི་ཨིན་པས།
སྡེ་ཚན་དེ་ བང་ལ་དེཤ་ལུ་ ལྷོད་པའི་ཤུལ་ལུ་ བློན་ཆེན་མ་ཕེབས་པའི་ ཉིནམ་༡ གི་ཧེ་མར་ སྤྱི་ཟླ་༣ པའི་ཚེས་༢༢ ལུ་ ནད་འབུབ་ཡོད་མེད་ཀྱི་ བརྟག་དཔྱད་འབད་ཡོདཔ་ད་ དེ་བསྒང་ འཐུས་མི་ག་ལུ་ཡང་ ནད་འབུབ་མེད་པའི་ གྲུབ་འབྲས་ཐོན་ནུག།
ཞབས་ཁྲ་རྐྱབ་མི་ཚུ་ གནས་རིམ་ཨིསི་ཊར་༤ འབད་བའི་ ཟ་ཁང་ཅིག་ནང་ བཞག་ཡོདཔ་ད་ ཁོང་ཆ་ཁྱབ་ བློན་ཆེན་དང་ བློན་ཆེན་གྱི་ ཕྱག་ཞུ་མི་ འཐུས་མི་གཞན་ག་ད་ཡང་ ཕྱད་ཡོད་པའི་ ལོ་རྒྱུས་མིན་འདུག།
བང་ལ་དེཤ་ལུ་ དུས་ཅི་ སྤྱི་ཟླ་༣ པ་ལས་ ཀོ་བིཌ་-༡༩ ཐོབ་མིའི་གྱངས་ཁ་ ཡར་སེང་འགྱོ་ནི་ འགོ་བཙུགས་ཡོདཔ་ད་ སྤྱི་ཟླ་༣ པའི་ཚེས་༣༠ ལུ་ ཉིནམ་༡ ནང་ ནད་ཡམས་ཐོབ་མི་༥,༠༠༠ དེ་ཅིག་ གནས་ཐོ་བཀོད་ཡོདཔ་བཞིན་དུ་ ཁ་ཙ་ཚུན་ཚོད་ བང་ལ་དེཤ་རྒྱལ་ཁབ་ནང་ ནད་འབུབ་ཐོབ་མིའི་གྱངས་ཁ་༦༠༦,༠༠༠ ལྷགཔ་ཅིག་ལུ་ ལྷོད་ཡོདཔ་ཨིན་པས།
དེ་བཟུམ་སྦེ་ ན་ཧིང་ ནད་འབུབ་ཐོན་མི་ལས་འགོ་བཙུགས་ འདས་པའི་ཉིན་གྲངས་༢ ཀྱི་རིང་ ནད་འབུབ་ཐོབ་མི་༤༥ ལུ་ ཤི་རྐྱེན་བྱུང་མི་བརྩིས་ཏེ་ བསྡོམས་ཀྱིས་མི་༨,༩༩༤ ལུ་ ཤི་རྐྱེན་བྱུང་ཡོད་པའི་གནས་ཚུལ།
ཉི་མ་དབང་འདུས།


c: text/html

text:
༉ ཐིམ་ཕུག་ཁྲོམ་སྡེ་གིས་ དུས་ཅི་སྤྱི་ཟླ་༥ པའི་ནང་ལས་ དབྱངས་ཅན་ཕུག་དང་ ལུང་བསྟན་ཟམ་པའི་ སློབ་ཕྲུག་ཚུ་གི་དོན་ལུ་ ཁྲོམ་སྡེའི་འགྲུལ་འཁོར་གྱི་ ཞབས་ཏོག་བྱིན་མི་དེ་གིས་ ས་གནས་ནང་ སྣུམ་འཁོར་མ་ཤོང་པའི་ དཀའ་ངལ་མར་ཕབ་འབད་ཚུགས་ཡོདཔ་ལས་ འགྲུལ་འཁོར་ལང་ཚུགས་པ་ཅིན་ ཁྲོམ་གྱི་སྦུག་ལུ་ཡོད་མི་ འཇིགས་མེད་རྣམ་རྒྱལ་སློབ་གྲྭ་དང་ མུ་ཏིག་ཐང་གི་དོན་ལས་ཡང་ འགོ་བཙུགས་ནི་ཨིན་པས།
སློབ་ཕྲུག་ཚུ་ལུ་ འགྲུལ་འཁོར་གྱི་ཞབས་ཏོག་བྱིན་དགོ་པའི་ དམིགས་ཡུལ་གཙོ་བོ་ར་ ཁྲོམ་དཔོན་ཀུན་ལེགས་རྡོ་རྗེ་གིས་ འབད་བ་ཅིན་ སློབ་ཕྲུག་ཚུ་ དྲོ་པ་སློབ་གྲྭ་ནང་འགྱོ་བའི་སྐབས་དང་ ཕྱི་རུ་ལོག་ཁྱིམ་ནང་འགྱོཝ་ད་ སྣུམ་འཁོར་མ་ཤོང་པའི་ དཀའ་ངལ་ཐོན་ནི་དེ་གིས་ ཨིན་ཟེར་ཨིན་པས།
ཁྲོམ་དཔོན་གྱིས་འབད་བ་ཅིན་ ཁྲོམ་སྡེ་གི་ འགྲུལ་འཁོར་གྱི་ཞབས་ཏོག་ འགོ་མ་བཙུགས་པའི་ཧེ་མར་ ཨ་ལོའི་ཕམ་མང་ཤོས་ཅིག་གིས་ ཨ་ལོ་ཚུ་ སློབ་གྲྭ་ནང་ བསྐྱལ་བར་འགྱོ་དོ་ཡོདཔ་ལས་ དེ་བསྒང་ སློབ་གྲྭའི་ས་ཁོངས་དང་ ཁྲོམ་གྱི་ས་ཁོངས་ཚུ་ནང་ སྣུམ་འཁོར་མ་ཤོང་པའི་ ཉོགས་བཤད་བཀོད་དོ་ཡོདཔ་ཨིན་རུང་ ཞབས་ཏོག་དེ་ བཙུགས་ཞིནམ་ལས་ ལོག་ལྟབ་ཀྱིས་ སྣུམ་འཁོར་གྱི་ གྱངས་ཁ་མར་ཕབ་ སོང་ཡི་ཟེར་ཨིན་པས།
ཨིན་རུང་ ད་ལྟོ་ཁྲོམ་གྱི་ ས་ཁོངས་ནང་ སྣུམ་འཁོར་མ་ཤོང་པའི་ དཀའ་ངལ་དེ་ ད་ལྟོའི་བར་ན་ཡང་ཡོདཔ་ལས་ འཇིགས་མེད་རྣམ་རྒྱལ་གྱི་ སློབ་ཕྲུག་ཚུ་གི་དོན་ལུ་ཡང་ འགོ་བཙུགས་ཚུགས་པ་ཅིན་ དེ་གི་ཕན་ཐོགས་སྦོམ་འབྱུང་ནི་ལུ་ རེ་བ་བསྐྱེད་དེ་ འགོ་བཙུགས་ནི་གི་ འཆར་གཞི་བཟོ་སྟེ་ཡོད་ཟེར་ཨིན་པས།
ད་ལྟོ་ ཐིམ་ཕུག་ཁྲོམ་སྡེ་ནང་ མི་མང་འགྲུལ་འཁོར་བཱསི་ ཡོངས་བསྡོམས་༤༨ ཡོད་ས་ལས་ སྣུམ་འཁོར་༡༤ སློབ་གྲྭ་ཚུ་གི་དོན་ལས་ ལོགས་སུ་སྦེ་ བཞག་སྟེ་ཡོདཔ་ཨིན་པས།
འགྲུལ་འཁོར་བཱསི་༡༤ པོ་དེ་གིས་ ཉིནམ་གཅིག་ནང་ ཁོང་ར་གིས་ ངོས་འཛིན་འབད་དེ་ཡོད་མི་ ས་ཁོངས་ལས་ སློབ་གྲྭ་དང་ སློབ་གྲྭ་ལས་ ངོས་འཛིན་འབད་སའི་ས་ཁོངས་འབདཝ་ད་ ཚར་༢༡ ཡར་དང་མར་འགྱོ་དོ་ཡོདཔ་ད་ འགྲུལ་འཁོར་བཱསི་ཚུ་གིས་ དྲོ་པའི་ཆུ་ཚོད་༧:༡༥ ལས་ ཕྱི་རུའི་ཆུ་ཚོད་༨:༢༠ ཚུན་ སློབ་ཕྲུག་ཚུ་ལུ་ ཞབས་ཏོག་སྤྲོདཔ་ཨིན་པས།
སློབ་ཕྲུག་ཚུ་ལུ་ གོང་ཚད་ཡང་ བརྒྱ་ཆ་༣༠ མར་ཕབ་འབད་དེ་ཡོདཔ་ལས་ བར་སྦིས་ས་ལས་ ལུང་བསྟན་ཟམ་པའི་ སྣུམ་འཁོར་བཞག་ས་ཚུན་ཚད་ དངུལ་ཀྲམ་༡༠.༥ དང་ གླང་ཇོ་ཕར་ཁ་ལས་ འབད་བ་ཅིན་ དངུལ་ཀྲམ་༧ ལས་མི་གནས་དོ་ཡོདཔ་ཨིན་པས།
ཨིན་རུང་ ཁྲོམ་དཔོན་གྱིས་ འབད་བ་ཅིན་ ད་ལྟོ་གི་ གླ་ཆ་དེ་ སྤྱི་ཟླ་༡༢ པ་ཚུན་ཨིནམ་ད་ དེ་གི་ཤུལ་ལས་ བསྐྱར་ཞིབ་འབད་འོང་ག་མི་འོང་ག་ ད་ལྟོ་སླབ་མི་ཤེས་ཟེར་ཨིན་པས།
ཞབས་ཏོག་དེ་གིས་ སློབ་ཕྲུག་དང་ ཁོང་གི་ཕམ་ཚུ་ལུ་ ཕན་སྦོམ་ཐོགས་ཡོདཔ་སྦེ་ སླབ་ཨིན་པས།
སློབ་རིམ་༩ པའི་ དབྱངས་ཅན་ཕུག་གི་ སློབ་ཕྲུག་གཅིག་གི་ ཕམ་ཨིན་མི་ བསོད་ནམས་དོན་གྲུབ་ཀྱིས་ འདས་པའི་དྲི་བ་དྲིས་ལན་གྱི་སྐབས་ལུ་ ཁོ་ར་ བར་སྦིས་ས་ལུ་ སྡོད་དོ་ཡོདཔ་ད་ ཧེ་མ་ འགྲུལ་འཁོར་བཱསི་གི་ ཞབས་ཏོག་མེད་པའི་སྐབས་ ཁོ་དྲོ་པ་ཨ་རྟག་ར་ སློབ་གྲྭའི་སྣུམ་འཁོར་བཞག་ས་ཚུན་ཚོད་ བུ་བསྐྱལ་བར་ འོང་དགོ་ཟེར་ཨིན་པས།
ཁོ་ར་ ལཱ་བར་སྦིས་ས་ལུ་ འབད་དོ་ཡོདཔ་ལས་ ལཱ་ཁག་སྦེ་ དྲོ་པ་ཨ་རྟག་ར་ ཨ་ལོ་བསྐྱལ་བར་འོང་དགོ་ནི་དེ་གིས་ སྣུམ་འཁོར་མར་ཁུ་འབད་རུང་ ཟླཝ་རེ་ནང་ དངུལ་ཀྲམ་༧,༠༠༠ དེ་ཅིག་ བླུག་དགོཔ་ཐོནམ་མས་ཟེར་ཨིན་པས།
ད་ལྟོ་འབད་བའི་བསྒང་ལས་ ཨ་ལོ་གིས་ ཟླཝ་གཅིག་ནང་ འགྲུལ་འཁོར་བཱསི་གི་ གླ་ཆ་དངུལ་ཀྲམ་༡,༠༠༠ ཡང་ མི་གནས་དོ་ཡོདཔ་ལས་ ཁོ་གི་ཟད་འགྲོ་དང་ དུས་ཚོད་གཉིས་ཆ་ར་ལུ་ ཕན་ཐོགས་ཅི་ཟེར་ཨིན་པས།
ཁྲོམ་དཔོན་གྱིས་ སྣུམ་འཁོར་མ་ཤོང་པའི་དཀའ་ངལ་དང་ རང་བཞིན་གནས་སྟངས་སྲུང་སྐྱོབ་ཀྱི་དོན་ལུ་ འགྲུལ་འཁོར་བཱསི་དེ་ ག་དེ་མང་མང་བཙུགས་པ་ཅིན་ ཕན་ཐོགས་ཚུགས་ནི་མས་ཟེར་ བཤདཔ་ཨིན་པའི་གནས་ཚུལ།
ཡེ་ཤེས་སྒྲོལ་མ།

robotstxt: allowed

filter: keep


text:
༉ སྤྱི་ཟླ་༡༠ པའི་ཚེས་༡༨ ལུ་ ཨེ་ཤི་ཡན་གོང་འཕེལ་དངུལ་ཁང་གིས་ འབྲུག་སྔོ་ལྗང་དང་ ཀོ་བིཌ་-༡༩ ལུ་བརྟེན་ དཔལ་འབྱོར་ལུ་ ཐོ་ཕོག་མི་ཚུ་ ལོག་བསྐྱར་གསོ་འབད་ནིའི་དོན་ལུ་ སྲིད་བྱུས་གཞི་བཞག་གི་ སྐྱིན་འགྲུལ་དངུལ་ཀྲམ་ཐེར་འབུམ་༣ ཆ་འཇོག་འབད་ཡོདཔ་ཨིན་པས།
སྐྱིན་འགྲུལ་དེ་ དངུལ་ཁུངས་ཡུན་བརྟན་དང་ དཔལ་འབྱོར་ལོག་ཡར་དྲག་གཏང་ནིའི་ ལས་རིམ་གྱི་ཡན་ལག་ཚུ་ནང་ གཏང་ནི་ཨིནམ་བཞིན་དུ་ ནང་འཁོད་ཐོན་ཁུངས་བགོ་བཀྲམ་ཡར་དྲག་གཏང་ནི་དང་ སྒེར་སྡེ་གོང་འཕེལ་གཏང་ནི་ དམིགས་བསལ་དུ་ ནང་བཟོ་དང་བཟོ་གྲྭ་ཆུང་བ་ཡར་དྲག་གཏང་ནི་ གནམ་གཤིས་འགྱུར་བགྲོད་འབྲེལ་མཐུན་དང་ཐབས་ལམ་ གཞི་བཙུགས་འབད་ནིའི་དོན་ལུ་ སྲིད་བྱུས་ལེགས་སྒྱུར་གྱི་ རྒྱབ་སྐྱོར་ཚུ་འབད་ནི་ཨིན་པས།
ཀོ་བིཌ་-༡༩ དེ་གིས་ འབྲུག་གི་དཔལ་འབྱོར་ལུ་ ཐོ་སྦོམ་སྦེ་ར་ ཕོག་ཡོདཔ་བཞིན་དུ་ ཐོན་ཁུངས་ཡུན་བརྟན་དེ་ དཔལ་འབྱོར་ཡར་དྲག་གཏང་ནི་དང་ སྤྱི་ལོ་༢༠༣༠ ལུ་ འོང་འབབ་ཆེ་བའི་ རྒྱལ་ཁབ་ཅིག་ལུ་ གོང་འཕེལ་གཏང་ནི་ལུ་ གལ་ཆེ་ཟེར་ ཨེ་ཤི་ཡཱན་གོང་འཕེལ་མི་མང་འཛིན་སྐྱོང་དཔལ་འབྱོར་མཁས་མཆོག་ ཅཱན་དཱན་ སབ་ཀོ་ཏ་གིས་ བཤདཔ་ཨིན་པས།
ཁོ་གིས་འབད་བ་ཅིན་ གཞུང་གི་འོང་འབབ་དེ་གིས་ སྔོ་ལྗང་དང་ གདོང་ལེན་ དེ་ལས་ ཡོངས་རྫོགས་སྦེ་ གོང་འཕེལ་གཏང་ནིའི་དོན་ལས་ མ་རྩ་གཞི་བཙུགས་དང་ རྒྱ་སྐྱེད་འབད་ནི་ལུ་ ལྷན་ཐབས་འབད་ཚུགས་ཟེར་ཨིན་པས།
འབྲུག་གི་དཔལ་འབྱོར་ལས་སྣ་བརྒྱ་ཆ་༤༠ དེ་ཅིག་ ཆུར་བརྟེན་གློག་མེ་ལུ་ བརྟེན་སྡོད་དོ་ཡོད་མི་དེ་ གནམ་གཤིས་འགྱུར་བགྲོད་ལུ་བརྟེན་ གནོད་ཉེན་ཆེ་དྲགས་ཅིག་ཨིནམ་ད་ ཨེ་ཤི་ཡཱན་གོང་འཕེལ་དངུལ་ཁང་དང་འཁྲིལཝ་ད་ ལས་རིམ་དེ་གིས་ རྒྱལ་ཡོངས་མཐུན་འབྲེལ་འཆར་གཞི་དང་ གནས་གཤིས་འགྱུར་བགྲོད་གདོང་ལེན་གོང་འཕེལ་ཐབས་བྱུས་ དེ་ལས་ མ་དངུལ་གཏང་ནི་ལུ་ རྒྱབ་སྐྱོར་ཐོག་ལས་ དཔལ་འབྱོར་ལོག་ཡར་དྲག་གཏང་ནི་ལུ་ གཞི་རྟེན་བཟོ་ནི་ལུ་ ལྷན་ཐབས་འབད་ནི་ཨིན་པས།
དེ་མ་ཚད་ ཅ་དམ་བདག་སྐྱོང་དང་ ལྟ་བཤལ་ འོང་འབབ་དུས་ཡུན་བར་མའི་ཐབས་བྱུས་ དེ་ལས་ མི་མང་དངུལ་འབྲེལ་འཛིན་སྐྱོང་ལེགས་བསྒྱུར་བཟོ་ཐོག་ལས་ ནང་འཁོད་ཐོན་ཁུངས་བགོ་བཀྲམ་ སྒྲིང་སྒྲི་བཟོ་ཚུགས་ནི་ཨིན་པས།
རིག་རྩལ་ཅན་གྱི་ལས་མི་ མ་ལང་མི་དང་ གཞུང་དབང་ལས་སྡེ་ཚུ་ལུ་ བློ་གཏད་ དེ་ལས་ དངུལ་འབྲེལ་འཐོབ་ནི་ལུ་ ཚད་ཅིག་ལས་བརྒལ་མེད་མི་ལུ་བརྟེན་ ཚོང་འབྲེལ་གོང་འཕེལ་གཏང་ནི་ལུ་ ཐོགས་ལུས་དོ་ཡོདཔ་ཨིན་པས།
ལས་རིམ་དེ་གིས་ ཆོག་ཐམ་བྱ་རིམ་ལེགས་བསྒྱུར་དང་ ཚོང་འབྲེལ་གཞི་བཙུགས་འབད་ནི་ ནང་བཟོ་དང་བཟོ་གྲྭ་ཆུང་བ་ལུ་ དངུལ་འབྲེལ་སེམས་ཤུགས་མཐུན་རྐྱེན་ ཚོང་ལམ་ནང་ ལག་ལེན་འཐབ་བཏུབ་བཟོ་ནི་གི་ ལག་ཤེས་དང་འཕྲུལ་རིག་སྦྱོང་བརྡར་བཟོ་ནི་ལུ་ རྒྱབ་སྐྱོར་འབད་ནི་ཨིན་པས།
ཨེ་ཤི་ཡཱན་གོང་འཕེལ་དངུལ་ཁང་གིས་ ཧེ་མ་ཡང་ ལས་སྡེ་ཚུ་གི་ལག་ལེན་དང་ ཡར་དྲག་གཏང་ནི་བརྩིས་ཏེ་ སྲིད་བྱུས་དང་ལེན་གྱི་དོན་ལུ་ ཡུ་ཨེསི་ཌོ་ལར་ས་ཡ་༡ བྱིན་ཡོདཔ་མ་ཚད་ སྤྱི་ཟླ་༡༠ པའི་ཚེས་༡༩ ལུ་ དངུལ་ཁང་དེ་གིས་ ཉི་དྲོད་འཕྲུལ་ཁང་བཟོ་ནི་ལུ་ ཡུ་ཨེསི་ཌོ་ལར་ས་ཡ་༡༨.༢༦ བྱིན་ཡོདཔ་ཨིན་པས།
ཡུ་ཨེསི་ཌོ་ལར་ས་ཡ་༡༨.༢༦ ལས་ ས་ཡ་༨.༢༦ དེ་ ཕབ་ཆག་ཅན་གྱི་ སྐྱིན་འགྲུལ་དང་ ཡུ་ཨེསི་ཌོ་ལར་ས་ཡ་༡༠ དེ་ ཡེ་ཤི་ཡཱན་གོང་འཕེལ་དངུལ་ཁང་ལས་ གནང་བྱིན་ཨིནམ་ད་ ལས་འགུལ་ཚུ་ལས་ གཞུང་གིས་ ཡུ་ཨེསི་ཌོ་ལར་ས་ཡ་.༠༩༩ རྒྱབ་སྐྱོར་འབད་ནི་ཨིན་པས།
མེ་ག་ཝཱཊ་༡༧.༣༨ འབད་མི་ ཉི་དྲོད་འཕྲུལ་ཁང་དེ་ ནུབ་ཕྱོགས་དབུས་ཕྱོགས་ནང་ རྐྱབ་ནི་ཨིནམ་ད་ འཕྲུལ་ཁང་དེ་གིས་ ལོ་བསྟར་བཞིན་དུ་ གི་ག་ཝཱཊ་༢༥ དེ་རེ་ ཐོན་སྐྱེད་འབད་ཚུགས་ནི་ཨིནམ་བཞིན་དུ་ དེ་བཟུམ་མའི་འཕྲུལ་ཁང་དེ་ རྒྱལ་ཁབ་ནང་ འགོ་དང་པ་འོང་ནི་ཨིན་པས།
ཚ་དྲོད་ཡར་འཕར་འགྱོ་མི་དེ་གིས་ ཁྱེགས་མར་ཕབ་འགྱོ་ནི་ལུ་ དམིགས་གཏད་བཀོད་དེ་ཡོདཔ་ལས་ འབྲུག་གིས་ ཆུར་བརྟེན་གློག་མེ་ལུ་ བརྟེན་སྡོད་མི་ལམ་ལུགས་དེ་ ཆརཔ་ལུ་བརྟེན་དགོཔ་འབྱུང་ནི་ཨིནམ་བཞིན་དུ་ དེ་གིས་ གནམ་དགུན་ལུ་ འཕྲལ་འཕྲལ་ར་ ཆར་དཀོན་དང་ གནམ་བྱཱར་སྐབས་ ཆུ་རུད་འཐོན་འོང་ཟེར་ ཡེ་ཤི་ཡཱན་གོང་འཕེལ་དངུལ་ཁང་གི་མཁས་མཆོག་ ཀི་རིས་ཊོབ་ མི་ཌཱལ་གྱིས་ བཤདཔ་ཨིན་པས།
ལས་འགུལ་དེ་ ཨེ་ཤི་ཡཱན་གོང་འཕེལ་དངུལ་ཁག་གི་ དམིགས་བསལ་རྒྱབ་སྐྱོར་མ་དངུལ་ལས་ ཡུ་ཨེསི་ཌི་༢༠,༠༠༠ གནས་པའི་ཐབས་རིག་དང་ ཨེ་ཤི་ཡ་ ཨི་-ཀོ་རི་ཡཱན་དང་ ཤེས་ཡོན་མཉམ་འབྲེལ་མ་དངུལ་ ཉམས་འབྲེལ་ཐོག་ ཡུ་ཨིསི་ཌོ་ལར་༤༥༠,༠༠༠ རྒྱབ་སྐྱོར་འབད་ཡོདཔ་ཨིན་པས།
ཐབས་རིག་རྒྱབ་སྐྱོར་དེ་གིས་ འབྲིང་རིམ་སློབ་གྲྭ་གོང་མའི་ ཚན་རིག་དང་ འཕྲུལ་རིག་ བཟོ་རི་ དེ་ལས་ རྩིས་ཆོས་ཚན་གྱིས་མ་ཚད་པར་ བསྟན་རྒྱས་ལྷན་ཁག་འོག་གི་ གློག་མེ་ནུས་ཤུགས་ལས་ཁུངས་ཀྱིས་ གནམ་གཤིས་གདོང་ལེན་ནུས་ཤུགས་ལམ་ལུགས་ཀྱི་ ཤེས་ཡོན་སྦྱང་ནི་ གོ་སྐབས་འཐོབ་ནི་ཨིན་པས།
ལས་རིམ་ལྷབ་སྦྱང་ལུ་བརྟེན་ ཨམ་སྲུ་བརྒྱ་ཆ་༣༠ ལས་༤༠ དེ་ཅིག་ལུ་ ཁེ་ཕན་འབྱུང་ཚུགས་ནི་ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
༉ ད་ལྟོའི་ འགྲོ་འགྲུལ་བཀག་དམ་འགོ་བཙུགས་ཏེ་ ཁ་ཙ་ཚུན་ མི་གྲངས་༢༦༠ ལུ་ ནད་ཡམས་ཀོ་རོ་ན་བའེ་རཱསི་ཐོབ་ཡོདཔ་ བདའ་ཟུན་ཡོདཔ་ད་ ཁོང་ཆ་ཁྱབ་ ཀོ་བིཌ་-༡༩ སྨན་ཁང་དང་ ཟུར་བཞག་སྨན་ཁང་ཚུ་ནང་ བདག་འཛིན་འཐབ་སྟེ་ སྨན་བཅོས་འབད་བཞིན་དུ་ཡོདཔ་ཨིན་པས།
ཁ་ཙ་ མི་ངོམ་༦ བདའ་ཟུན་མིའི་གྲས་ལས་༣ ཧེ་མ་ལས་ ནད་འབུབ་ཐོབ་མི་ཚུ་དང་ འབྲེལ་འཐབ་མི་དང་༢ ཉི་མ་འབྲིང་རིམ་སློབ་གྲྭ་གོང་མ་དང་ ལྕང་གླིང་མི་ཐང་གི་ ཚ་རིམས་སྨན་བཅོས་ཁང་ལས་ བདའ་ཟུན་ཡོདཔ་བཞིན་དུ་༡ ཕྱི་རྒྱལ་ལས་འོང་སྟེ་ ཟུར་བཞག་ནང་ སྡོད་མི་ཨིན་པས།
ཁོང་གི་གྲས་ལས་ ཆུང་ཤོས་དེ་ ལོ་ཕྱེད་དང་༣ དང་ རྒན་ཤོས་དེ་ སྐྱེས་ལོ་༨༣ ལང་མི་ཨིནམ་ད་ ཁོང་༢ ཆ་ར་ ད་ལྟོ་ གནས་སྟངས་ལེགས་ཤོམ་སྦེ་ ཡོདཔ་ཨིན་པས།
གཞན་ཚུ་ མང་ཤོས་ར་ སྐྱེས་ལོ་༢༥ ལས་༣༠ གི་བར་ན་འབད་མི་ཚུ་ཨིན་མས་ཟེར་ ཁ་ཙ་ གནས་ཚུལ་ཞལ་འཛོམས་སྐབས་ལུ་ གསོ་བ་བློན་པོ་ བདེ་ཆེན་དབང་མོ་གིས་ གསལ་བསྒྲགས་འབད་ཡི།
བློན་པོ་གིས་ སླབ་མིའི་ནང་ སློབ་ཕྲུག་འབད་བ་ཅིན་ མི་༧༡ ལུ་ ནད་འབུབ་ཐོབ་སྟེ་ཡོད་མིའི་གྲས་ལས་ སྐྱེས་ལོ་༡༢ མན་ཆད་འབད་མི་༣༢ དང་ སྐྱེས་ལོ་༡ འོག་རྒྱུ་འབདམི་༤ ཡོད་ཟེར་ཨིན་པས།
ཕོ་མོའི་དབྱེ་བ་ བརྒྱ་ཆ་ལས་དཔྱད་པ་ཅིན་ ཕོ་སྐྱེས་བརྒྱ་ཆ་༥༤ དང་ ཨམ་སྲུ་༤༦ ཡོདཔ་ཨིན་པས།
བློན་པོ་གིས་ བཤད་མི་དང་འཁྲིལཝ་ད་ ནདཔ་ཚུ་གི་གྲས་ལས་ ཐིམ་ཕུག་ཀོ་བིཌ་-༡༩ སྨན་ཁང་ནང་༧༨ དང་ ཟུར་བཞག་སྨན་ཁང་ནང་༡༥༦ ཕུན་ཚོགས་གླིང་སྨན་ཁང་ནང་༦ མོང་སྒར་སྨན་ཁང་ནང་༤ དེ་ལས་ སྤ་རོ་ཟུར་བཞག་སྨན་ཁང་ནང་༢༢ ཡོདཔ་ཨིན་པས།
ནད་འབུབ་ཐོབ་རུང་ ལོ་ན་གཞོནམ་དང་ གཟུགས་སྟོབས་སྒྲིང་སྒྲི་འབད་མི་ཚུ་ ཟ་ཁང་ཚུ་ཨིན་མི་ ཟུར་བཞག་སྨན་ཁང་ཚུ་ནང་ སྨན་བཅོས་འབད་དེ་ བཞག་དོ་ཡོདཔ་ད་ རྒན་ཤོས་དང་ ཨ་ལོ་ཚུ་འབད་བ་ཅིན་ སྨན་ཁང་ནང་བཞག་སྟེ་ བདག་འཛིན་འཐབ་དོ་ཡོདཔ་ཨིན་པས།
ད་ལྟོ་ཚུན་ ནད་འབུབ་ཐོབ་མི་ ནདཔ་ཚུ་གི་གྲས་ལས་ སྲོག་རླུང་ལག་ལེན་འཐབ་དགོ་མི་ ཕུད་རྡོག་གཅིག་ཡང་ མ་ཐོནམ་ཨིན་པས།
དེ་བཟུམ་སྦེ་ ཕྱིའི་རྒྱལ་ཁབ་ཚུ་ནང་འབད་བ་ཅིན་ ནད་འབུབ་ཐོབ་མི་ འབྲུག་མི་༥༤ དེ་ཅིག་ཡོད་མི་ལས་༤༠ དྲག་ཡོདཔ་ཨིན་པས།
ཨེ་མི་རི་ཀ་ལུ་༣༢ དང་ ཡོ་རོབ་ལུ་༣ མི་ཌལ་ཨིསིཊ་ལུ་༡༡ དེ་ལས་ ལྷོ་ཨེ་ཤི་ཡ་ལུ་༥ ནད་འབུབ་ཐོབ་ཡོད་མི་ལས་ ད་ལྟོ་ ནིའུ་ཡོག་ལུ་༡༣ དང་ བ་རེན་ལུ་༡ མ་དྲག་པར་ཡོད་ཟེར་ གསོ་བ་བློན་པོ་གིས་ བཤད་ཅི།
ད་རེས་ཀྱི་ འགྲོ་འགྲུལ་བཀག་དམ་ འགོ་བཙུགས་པའི་ཤུལ་ལུ་ ད་ལྟོ་ཚུན་ མི་གྲངས་༧༥༥ ཟུར་བཞག་འབད་ཡོདཔ་ད་ ནད་འབུབ་ཐོབ་མི་ཚུ་དང་ འབྲེལ་བ་འཐབ་མི་༢,༥༨༩ རང་སོའི་ཁྱིམ་ནང་ ཟུར་བཞག་ཡོདཔ་ཨིན་པས།
དེ་བཟུམ་སྦེ་ ད་ལྟོ་ཚུན་ ཨར་ཊི་པི་སི་ཨར་བརྟག་དཔྱད་༤༠,༠༠༠ དེ་ཅིག་དང་ ཨེན་ཊི་ཇེན་བརྟག་དཔྱད་༣༨,༠༠༠ འབད་ཡོདཔ་ད་ རྒྱལ་ཁབ་ནང་འཁོད་ལུ་ ཉིན་བསྟར་བཞིན་དུ་ མི་གྲངས་༥,༠༠༠ རེ་ བརྟག་དཔྱད་འབད་ཡོདཔ་ཨིན་པས།
ནད་འབུབ་ཐོབ་མིའི་གྲས་ལས་༢༡༤ ཧེ་མ་ལས་ ནད་འབུབ་ཐོབ་མི་ཚུ་དང་ འབྲེལ་བ་འཐབ་མི་ཚུ་ཨིནམ་ད་༢༦ མི་སྡེའི་བརྟག་དཔྱད་ལས་རིམ་དང་༢༠ ཚ་རིམས་སྨན་བཅོས་ཁང་ལས་ བདའ་ཟུན་ཡོདཔ་ཨིན་པས།
སྤ་རོ་ལུ་ཡང་ མི་གྲངས་༡༢,༠༠༠ ལུ་ ནད་འབུབ་བརྟག་དཔྱད་འབད་ཡོདཔ་ཨིན་རུང་ མི་སྡེའི་ནང་ལས་ ཕུད་རྡོག་གཅིག་མ་གཏོགས་ མ་ཐོནམ་ཨིན་པས།
ད་ལྟོའི་གནས་སྟངས་ནང་ རང་སོའི་ས་ཁོངས་ཚུ་ནང་ ཚ་རིམས་སྨན་ཁང་མེད་མི་ཚུ་ བརྟག་དཔྱད་འབད་བར་ ས་ཁོངས་གཞན་ཁར་ འགྱོ་དགོ་པའི་སྐབས་ གནང་བ་འཐོབ་ནི་ལུ་ དུས་ཡུན་དུམ་གྲ་ཅིག་ འགོར་དོ་ཡོདཔ་ལས་ ད་རིས་ལས་འགོ་བཙུགས་ ཚ་རིམས་སྨན་བཅོས་ཞབས་ཏོག་ འགྲུལ་འཁོར་ནང་སྦེ་ སྤྲོད་ནི་ཨིནམ་ལས་ རང་སོའི་ས་ཁོངས་ནང་ ཞབས་ཏོག་འཐོབ་ཚུགས་ཟེར་ཨིན་པས།
མི་སེར་ཚུ་གིས་ འགྲོ་འགྲུལ་བཀག་དམ་དེ་ ནམ་ཕྱེ་འོང་ག་ཟེར་བའི་ དྲི་བ་ཚུ་ཡང་ བཀོད་དོ་ཡོདཔ་ཨིན་རུང་ དེ་གི་དོན་ལུ་ བློན་ཆེན་ཡིག་ཚང་གིས་ འབྲེལ་ཡོད་ལས་སྡེ་དང་ དབང་འཛིན་ཚུ་དང་ འབྲེལ་བ་འཐབ་ཐོག་ལས་ འཕྲལ་མགྱོགས་ར་ གསལ་བསྒྲགས་འབད་འོང་ཟེར་ཨིན་པས།
ད་ལྟོ་ཚུན་ རྒྱལ་ཁབ་ནང་ ཀོ་བིཌ་-༡༩ ཐོབ་མི་༧༡༦ ཡོད་ས་ལས་༤༡༠ དྲག་ཡོད་མི་དེ་ བརྒྱ་ཆ་༥༧ ཨིན་པའི་གནས་ཚུལ།
ཉི་མ་དབང་འདུས།


text:
༉ འབྲུག་ལྟ་བཤལ་ཚོགས་སྡེ་གིས་ འབྲུག་གི་ ལྟ་བཤལ་བཅའ་ཡིག་དང་སྒྲིག་གཞི་ཟིན་བྲིས་༢༠༢༢ ཅན་མ་དེ་ ཐག་བཅད་བཟོ་ཡོདཔ་ཨིན་པས།
ལྟ་བཤལ་བཅའ་ཡིག་དང་སྒྲིག་གཞི་༢༠༢༢ མ་དང་འཁྲིལཝ་ད་ ཧེ་མར་ ཟིན་བྲིས་ནང་ ཚོང་འབྲེལ་འགོ་བཙུགས་པའི་སྐབས་ ལྟ་བཤལ་ལག་ལེན་ལས་སྡེ་དང་ ཟ་ཁང་ཚུ་གིས་ དངུལ་ཀྲམ་༥༠༠,༠༠༠ འབད་མི་ ཚོང་འབྲེལ་གྱི་ གན་རྒྱ་(ཉེན་སྲུང་མ་དངུལ་)ཅིག་ ཁས་ལེན་འབད་དགོཔ་སྦེ་ཡོད་རུང་ བཟོ་མི་དགོ་ནི་ཨིན་པས།
དེ་ཡང་ ལྟ་བཤལ་བཅའ་ཡིག་དང་སྒྲིག་གཞི་ཐག་བཅད་བཟོ་མི་ནང་ ཉེན་སྲུང་མ་དངུལ་གྱི་ དོན་ཚན་དེ་ར་ ཕྱིར་བཏོན་འབད་དེ་ཡོདཔ་ཨིན་པས།
ཚོགས་སྡེ་གིས་ བཅའ་ཡིག་ཟིན་བྲིས་གུ་ འབྲེལ་ཡོད་ལས་སྡེ་ཚུ་དང་ གྲོས་བསྟུན་འབད་བའི་སྐབས་ ཟ་ཁང་བཙུགས་སྡོད་མི་ཚུ་གིས་ ཚོང་འབྲེལ་འགོ་བཙུགས་གི་ གན་རྒྱ་(ཉེན་སྲུང་མ་དངུལ་)ཅིག་ ཁས་ལེན་འབད་དགོ་མི་ལུ་ ངེས་ལེན་ཡོད་རུང་ ཟ་ཁང་གི་ གནས་རིམ་དང་འཁྲིལ་ཏེ་ བཟོ་དགོཔ་སྦེ་ སླབ་ཡོདཔ་ཨིན་པས།
དེ་བཟུམ་སྦེ་ ཧེ་མར་ བཅའ་ཡིག་ཟིན་བྲིས་ནང་ ལྟ་བཤལཔ་སྐྱེལ་འདྲེན་འབད་ནིའི་དོན་ལུ་ སྣུམ་འཁོར་གྱི་ ཚད་གཞི་བཟོ་མི་ཡང་ མེདཔ་བཟོ་ཡོདཔ་ཨིན་པས།
ཆ་འཇོག་འབད་མི་ བཅའ་ཡིག་དང་འཁྲིལཝ་ད་ འབྲུག་ལྟ་བཤལ་ཚོགས་སྡེ་གིས་ ལྟ་བཤལ་པའི་ སྣུམ་འཁོར་ཅིག་སྦེ་ ཐོ་བཀོད་འབད་དེ་ ལམ་འགྲུལ་ཉེན་སྲུང་དང་སྐྱེལ་འདྲེན་དབང་འཛིན་གྱི་ བཅའ་ཡིག་དང་སྒྲིག་གཞི་འཁྲིལ་ཏེ་ འཁོར་ལམ་ནང་ རྒྱུན་འགྲུལ་འཐབ་ནི་ འོས་འབབ་དང་ དགོས་མཁོ་གཞན་ཚུ་ བརྟག་ཞིབ་འབད་དགོཔ་ཨིན་པས།
ངོ་སྦྱོར་དེ་ ལོ་བསྟར་བཞིན་དུ་ བསྐྱར་གསོ་འབད་དགོཔ་ད་ སྣུམ་འཁོར་ངོ་སྦྱོར་འབད་ནི་ ངོ་རྐྱང་ཚུ་གིས་ དགོས་མཁོ་ཅན་གྱི་ ཡིག་ཆ་ཚུ་དང་གཅིག་ཁར་ ཚོགས་སྡེ་ལུ་ ཡི་གུ་བཙུགས་དགོ་ཟེར་ བཅའ་ཡིག་ནང་ བཀོད་ཡོདཔ་ཨིན་པས།
བཅའ་ཡིག་ཟིན་བྲིས་ནང་འབད་བ་ཅིན་ ལྟ་བཤལ་པའི་སྣུམ་འཁོར་ཚུ་ ལོ་༧ འོག་རྒྱུ་འབད་མི་དགོ་པའི་ཁར་ ཤུགས་ཚད་ཨེསི་ཡུ་བི་ སི་སི་༡,༩༠༠ དང་ བཱསི་ཚུ་ཡང་ སི་སི་༢,༤༠༠ ཡན་ཆད་དགོཔ་མ་ཚད་ གློག་ཤུགས་སྣུམ་འཁོར་ཨིན་པ་ཅིན་ འཕྲུལ་ལྟོ་ཀི་ལོ་ཝཱཊ་༤༠ འབད་མི་ དགོཔ་ཨིན་པས།
བཅའ་ཡིག་ཟིན་བྲིས་ནང་ དེད་གཡོགཔ་ཚུ་ ཉམས་མྱོང་ལོ་༣ དང་ སྐྱེས་ལོ་༢༥ ལས་༥༦ ཚུན་འབད་མི་ དགོཔ་ཨིན་རུང་ སྣུམ་འཁོར་གྱི་ ཁྱད་རིག་ལྡན་པའི་ལག་ཁྱེར་ཡོད་མི་ཚུ་གིས་ཡང་ ལྟ་བཤལ་པའི་ དེད་གཡོགཔ་འབད་ནིའི་ གོ་སྐབས་འཐོབ་ནི་ཨིན་པའི་ཁར་ ཚོགས་སྡེ་གིས་ ངོ་སྦྱོར་འབད་དགོཔ་ཨིན་པས།
བཅའ་ཡིག་དང་འཁྲིལ་བ་ཅིན་ ཧེ་མར་ ཟིན་བྲིས་ནང་ ལམ་སྟོན་པའི་གནས་རིམ་༤ ཡོད་མི་དེ་ ལམ་སྲོལ་ལམ་སྟོན་པ་དང་ ལམ་སྲོལ་དང་དམིགས་བསལ་ལྟ་བཤལ་ལམ་སྟོན་པའི་ གནས་རིམ་ག་ཅི་ནང་འབད་རུང་ དེ་ལས་ ལམ་སྟོན་པའི་འགོ་ཁྲིདཔ་སྦེ་ གནས་རིམ་༣ སྦེ་ བཟོ་ཡོདཔ་ཨིན་པས།
དུས་ཅི་ སྤྱི་ཟླ་༧ པའི་ཚེས་༢༠ གི་ཧེ་མར་ འབྲུག་ལུ་ འོང་ནིའི་དོན་ལས་ མཁོ་མངགས་འབད་མི་ཚུ་གིས་ སྤྱི་ལོ་༢༠༢༣ ཟླ་༡༢ པའི་ནང་འཁོད་ལུ་ ཧེ་མའི་ ལྟ་བཤལ་པའི་སྲིད་བྱུས་ ཞག་རེ་ལུ་ ཡུན་བརྟན་གོང་འཕེལ་གྱི་འཐུས་ ཡུ་ཨེསི་ཌོ་ལར་༦༥ རེ་སྤྲོད་ཐོག་ལས་ འོང་ནིའི་གོ་སྐབས་ འཐོབ་ནི་ཨིན་པས།
ཨིན་རུང་ སྤྱི་ཟླ་༧ པའི་ཚེས་༢༠ གི་ཤུལ་ལས་ ཐོ་བཀོད་འབད་མི་ཚུ་གིས་ སྲིད་བྱུས་ཀྱི་ གསར་ཐོག་ལས་ འོང་དགོཔ་ཨིནམ་བཞིན་དུ་ ཞག་རེ་ལུ་ ཡུ་ཨེསི་ཌོ་ལར་༢༠༠ དང་ ལུང་ཕྱོགས་ལྟ་བཤལཔ་ཚུ་གིས་ ཉིནམ་རེ་ལུ་ དངུལ་ཀྲམ་༡,༢༠༠ རེ་ སྤྲོད་དགོཔ་ནི་ཨིན་པས།
སྤྱི་ཟླ་༩ པའི་ཚེས་༢༣ ལུ་ འབྲུག་ལུ་ ལོག་ལྟ་བཤལ་སྒོ་ཕྱེཝ་དང་འབྲེལ་ འབྲུག་གིས་ ས་མཚམས་ལོག་སྒོ་ཕྱེ་བའི་ཉིན་མར་ སྤ་རོ་རྒྱལ་སྤྱིའི་གནམ་ཐང་ནང་ ཕྱི་རྒྱལ་གྱི་མགྱོནམ་༡༢༠ ལྷོད་ཡོད་མི་ལས་ ལྟ་བཤལཔ་༣༠ བསྐྱར་ཞིབ་འབད་བའི་ ཡུན་བརྟན་གོང་འཕེལ་གྱི་ འཐུས་སྤྲོད་དེ་ འོང་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ འབྲུག་བརྡ་དོན་བརྒྱུད་འབྲེལ་དང་སྐྱེལ་འདྲེན་གྱི་ ལོ་བསྟར་གནས་སྡུད་སྙན་ཞུ་༢༠༢༠ ཅན་མ་དང་འཁྲིལཝ་ད་ རྒྱལ་སྤྱིའི་མཁའ་འགྲུལཔ་ བརྒྱ་ཆ་༨༦.༦ དེ་ཅིག་ མར་བབས་སོང་ནུག།
སྤྱི་ལོ་༢༠༢༠ ལུ་ འབྲུག་མཁའ་འགྲུལ་དང་ རྒྱལ་ཁབ་ནང་ སྒེར་གྱི་འཁའ་འགྲུལ་ལས་སྡེ་ བཀྲིས་མཁའ་འགྲུལ་གྱིས་ རྒྱལ་སྤྱི་འཕུར་འགྲུལ་རྒྱུན་ལམ་དང་ མཐུད་སྦྲེལ་འབད་མི་ མཁའ་འགྲུལཔ་ཚུ་མ་བརྩིས་བར་ རྒྱལ་སྤྱིའི་མཁའ་འགྲུལཔ་༤༩,༢༡༢ དེ་ཅིག་ སྐྱེལ་འདྲེན་འབད་ཡོདཔ་ཨིན་པས།
སྤྱི་ལོ་༢༠༡༩ ལུ་ མཁའ་འགྲུལ་ལས་སྡེ་༢ ཀྱིས་ རྒྱལ་སྤྱི་མཁའ་འགྲུལཔ་༣༦༨,༠༢༣ དེ་ཅིག་ སྐྱེལ་འདྲེན་འབད་ནུག།
རྒྱལ་སྤྱིའི་མཁའ་འགྲུལཔ་ཚུ་ཡང་ ནད་ཡམས་ཀོ་བིཌ་-༡༩ ལུ་བརྟེན་ དམིགས་བསལ་གྱི་ གནམ་གྲུ་ནང་ འོང་མི་ཚུ་ཨིན་པས།
བརྡ་དོན་དང་བརྒྱུད་འབྲེལ་ལྷན་ཁག་གིས་ འཕྲལ་ཁམས་ཅིག་ཁར་ གསར་བཏོན་འབད་མི་ འབྲུག་བརྡ་དོན་བརྒྱུད་འབྲེལ་དང་སྐྱེལ་འདྲེན་གྱི་ སྙན་ཞུ་དང་འཁྲིལ་བ་ཅིན་ ཀོ་བིཌ་-༡༩ གིས་ མཁའ་འགྲུལ་ལས་སྡེ་ཚུ་ལུ་ རྒྱ་ཆེ་དྲགས་སྦེ་ར་ གནོད་པ་རྐྱབ་ཡོདཔ་བཞིན་དུ་ ལྷན་ཁག་འོག་ལུ་ཡོད་པའི་ བརྡ་དོན་དང་ སྐྱེལ་འདྲེན་ དེ་ལས་ ཞི་བའི་མཁའ་འགྲུལ་གྱི་ གནས་སྡུད་ཚུ་ཚུད་ནུག།
འབྲུག་ལུ་ རྒྱལ་སྤྱིཡུ་མཁའ་འགྲུལཔ་ མར་བབས་སོང་མི་དེ་ རྒྱལ་སྤྱི་དཔྱ་སྙོམས་ལུ་ མཐོ་ཤོས་ཅིག་ཨིནམ་ད་ རྒྱལ་སྤྱི་ཞི་བའི་མཁའ་འགྲུལ་ཚོགས་སྡེ་དང་འཁྲིལཝ་ད་ སྤྱིར་སྙོམས་ནང་ རྒྱལ་སྤྱིའི་མཁའ་འགྲུལཔ་ བརྒྱ་ཆ་༦༠ དེ་ཅིག་ཡོདཔ་ཨིན་པས།
གཞུང་གིས་ ན་ཧིང་ སྤྱི་ཟླ་༣ པའི་ཚེས་༦ ལས་ རྒྱལ་སྤྱིའི་གནམ་གྲུ་ཚུ་ འཕུར་འགྲུལ་འབད་ནི་ བཀག་ཆ་འབད་ཡོདཔ་ལས་ ལྟ་བཤལ་འོང་ནི་ཡང་མེདཔ་ཨིན་པས།
སྤྱི་ལོ་༢༠༡༠ ལུ་ རྒྱལ་སྤྱིའི་མཁའ་འགྲུལཔ་༡༢༧,༡༨༡ ལས་༣༦༨,༠༢༣ ལུ་ ཡར་སེང་སོང་ཡོདཔ་ཨིན་པས།
འབྲུག་གི་ནང་འཁོད་མཁའ་འགྲུལ་ཞབས་ཏོག་གི་ཐད་ལུ་ སྤྱི་ལོ་༢༠༡༩ དང་ཕྱདཔ་ད་ ན་ཧིང་ མཁའ་འགྲུལཔ་བརྒྱ་ཆ་༥༠ མར་བབས་སོང་ཡོད་མི་དེ་ཡང་ མཁའ་འགྲུལཔ་༦,༥༠༩ མ་གཏོགས་ སྐྱེལ་འདྲེན་མ་འབད་པས།
ད་ལྟོ་ འབྲུག་མཁའ་འགྲུལ་རྐྱངམ་གཅིག་གིས་ མཁའ་འགྲུལ་ཞབས་ཏོག་བྱིན་ཏེ་ཡོདཔ་ད་ རྒྱལ་སྤྱིའི་ནང་འབད་རུང་ ནང་འཁོད་མཁའ་འགྲུལ་ནང་ འགྲུལ་པ་མར་བབས་སོང་ཡོད་་པའི་ ཉམས་མྱོང་ཐོབ་ནུག།
སྣུམ་འཁོར་ནང་འདྲེན་བརྒྱ་ཆ་༥ ཡར་སེང་།
སྙན་ཞུ་དང་འཁྲིལཝ་ད་ ན་ཧིང་ སྤྱི་ཟླ་༡༢ པ་ཚུན་ རྒྱལ་ཁབ་ནང་ སྣུམ་འཁོར་བསྡོམས་༡༡༢,༠༥༨ ལུ་ ལྷོད་ཡོདཔ་བཞིན་དུ་ སྤྱི་ལོ་༢༠༡༩ ལུ་ སྣུམ་འཁོར་༡༠༦,༦༨༡ ཡོད་མི་ལས་ བརྒྱ་ཆ་༥ དེ་ཅིག་ ཡར་སེང་སོང་ནུག།
སྣུམ་འཁོར་བརྒྱ་ཆ་༥༣ དེ་ཅིག་ ཐིམ་ཕུག་ལུང་ཕྱོགས་དང་ བརྒྱ་ཆ་༣༣.༤ ཕུན་ཚོགས་གླིང་ དེ་ལས་ དགེ་ལེགས་ཕུག་ལུང་ཕྱོགས་ནང་ བརྒྱ་ཆ་༦.༦ དང་ བསམ་གྲུབ་ལྗོངས་མཁར་ལུ་ བརྒྱ་ཆ་༤.༩ མོང་སྒར་ལུང་ཕྱོགས་ནང་ བརྒྱ་ཆ་༢.༡ ཐོ་བཀོད་འབད་ནུག།
སྤྱི་ལོ་༢༠༢༠ ལུ་ ལོ་ཧེ་མ་དང་ཕྱདཔ་ད་ སྣུམ་འཁོར་ཆེ་བ་༡༢༢ ཡར་སེང་སོང་མི་དེ་ བརྒྱ་ཆ་༡ རྩིས་ཨིནམ་ད་ རྒྱལ་ཁབ་ནང་ སྣུམ་འཁོར་ཆེ་བ་༡༡,༨༠༠ དང་ སྣུམ་འཁོར་བར་མ་འབད་བ་ཅིན་ སྤྱི་ལོ་༢༠༡༩ ལས་ ན་ཧིང་ བརྒྱ་ཆ་༣ དེ་ཅིག་འབདཝ་ད་ སྣུམ་འཁོར་༡༦ ཡར་སེང་སོང་ནུག་ཟེར་ སྙན་ཞུ་ནང་བཀོད་ནུག།
ན་ཧིང་ལོ་ནང་ སྣུམ་འཁོར་ཆུང་བ་༣,༧༤༣ ལྷགཔ་ཅིག་ ཐོ་བཀོད་འབད་མི་དེ་ འདས་པའི་ལོ་དང་ཕྱདཔ་ད་ བརྒྱ་ཆ་༥.༤ དེ་ཅིག་ ཡར་སེང་སོང་ཡོདཔ་བཞིན་དུ་ རྒྱལ་ཁབ་ནང་ སྣུམ་འཁོར་ཆུང་བ་བསྡོམས་༧༢,༨༡༨ ཡོདཔ་ཨིན་པས།
སྣུམ་འཁོར་འཁོར་ལོ་༢ འབད་མི་༣༢༢ དེ་ཅིག་ ཡར་སེང་སོང་མི་བརྩིས་ཏེ་ ཡོངས་བསྡོམས་༡༡,༦༦༦ ལུ་ ཡར་འཕར་སེང་སོང་ནུག་ཟེར་ སྙན་ཞུ་ནང་བཀོད་ནུག།
སྤྱི་ལོ་༢༠༢༠ ལུ་ གླ་འཁོར་༦༠༡ ཡར་སེང་སོང་ཡོད་མི་ལས་ ལུང་ཕྱོགས་གཞན་དང་ཕྱདཔ་ད་ ཐིམ་ཕུག་ལུང་ཕྱོགས་ནང་ བརྒྱ་ཆ་༡༣.༨ ཡར་འཕར་སོང་མི་དེ་ མཐོ་ཤོས་ཅིག་ཨིནམ་ད་ དགེ་ལེགས་ཕུག་ལུང་ཕྱོགས་ནང་ བརྒྱ་ཆ་༩.༤ དང་ མོང་སྒར་ལུ་ བརྒྱ་ཆ་༨.༢ བསམ་གྲུབ་ལྗོངས་མཁར་༧.༡ དེ་ལས་ ཕུན་ཚོགས་གླིང་ལུང་ཕྱོགས་ནང་ བརྒྱ་ཆ་༦.༨ ཡར་སེང་སོང་ནུག།
སྤྱི་ལོ་༢༠༡༩ ལུ་ སྣུམ་འཁོར་ཐུག་རྐྱེན་༡,༤༧༠ བྱུང་ཡོདཔ་སྦེ་ ཐོ་བཀོད་འབད་མི་དེ་ འདས་པའི་ལོ་ཚུ་དང་ཕྱདཔ་ད་ མཐོ་ཤོས་ཅིག་ཨིན་རུང་ ན་ཧིང་ སྣུམ་འཁོར་ཐུག་རྐྱེན་༨༡༡ ལུ་ མར་བབས་སོང་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ རྩིས་ལོ་༢༠༡༣ དང་༢༠༡༤ ཕྱདཔ་ད་ རྩིས་ལོ་༢༠༡༥ དང་༢༠༡༦ གི་ལོ་ལུ་ ནང་ཁྲལ་ལུ་བརྟེན་ པའི་འོང་འབབ་ དངུལ་ཀྲམ་ཐེར་འབུམ་༣ ཡར་སེང་སོང་ཡོདཔ་ད་ རྩིས་ལོ་དེ་ནང་ ནང་ཁྲལ་ལས་ འོང་འབབ་དངུལ་ཀྲམ་ ཐེར་འབུམ་༢༨.༠༣༣ ཐོབ་ཡོདཔ་ཨིན་པས།
གལ་སྲིད་ ཁྲལ་བསྡུ་ལེན་གྱི་ལམ་ལུགས་དེ་ ལེགས་ཤོམ་ཡོད་པ་ཅིན་ འོང་འབབ་དེ་ལས་ལྷག་སྟེ་ ཡར་སེང་འགྱོ་ནིའི་ གོ་སྐབས་ཡོདཔ་ད་ དེའི་སྐོར་ལས་ ཁ་ཙ་ སྤྱི་ཚོགས་ལྷན་བཞུགས་ནང་ རྒྱལ་གཞུང་རྩིས་ཞིབ་དབང་འཛིན་གྱི་ ལོ་བསྟར་ལས་འབྲེལ་རྩིས་ཞིབ་ཀྱི་ སྙན་ཞུའི་ཐོག་ལུ་ དམངས་རྩིས་ཚོགས་ཆུང་གིས་ ལྟ་ཞིབ་འབད་བའི་དོན་ཚན་ཐོག་ལུ་ གསུང་གྲོས་བྱུང་ཡི།
རྒྱལ་ཁབ་ཀྱི་ འོང་འབབ་འབྱུང་ཁུངས་ངོ་མ་ཅིག་ ཁྲལ་ཨིན་རུང་ འབྲུག་མི་མང་ཤོས་ཅིག་གིས་ རང་སོའི་ རྒྱུ་དངོས་དང་འོང་འབབ་ཚུ་ ཁ་གསལ་སྦེ་ གསལ་སྟོན་མ་འབད་བར་ ཁྲལ་ལས་འཛེམ་སྡོད་མི་དེ་ དཀའ་ངལ་ཆེ་ཤོས་ཅིག་ཨིན་པས།
འབྲུག་མི་ མང་ཤོས་ཅིག་གིས་ ཁྲལ་ལས་འཛེམ་སྡོད་མི་ཚུ་ གསལ་སྟོན་འབད་བཏུབ་པའི་ ལམ་ལུགས་མེདཔ་ལས་ ཁྲལ་བཏབ་མི་ཚུ་གིས་ རྒྱུ་དངོས་གསལ་སྟོན་འབད་མི་ལུ་ ཁྲལ་བཀལ་ཡོདཔ་མ་གཏོགས་ གསལ་སྟོན་མ་འབད་མི་ཚུ་ལུ་ ཁྲལ་བཀལ་མ་ཚུགས་པས་ཟེར་ཨིན་པས།
གལ་སྲིད་ གཞུང་གིས་ རྒྱུ་དངོས་འཆང་མི་ཚུ་ལས་ གནས་སྡུད་ཁ་གསལ་སྦེ་ ཤེས་ཚུགས་པའི་ལམ་ལུགས་ བཟོ་ཚུགས་པ་ཅིན་ ཁྲལ་ལུ་བརྟེན་ འོང་འབབ་ལེ་ཤ་བཟོ་ཚུགས་པའི་ གོ་སྐབས་ཡོདཔ་ཨིན་རུང་ ད་ཚུན་ དེ་བཟུམ་གྱི་ ལམ་ལུགས་མེདཔ་ཨིན་པས།
ལྡོག་ཕྱོགས་འགོ་ཁྲིདཔ་ ཌོག་ཊར་ པདྨ་རྒྱ་མཚོ་གིས་ ཞུ་མིའི་ནང་ ཁྲལ་ལས་ཟུར་སྡོད་མི་དེ་ གནས་སྡུད་ཁ་གསལ་སྦེ་ གསལ་སྟོན་འབད་མ་ཚུགས་མི་ཚུ་ ཧིང་སངས་ས་ཤེས་ནིའི་དོན་ལུ་ ལམ་ལུགས་བཟོ་དགོཔ་མ་ཚད་ ལྟ་རྟོག་འབད་མི་ ཚོགས་ཆུང་གཅིག་ཡང་ གཞི་བཙུགས་འབད་དགོཔ་འདུག་ཟེར་ཨིནམ་ད་ དེ་ཡང་ ད་རེས་ ཆེ་མཐོའི་ཚོགས་ཆུང་མེདཔ་ལས་ ཁྲལ་ལས་འཛེམ་སྡོད་མི་ཚུ་ བརྟག་ཞིབ་འབད་མ་ཚུགས་པའི་ དཀའ་ངལ་འདུག་ཟེར་ཨིན་པས།
ཨིན་རུང་ ཚོགས་ཆུང་གཞི་བཙུགས་ཀྱི་ གྲོས་གཞི་དེ་ལུ་ འཐུས་མི་ཚུ་ལས་ རྒྱབ་སྐྱོར་ལེགས་ཤོམ་ཐོབ་མ་ཚུགས་ནི་དེ་གིས་ ཆ་འཇོག་གྲུབ་མ་ཚུགས།
ཚོགས་དཔོན་འཇིགས་མེད་བཟང་པོ་གིས་ གསུངས་མིའི་ནང་ མ་གཞི་ འཐུས་མི་མང་ཤོས་ཅིག་གིས་ གྲོས་གཞི་དེ་ ཁག་ཆེ་ཏོག་ཏོ་ཨིནམ་ལས་ ངོས་ལེན་འབད་རུང་ རྒྱབ་སྐྱོར་འབད་མི་ལེགས་ཤོམ་མ་ཐོན་ཟེར་ཨིན་པས།
མགར་སའི་ རྒྱལ་ཡོངས་ཚོགས་སྡེའི་འཐུས་མི་ སངས་རྒྱས་མཁའ་འགྲོ་གིས་འབད་བ་ཅིན་ ཁྲལ་ལས་འཛེམ་སྡོད་མི་ཚུ་ གསལ་སྟོན་འབད་ནིའི་ལམ་ལུགས་དེ་ འབྲེལ་ཡོད་ལས་སྡེ་ཚུ་གིས་ བཟོ་དགོཔ་ཁག་ཆེ་བས་ཟེར་ཨིན་པས།
སྙན་ཞུ་དང་འཁྲིལ་བ་ཅིན་ སྤྱི་ལོ་༢༠༠༩ ལུ་ ཁྲལ་ལུ་བརྟེན་འོང་འབབ་ དངུལ་ཀྲམ་ས་ཡ་༧༠༧.༣༠ བཟོ་མི་དེ་ སྤྱི་ལོ་༢༠༡༣ ལུ་ དངུལ་ཀྲམ་ས་ཡ་༡,༧༨༣.༨༩ ལུ་ ཡར་སེང་སོང་ཡོདཔ་ལས་ བརྒྱ་ཆ་ལས་བཅད་པ་ཅིན་ བརྒྱ་ཆ་༡༥༢ ཡར་སེང་སོང་ཡོདཔ་ལས་ ད་ལས་ཕར་ ལམ་ལུགས་དེ་ ཁ་གསལ་ཡོད་པ་ཅིན་ འོང་འབབ་དེ་ ལེ་ཤ་གིས་ ཡར་སེང་འབད་ཚུགས་ནི་ཨིན་པས།
ལོ་བསྟར་རྩིས་ཞིབ་སྙན་ཞུའི་ཐོག་ལུ་ དམངས་རྩིས་ཚོགས་ཆུང་གིས་ ཚོང་སྡེའི་འབབ་ཁུངས་དང་ རྐྱེན་ངན་འཛིན་སྐྱོང་ རྒེད་འོག་གོང་འཕེལ་གནང་བྱིན་མ་དངུལ་ སྤུ་ན་གཙང་ཆུ་གློག་མེ་ལས་འགུལ་དང་པ་ དེ་ལས་ མི་དམངས་ཟད་འགྲོ་འཛིན་སྐྱོང་རིམ་ལུགས་ཀྱི་ཐོག་ལུ་ ལྟ་ཞིབ་འབད་ནུག།
སྤྱི་ཚོགས་ལྷན་བཞུགས་ནང་ གྲོས་འདེབས་ཁག་༡༡ ཕུལ་མིའི་གྲས་ལས་ ཚོང་ཁྲལ་འབབ་ཁུངས་ཀྱི་ ཁྲལ་གྱི་ཐད་ལུ་འབད་བ་ཅིན་ བསྟན་རྒྱས་ལྷན་ཁག་གིས་ ཆོག་ཐམ་སྤྲོད་ཐོག་ ལུགས་ཡངས་ཀྱི་ཚོང་ལས་ཚུ་ འཐབ་བཅུག་ནིའི་ འགན་ཁུར་འབག་དགོཔ་མ་ཚད་ ཚོང་འབྲེལ་ལས་ཁུངས་དང་ བཟོ་གྲྭ་ལས་ཁུངས་ དེ་ལས་ བཟོ་གྲྭ་ཆུང་བ་དང་བར་མའི་ལས་ཁུངས་ཚུ་གི་ ཡོངས་འབྲེལ་ཐོག་ ཆོག་ཐམ་སྤྲོད་ནིའི་ལམ་ལུགས་དེ་ འོང་འབབ་དང་བདག་སྐྱོང་གི་ བརྡ་དོན་འཛིན་སྐྱོང་རིམ་ལུགས་དང་གཅིག་ཁར་ འབྲེལ་མཐུན་བཟོ་དགོཔ་འདུག་ཟེར་ཨིན་པས།
སྤུ་ན་གཙང་ཆུ་ གློག་མེ་ལས་འགུལ་དང་པ་དེ་ ལེགས་ཤོམ་སྦེ་ འགྲུབ་ནིའི་དོན་ལུ་ དགོས་མཁོ་དང་ དོན་སྨིན་ཅན་གྱི་ ལྟ་རྟོག་འབད་མི་དགོ་ཟེར་ཨིནམ་ད་ དེ་ཡང་ ཧེ་མ་ གློག་མེ་ལས་འགུལ་དེ་དངུལ་ཀྲམ་ས་ཡ་༣༥,༡༤༧.༨༥ སྦེ་ འགོ་བཙུགས་མི་དེ་ ལོ་༣ ཀྱི་ནང་འཁོད་ལུ་ ཟད་འགྲོ་བསྐྱར་གསོ་འབད་དེ་ དངུལ་ཀྲམ་ས་ཡ་༩༣,༧༥༥.༨༣ ཡར་སེང་འབད་ནི་དེ་གིས་ གཞུང་ལུ་ཟད་འགྲོ་སྦོམ་གནས་ཡོདཔ་ཨིན་པས།
རྐྱེན་ངན་འཛིན་སྐྱོང་གི་ཐད་ལུ་འབད་བ་ཅིན་ རང་བཞིན་དང་འབྲེལ་བའི་རྐྱེན་ངན་ཚུ་ འཛིན་སྐྱོང་འབད་ནིའི་དོན་ལུ་ རྐྱེན་ངན་འཛིན་སྐྱོང་བཅའ་ཁྲིམས་༢༠༡༣ ཅན་མ་ ལག་ལེན་ཚུལ་མཐུན་འཐབ་དགོཔ་མ་ཚད་ ཡུན་བརྟན་བློ་གཏད་མ་དངུལ་ གཞི་བཙུགས་འབད་དགོཔ་འདུག་ཟེར་ཨིན་པས།
རྒེད་འོག་གནང་བྱིན་མ་དངུལ་ ཚུལ་མཐུནམ་སྦེ་ སྤྱོད་ནིའི་དོན་ལུ་ གཞུང་གིས་ རྒེད་འོག་གོང་འཕེང་གནང་བྱིན་མ་དངུལ་ལམ་སྟོན་དེ་ བསྐྱར་ཞིབ་དང་ ལས་སྣ་འགོ་བཙུགས་མི་ཚུ་ ལྟ་རྟོག་འབད་དགོ་ཟེར་ ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text:
༉ སོ་ནམ་དང་ནགས་ཚལ་ལྷན་ཁག་གི་ དམིགས་གཏད་དང་འཁྲིལ་བ་ཅིན་ སྤྱི་ལོ་༢༠༢༥ གི་ནང་འཁོད་ལུ་ རྒྱལ་ཁབ་ནང་ རོ་ཁྱིའི་འཆོལ་ནད་དེ་ རྩ་མེད་གཏང་ནི་ཨིནམ་ལས་ དམིགས་དོན་འགྲུབ་ཐབས་ཀྱི་དོན་ལུ་ ད་རེས་ རྒྱལ་ཁབ་ཀྱི་ ས་གནས་ཁག་ཚུ་ནང་ སྨན་ཁབ་དང་ རོ་ཁྱི་གཤག་བཅོས་ཀྱི་ལས་རིམ་ཚུ་ དུས་དང་དུས་སུ་ འགོ་འདྲེན་འཐབ་དོ་ཡོདཔ་ཨིན་པས།
ཐིམ་ཕུག་ལུ་ཡོད་པའི་ རྒྱལ་ཡོངས་སྒོ་ནོར་སྨན་ཁང་ལྟེ་བ་དང་འཁྲིལ་བ་ཅིན་ ལོ་རེ་ནང་ ཉུང་ཤོས་འཆོལ་ནད་ཚར་༡༧ དེ་རེ་ དར་ཁྱབ་འགྱོཝ་མས་ཟེར་ཨིནམ་ད་ འཆོལ་ནད་དེ་ མང་ཤོས་ཅིག་ ལྷོ་མཚམས་རྫོང་ཁག་ཚུ་ནང་ ཐོན་དོ་ཡོདཔ་ཨིན་པས།
འཕྲལ་ཁམས་ཅིག་ཁར་ ཕུན་ཚོགས་གླིང་ལུ་ སྤྱང་འཁྱམས་སྡོད་མི་ རྟ་ཅིག་ལུ་ འཆོལ་ནད་ཐོབ་ཡོདཔ་ད་ དེ་ཡང་ སྒོ་ནོར་འགོ་དཔོན་ཚུ་གིས་འབད་བ་ཅིན་ རྟ་དེ་ འཆོལ་ནད་ཡོད་མི་ རོ་ཁྱི་གིས་ སོ་བཏབ་པའི་ཤུལ་ལས་ ཐོབ་ནུག་ཟེར་ཨིནམ་ད་ འཆོལ་ནད་ཐོབ་མི་ རོ་ཁྱི་གིས་ མི་དང་སེམས་ཅན་ཚུ་ལུ་ སོ་བཏབ་པ་ཅིན་ འཆོལ་ནད་ཐོབ་ཨིན་པས།
སྒོ་ནོར་འགོ་དཔོན་ཚུ་གིས་ སླབ་མིའི་ནང་ འཆོལ་ནད་དེ་ མང་ཤོས་ཅིག་ ལྷོ་མཚམས་རྫོང་ཁག་ནང་ དར་ཁྱབ་འགྱོ་མི་དེ་ཡང་ རྒྱ་གར་གྱི་ ས་མཚམས་སྦོ་ལོགས་ཁར་འབདཝ་ལས་ འཆོལ་ནད་ཡོད་མི་སྤྱང་ཁྱི་ཚུ་ རྒྱལ་ཁབ་ནང་འོང་སྟེ་ སྒོ་ནོར་སེམས་ཅན་དང་ རོ་ཁྱི་ཚུ་ལུ་ སོ་བཏབ་མས་ཟེར་ཨིན་པས།
འདས་པའི་ལོ་༢ ཀྱི་ནང་འཁོད་ནང་ལུ་ འཆོལ་ནད་དེ་ གཞལམ་སྒང་གི་ ངང་ལ་གཡུས་ཚན་དང་ བཀྲིས་སྒང་རྫོང་ཁག་གི་ བསམ་མཁར་ སྦིས་དུང་ ར་ལྡི་ མེ་རག་སག་སྟེང་ དེ་ལས་ བསམ་གྲུབ་ལྗོངས་མཁར་ཨོ་རོང་ལུ་ དར་ཁྱབ་སོང་བའི་སྐབས་ སྤྱང་ཁྱི་དང་སྒོ་ནོར་སེམས་ཅན་ཚུ་ལུ་ འཆོལ་ནད་ཐོབ་པའི་ དཀའ་ངལ་ཐོན་ནུག།
སོ་ནམ་དང་ནགས་ཚལ་ལྷན་ཁག་གི་ ཐོ་དང་འཁྲིལ་བ་ཅིན་ ད་རེས་ རྒྱལ་ཁབ་ནང་ རོ་ཁྱི་༡༡༣,༠༠༠ དེ་ཅིག་ཡོད་ས་ལས་ ༦༥,༠༠༠ ཇོ་བདག་ཡོད་པའི་རོ་ཁྱི་དང་༤༨,༠༠༠ སྤྱང་ཁྱི་ཨིནམ་ད་ འཆོལ་ནད་དེ་ཡང་ མང་ཤོས་ར་ སྤྱང་ཁྱི་ཚུ་གིས་ ཐོབ་དོ་ཡོདཔ་ཨིན་པས།
རྒྱལ་ཡོངས་རོ་ཁྱིའི་གྱངས་ཁ་དང་ འཆོལ་ནད་བཀག་ཐབས་ལས་འགུལ་གྱི་ འགོ་འདྲེན་པ་ ཌོག་ཊོར་ཧེ་རུ་ཀ་ མ་ཧཱཏ་གིས་ བཤད་མིའི་ནང་ འཆོལ་ནད་དེ་ བཀག་ཐབས་འབད་ནིའི་ ཐབས་ཤེས་ཡོད་རུང་ ཐོབ་ཚར་བའི་ཤུལ་ལས་ བཀག་ཐབས་མེད་པའི་ ནད་གཞི་ཅིག་ཨིནམ་ལས་ ག་དེ་དྲག་དྲག་ འཛེམ་དགོ་ཟེར་ཨིན་པས།
འཆོལ་ནད་བཀག་ཐབས་ཀྱི་ ལས་འགུལ་སྣ་ཚོགས་ འགོ་འདྲེན་འཐབ་མིའི་གྲས་ལས་ རོ་ཁྱི་གཤག་བཅོས་འབད་ནི་དང་ སྨན་ཁབ་བཙུགས་ནི་ལུ་ གཙོ་བོར་བཏོན་དོ་ཡོདཔ་བཞིན་དུ་ སྨན་ཁབ་བཙུགས་མི་གིས་ འཆོལ་ནད་ལ་སོགས་པའི་ནད་རིགས་ ཁྱབ་སྤེལ་ལས་བཀག་དོ་ཡོདཔ་ད་ དེ་ལས་ གཤག་བཅོས་འབད་མི་དེ་གིས་ གྱངས་ཁ་ཚད་འཛིན་འབད་ནི་ལུ་ ཕན་ཐོགས་བྱུང་དོ་ཡོདཔ་ཨིན་པས།
སྒོ་ནོར་འགོ་དཔོན་ཚུ་གིས་ སླབ་མིའི་ནང་ ལོ་བསྟར་བཞིན་དུ་ དེ་བཟུམ་གྱི་ལས་རིམ་ འགོ་འདྲེན་འཐབ་མི་དེ་གིས་ གཞུང་ལུ་ ཟད་འགྲོ་དངུལ་ཀྲམ་ས་ཡ་༧.༥ དེ་ཅིག་ གནསཔ་མས་ཟེར་ཨིནམ་ད་ སྤྱི་ལོ་༢༠༠༩ ལས་ ད་ལྟོ་ཚུན་ རོ་ཁྱི་༧༠,༠༠༠ ལྷགཔ་ཅིག་ གཤག་བཅོས་དང་ སྨན་ཁབ་བཙུགས་ཡོདཔ་ད་ དེ་གིས་ དངུལ་ཀྲམ་ས་ཡ་༤༥ ལྷགཔ་ཅིག་གནས་ནུག།
ད་རེས་ འབྲེལ་ཡོད་ལས་སྡེ་ཚུ་ལུ་ དཀའ་ངལ་ཅིག་ རོ་ཁྱི་བཟུང་མི་ མ་ཐོབ་མི་དེ་ཨིནམ་ད་ དེ་ཡང་ གཞུང་གིས་ སྤྱང་ཁྱི་༡ བཟུང་མི་ལུ་ དངུལ་ཀྲམ་༣༢༥ སྤྲོད་དགོ་དོ་ཡོདཔ་ད་ གལ་སྲིད་ རོ་ཁྱི་བཟུང་ནི་ལུ་ མི་མང་གིས་ རྒྱབ་སྐྱོར་འབད་བ་ཅིན་ ཕན་ཐོགས་འབྱུང་ནི་མས་ཟེར་ཨིན་པས།
རོ་ཁྱི་དེ་ མང་ཤོས་ཅིག་ ཁྲོམ་ཁར་ཡོདཔ་བཞིན་དུ་ དེ་ཡང་ ཐིམ་ཕུག་རྐྱངམ་གཅིག་ལུ་ར་ སྤྱང་ཁྱི་༥,༠༠༠ ལྷགཔ་ཅིག་ཡོདཔ་ལས་ དེ་གིས་ མི་དང་སེམས་ཅན་ཚུ་ལུ་ ཉེན་ཁ་ཡོདཔ་མ་ཚད་ ལྟ་བཤལཔ་ཚུ་ལུ་ཡང་ སོ་བཏབ་ནིའི་ཉེན་ཁ་ཡོདཔ་ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༤༦༣ པ་དང་འཁྲིལ་ སྤྱི་ཚེས་༢༧-༩-༢༠༡༦ ལུ་ ས་གནས་གཞུང་གི་བཙག་འཐུ་ཐེངས་གཉིས་པའི་ གོ་རིམ་གཉིས་པའི་སྐབས་ཀྱི་ ཚོགས་རྒྱན་གྲུབ་འབྲས་འདྲ་མཉམ་ཐོབ་ཡོད་མི་ གཤམ་འཁོད་འདེམས་ཁོངས་༡༣ ནང་ལུ་ བཙག་འཐུ་ལོག་འགོ་འདྲེན་འཐབ་ནི་ཨིན་མི་ཚུ་ཡང་
མོང་སྒར་རྫོང་ཁག་ ཐངས་རོང་རྒེད་འོག་གི་ ཨ་ཏོ་ལ་སྤྱི་འོག་གི་ཚོགས་པའི་ ཚོགས་རྒྱན་བསྐྱར་ལོག་འདི་ཡང་ ཚོགས་རྒྱན་གྲུབ་འབྲས་འདྲ་མཉམ་ཐོབ་ཡོད་མི་འདེམས་ཁོངས་ཚུ་ནང་ བཙག་འཐུ་ལོག་འགོ་འདྲེན་འཐབ་པའི་ ཚོགས་རྒྱན་ཉིནམོ་འདི་ཁར་ འགོ་འདྲེན་འཐབ་ནི་ཨིན།
བཙག་འཐུ་ལོག་འགོ་འདྲེན་འཐབ་ནི་ལུ་ དམིགས་བསལ་ཀྱི་གྲ་སྒྲིག་ཚུ་ གཤམ་གསལ་ལྟར་ཨིན་མི་ཚུ་ཡང་
༡. འདེམས་ངོ་ཚུ་གིས་ ཡིག་ཆ་ཚུ་ ལོག་སྟེ་རང་བཙུགས་མ་དགོ་པར་ འཕྲལ་ཁམས་ལུ་འགོ་འདྲེན་འཐབ་ཡོད་པའི་ གདམ་ངོའི་ཡིག་ཆ་དང་བྱ་སྒོའི་རིམ་པ་ཚུ་ ཆ་གནས་ཡོདཔ་ལུ་བརྩི་འཇོག་འབད་ནི་ཨིན།
༢. ཚོགས་རྒྱན་སྐབས་ འདྲ་མཉམ་ཐོབ་མི་འདེམས་ངོ་ཚུ་གིས་རྐྱངམ་ཅིག་ དོ་འགྲན་འབད་ནི་ཨིན།
༣. འབྲེལ་ཡོད་རྫོང་ཁག་ནང་ བཙག་འཐུ་ལོག་འགོ་འདྲེན་འཐབ་ནི་ལུ་ རང་སོའི་འབྲེལ་ཡོད་རྫོང་ཁག་བཙག་འཐུ་འགོ་དཔོན་ཚུ་ ངོས་ལེན་འགོ་དཔོན་སྦེ་ བསྐོ་བཞག་འབད་ནི་ཨིན།
༤. བཙག་འཐུ་ལོག་འགོ་འདྲེན་འཐབ་ནི་ལུ་ འབྲེལ་ཡོད་རྫོང་ཁག་གི་ འགོ་དཔོན་གོངམ་ཅིག་ལྟ་ལྟོག་དང་སྙན་ཞུ་འབད་ནི་ལུ་ རྒྱལ་ཡོངས་ལྟ་རྟོག་སྦེ་བསྐོ་བཞག་འབད་ནི་ཨིན།
༥. འབྲེལ་ཡོད་འདེམས་ཁོངས་ཀྱི་ ཆ་འཇོགས་ཅན་གྱི་འགྲེམ་ཐོག་རྒྱན་ཤོག་ཞུ་ཡིག་གི་ཐོ་ཚུ་དེ་འཕྲོ་ལས་འབྲེལ་ཡོད་ངོས་ལེན་འགོ་དཔོན་གྱིས་བཟོ་སྟེ་ འགྲེམ་ཐོག་རྒྱན་ཤོག་འདི་གཏང་དགོ། འདི་སྐབས་ གལ་སྲིད་རྒྱལ་ཁབ་ཀྱི་ཕྱི་ཁའི་འགྲེམ་ཐོག་རྒྱན་ཤོག་བཏང་མི་ ཡང་ན་ ཐིམ་ཕུག་དང་ཐིམ་ཕུག་གི་ཉེ་འདབ་ཁ་བྱང་ཐོག་ཨིན་མི་ འགྲེམ་ཐོག་རྒྱན་གཏང་མི་ཚུ་ལུ་ འགྲེམ་ཐོག་རྒྱན་ཤོག་ཚུ་ དུས་ཚོད་ཡུན་བགྱང་ལུས་མ་དགོ་པར་ འགྲེམ་ཐོག་རྒྱན་ཤོག་གཏང་མི་ལུ་ སྤྲོད་ནི་དོན་ལས་ ལྷན་ཚོགས་ལྟེ་བའི་ཞིབ་རོགས་ངོས་ལེན་འགོ་དཔོན་ལུ་གཏང་ནི་ཨིན།
༦. སྤྱི་ཚེས་༢༧-༩-༢༠༡༦ ལུ་ ཚོགས་རྒྱན་འཕྲུལ་ཆ་གི་གྲུབ་འབྲས་གསལ་སྟོན་འབད་མ་བཏུབ་པར་ལུས་ཡོད་མི་ མོང་སྒར་རྫོང་ཁག་ ཐངས་རོང་རྒེད་འོག་ཨ་ཏོ་ལ་སྤྱི་འོག་གི་ བསྐྱར་ལོག་བཙག་འཐུ་འདི་གི་དོན་ལུ་ འགྲེམ་ཐོག་རྒྱན་ཤོག་ཐད་ ཚོགས་རྒྱན་འཕྲུལ་ཆ་གི་བྱ་སྟབས་མ་བདེ་བའི་གནད་ཁུངས་ཁོ་ན་ལུ་ཨིནམ་ལས་ འགྲེམ་ཐོག་རྒྱན་ཤོག་གི་བྱ་རིམ་འདི་ ལོག་སྟེ་ལག་ལེན་མ་འཐབ་པར་ ཧེ་མ་བཏང་ཡོད་མི་དེ་རང་ཆ་འཇོག་ཨིན།
(ཀ) བཙག་འཐུའི་ལས་འཆར།
༡. གོང་འཁོད་འདེམས་ཁོངས་ཚུ་ནང་ བཙག་འཐུ་ལོག་འགོ་འདྲེན་འཐབ་ནིའི་ཚེས་གྲངས་དང་ དུས་ཚོད་ཚུའི་ལས་འཆར་འདི་ གཤམ་འཁོད་ལྟར་དུ་ཨིན་མི་ཚུ་ཡང་
(ཁ) ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་༢༠༡༦ འདི་གི་དོན་ལུ་ བསྐུལ་བསྒྲགས་དང་འབྲེལ་བའི་ གནས་ཚིག་དང་ཆ་རྐྱེན་ཚུ་དེ་ལས་ བཙག་འཐུའི་སྒྲིག་གཡོག་ནང་གི་འགོ་དཔོན་ཚུ་དང་ ཚོགས་རྒྱན་འགོ་འདྲེན་འཐབ་མི་གི་ ཀུན་སྤྱོད་རྣམ་གཞག་དང་ ལཱ་དང་འགན་ཁུར་ཚུ་ཆ་མཉམ་རང་ བརྡ་འཕྲིན་ཨང་ ཨི་སི་བི་/བརྡ་འཕྲིན་-༠༡/༢༠༡༦/༡༩༣ སྤྱི་ཚེས་༩-༨-༢༠༡༦ ཅན་མ་ནང་ཡོད་མི་འདི་རང་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ ཟླ་བརྒྱད་པའི་ཚེས་བཞི་འམ་ སྤྱི་ལོ་༢༠༡༦ ཟླ་༡༠ པའི་ཚེས་༥ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ ལྷོ་ཕྱོགས་ཀྱི་ ས་མཚམས་རྫོང་ཁག་ཚུ་ནང་ ཁྲོམ་སྡེ་དང་ ཡན་ལག་ཁྲོམ་ག་ར་ ནད་ཡམས་དང་འབྲེལ་བའི་ བརྟག་ཞིབ་ཀྱི་དོན་ལུ་ ཁ་ཙ་ནུབ་ཕྱེད་ལས་ གཞུང་གིས་ འགྲོ་འགྲུལ་བཀག་དམ་གྱི་ གསལ་བསྒྲགས་འབད་ཡི།
བཀག་དམ་གྱི་སྐབས་ལུ་ ས་ཁོངས་ཚུ་ནང་ མི་དང་སྣུམ་འཁོར་ཚུ་ འགྲོ་འགྲུལ་འབད་མི་བཅུག་ནི་ཨིན་པས།
དེ་ཡང་ ཁ་ཙ་ ཕུན་ཚོགས་གླིང་ལུ་ མི་སྡེ་ནང་ལས་ ནད་ཡམས་ཀོ་བིཌ་-༡༩ ཐོབ་མི་གཉིས་ ངོས་བཟུང་འབད་བའི་ཤུལ་ལས་ རྒྱལ་ཡོངས་ཀོ་བིཌ་-༡༩ ལས་བྱེད་ཚོགས་ཆུང་གིས་ གློ་བུར་གྱི་ ཞལ་འཛོམས་འཚོགས་ཐོག་ལས་ འགྲོ་འགྲུལ་བཀག་དམ་འབད་ནི་སྦེ་ ཐག་བཅད་ནུག།
དེ་འབདཝ་ད་ འགྲོ་འགྲུལ་འབད་མ་ཆོགཔ་ཨིན་རུང་ གློ་བུར་དང་ ཉེར་མཁོའི་ཐབས་ཏོག་ཚུ་ག་ར་ མཁོ་སྤྲོད་འབད་འོང་ཟེར་ བློན་ཆེན་ཡིག་ཚང་ལས་ གནས་ཚུལ་གསར་བཏོན་འབད་མིའི་ནང་བཀོད་ནུག།
ད་རུང་ གསལ་བསྒྲགས་དང་འཁྲིལཝ་ད་ སྤྱི་ཟླ་༤ པའི་ཚེས་༧ ལས་ ཉིན་གྲངས་༡༠ གྱི་ ནང་འཁོད་ལུ་ ཕུན་ཚོགས་གླིང་ལས་ ཉེན་ཁ་ཆེ་བའི་ ས་ཁོངས་ཚུ་ནང་ ལམ་འགྲུལ་འབད་མི་ཚུ་ ཉེ་འདབས་ཀྱི་ སྨན་བཅོས་ཁང་ཚུ་ནང་ ནད་ཡམས་ཀོ་བིཌ་-༡༩ འི་ བརྟག་དཔྱད་འབད་དགོ་ཟེར་ཨིན་པས།
སྤྱི་ཟླ་༤ པའི་ཚེས་༡ ལས་ཚུར་ གློ་བུར་དུ་ འགྲོ་འགྲུལ་འབད་མི་ ལམ་འགྲུལཔ་༡༦༥ ཨར་ཊི་-པི་སི་ཨར་བརྟག་དཔྱད་ནང་ ནད་རྟགས་མེདཔ་ཐོན་ཏེ་ ཕུན་ཚོགས་གླིང་ལས་ རྫོང་ཁག་གཞན་༡༠ ནང་སོང་མི་ཚུ་ཡང་ བརྟག་དཔྱད་འབད་དགོཔ་ཨིན་རུང་ དེ་གི་གྲངས་སུ་ དུས་ཡུན་ཉིན་གྲངས་༧ གྱི་རིང་ ཟུར་བཞག་ནང་ ངེས་པར་དུ་སྡོད་མི་ ལམ་འགྲུལཔ་ཚུ་ མི་ཚུདཔ་ཨིན་པས།
ནད་ཡམས་དེ་ མི་སྡེ་ཚུ་ནང་ ཁྱབ་སྤེལ་འགྱོ་ཉེན་ཡོད་པའི་ ཚ་གྱང་ལང་མི་ལུ་བརྟེན་ རྒྱལ་ཡོངས་ལས་བྱེད་ཚོགས་ཆུང་གིས་ ད་རིས་ལས་འགོ་བཙུགས་ ལྟ་རྟོག་ཡར་སེང་དང་ ཉེན་ཁ་ཆེ་བའི་ ས་ཁོངས་ག་རའི་ནང་ ནད་ཡམས་ཀྱི་ བརྟག་དཔྱད་འབད་དགོ་ཟེར་ཨིན་པས།
ནད་ཡམས་ཐོབ་མི།
སྐྱེས་ལོ་༡༠ ལང་མི་ བུཚ་དེ་ སྤྱི་ཟླ་༤ པའི་ཚེས་༡༥ ལུ་ ཚ་རིམས་སྨན་བཅོས་ཁང་ནང་ སོང་ཡོདཔ་ད་ དེ་བསྒང་ ཨེན་ཊེ་ཇེན་བརྟག་དཔྱད་འབདཝ་ད་ ནད་རྟགས་ཐོན་པའི་ཤུལ་ལུ་ ཕྱི་རུའི་ཆུ་ཚོད་༧ ལུ་ ཨར་ཊི་-པི་སི་ཨར་བརྟག་དཔྱད་ནང་ ཀོ་བིཌ་-༡༩ ཐོབ་ཡོད་པའི་ གྲུབ་འབྲས་ཐོན་ཡོདཔ་བཞིན་དུ་ བུཚ་དེ་གི་ ཨའི་སྐྱེས་ལོ་༢༩ ལང་མི་ལུ་ཡང་ ཨེན་ཊི་ཇེན་བརྟག་ཞིབ་ནང་ ནད་རྟགས་མ་ཐོན་རུང་ ཨར་ཊི་-པི་སི་ཨར་ནང་ ཀོ་བིཌ་-༡༩ ཐོབ་ཡོད་པའི་ མངོན་གསལ་བྱུངམ་ལས་ ཁོང་གཉིས་རྐྱང་གནས་ནད་ཁང་ནང་ སྤོ་བཤུད་འབད་ཡོདཔ་ཨིན་པས།
བུཚ་དེ་གི་ ཨ་པ་ལུ་ ནད་ཡམས་ཀྱི་ བརྟག་དཔྱད་འབདཝ་ད་ ཨེན་ཊི་ཇེན་དང་ ཨར་ཊི་-པི་སི་ཨར་གཉིས་ཆ་རའི་ བརྟག་དཔྱད་ནང་ ནད་རྟགས་མ་ཐོན་རུང་ ཟུར་བཞག་ཡོདཔ་ད་ བུཚ་དེ་གི་ཕམ་དང་ སློབ་དཔོན་ དེ་ལས་ ཁོ་རའི་སློབ་ཁང་གི་མཉམ་རོགས་ སློབ་ཕྲུག་༣༥ ཁོ་དང་ཐད་ཀར་དུ་ འབྲེལ་བ་འཐབ་མི་ཨིནམ་སྦེ་ བརྩི་འཇོག་འབད་ནུག།
སློབ་གྲྭ་ཚུ་གི་དོན་ལུ་ བརྟག་དཔྱད་སྒྲིག་གཞི་ ལྷག་པར་དུ་ དམ་དམ་སྦེ་ བཟོ་མི་དང་བསྟུན་ སློབ་གྲྭ་དེ་ནང་ལས་ སློབ་ཕྲུག་༢༩༧ དང་ སློབ་དཔོན་ཚུ་ སྤྱི་ཟླ་༤ པའི་ཚེས་༡༢ ལུ་ བརྟག་དཔྱད་འབདཝ་ད་ ནད་རྟགས་མ་ཐོན་རུང་ ཁ་ཙ་ནུབ་མོའི་ཆུ་ཚོད་༡༡.༤༥ ཚུན་ ནད་འབུབ་ཐོབ་མི་དང་ ཐད་ཀར་དུ་ འབྲེལ་བ་འཐབ་མི་༥༧ བདའ་ཟུན་ཡོད་པའི་ ལོ་རྒྱུས་འདུག།
མ་བུ་ལུ་ ཀོ་བིཌ་-༡༩ ཐོབ་མི་དེ་ ཏུར་ས་ལུ་ གནས་སྐབས་ཀྱི་ སྡོད་སྒར་ནང་ སྡོད་མི་ཨིནམ་ད་ ཕམ་གཉིས་ཆ་ར་ འཕྲལ་ཁམས་ཅིག་ཁར་ འགོ་འདྲེན་འཐབ་མི་ ཀོ་བིཌ་-༡༩ འི་སྨན་ཁབ་བཙུགས་ཡོདཔ་ཨིན་པས།
འདས་པའི་ཟླཝ་༡ ནང་ རྒྱལ་ཁབ་ནང་འཁོད་ལུ་ མི་༦༠,༠༠༠ ལྷགཔ་ཅིག་ལུ་ ཀོ་བིཌ་-༡༩ འི་བརྟག་དཔྱད་འབད་ཡོདཔ་ད་ ཉེན་ཁ་ཆེ་བའི་ ས་ཁོངས་ཚུ་ནང་༢༦,༦༥༧ ལུ་ བརྟག་དཔྱད་འབད་ཡོདཔ་བཞིན་དུ་ ཕུན་ཚོགས་གླིང་ཁྲོམ་སྡེ་རྐྱངམ་གཅིག་ལུ་ར་ མི་༡༧,༠༠༠ ལུ་ བརྟག་དཔྱད་འབད་ནུག།
དེ་ལས་ ཁ་ཙ་དྲོ་པར་ ཕུན་ཚོགས་གླིང་ལུ་ ཟུར་བཞག་མཐུན་རྐྱེན་ཚུ་ནང་ སྒྲིག་གཡོག་རྒྱུག་མི་ བདེ་སྲུངཔ་ཨམ་སྲུ་༢ དང་ ཁྲིམས་སྲུང་འགག་པ་ཨམ་སྲུ་༡ ལུ་ ནད་ཡམས་ཀོ་བིཌ་-༡༩ ཐོབ་ཡོད་པའི་ ངོས་བཟུང་འབད་ཡོད་པའི་གནས་ཚུལ།
རིག་འཛིན་དབང་ཕྱུག།


text:
LibreOffice 7.4 Help
ཤོག་ཁྲམ་ཡིག་ཆ་ཚུ་ནང་ཁྱོད་ཀྱིས་ མིང་ཚིག་ མན་ངག་ དང་བཟོ་རྣམ་ཚུ་འཐོབ་ཚུགས། ཁྱོད་ཀྱིས་ གྲུབ་འབྲས་ཅིག་ལས་ཤུལ་མམ་ལུ་འགྲུལ་བསྐྱོད་འབད་ཚུགས ཡང་ན་ ཁྱོད་ཀྱིས་ ཚར་ཅིག་ལུ་མཐུན་མི་ནང་ཐིག་ཚུ་ཆ་མཉམ་གཙོ་དམིགས་འབད་ཚུགས་ དེ་ལས་ གཞན་མི་རྩ་སྒྲིག་ཅིག་འཇུག་སྤྱོད་འབད་ ཡང་ན་ ནང་ཐིག་ནང་དོན་འདི་གཞན་མི་ནང་དོན་ཅིག་གིས་ཚབ་བཙུགས།
ནང་ཐིག་ཚུ་ནང་ ཚིག་ཡིག་གི་ཡིག་ཆ་ཅིག་ནང་བཟུམ་སྦེ་ཐད་ཀར་དུ་ཐོ་བཀོད་འབད་ཡོད་མི་ ཚིག་ཡིག་ཡང་ན་ཨང་ཚུ་འོང་། དེ་འབདཝ་ད་ ནང་ཐིག་ནང་ལུ་ རྩིས་སྟོན་གྱི་གྲུབ་འབྲས་སྦེ་ ཚིག་ཡིག་ཡང་ན་ཨང་ཚུ་ཡང་འོང་། དཔེར་ན་ ནང་ཐིག་ཅིག་ནང་ མན་ངག་ =1+2 ཡོདཔ་ཨིན་པ་ཅིན་ འདི་གིས་ གྲུབ་འབྲས་ 3 འདི་བཀྲམ་སྟོན་འབདཝ་ཨིན། ཁྱོད་ཀྱིས་ ཡང་ཅིན་ ༡ རིམ་བཞིན་ ༢ གི་དོན་ལུ་འཚོལ་ཞིབ་འབད་ནི་ཨིན་ན་ ཡང་ན་ ༣ འཚོལ་ཞིབ་འབད་ནི་ཨིན་ན་ གྲོས་ཐག་བཅད་དགོ
ཁྱོད་ཀྱིས་ འཚོལ་ཞིནམ་་ལས་ཚབ་བཙུགས་ཌའི་ལོག་ནང་ལུ་ ཡང་ཅིན་ མན་ངག་གི་ཡན་ལག་འདི་ཚུ་འཚོལ་ནི་ཨིན་ན་ ཡང་ན་ རྩིས་སྟོན་གྱི་གྲུབ་འབྲས་འདི་འཚོལ་ནི་ཨིན་ན་ གསལ་བཀོད་འབད་བཏུབ།
ཞུན་དག་ - འཚོལ་ཞིནམ་ལས་ཚབ་བཙུགས་ འདི་ འཚོལ་ཞིནམ་ལས་ཚབ་བཙུགས་ཌའི་ལོག་འདི་ཁ་ཕྱེ་ནིའི་དོན་ལས་གདམ་ཁ་རྐྱབས།
གདམ་ཁ་ལེ་ཤ་ འདི་ ཌའི་ལོག་འདི་རྒྱ་བསྐྱེད་འབད་ནིའི་དོན་ལས་ཨེབ་གཏང་།
"Formulas" ཡང་ན་ "Values" འདི་ འཚོལ་ཞིབ་ ཐོ་ཡིག་སྒྲོམ་ནང་སེལ་འཐུ་འབད་།
"Formulas" དང་གཅིག་ཁར་ཁྱོད་ཀྱིས་ མན་ངག་ཚུ་གི་ཡན་ལག་ཚུ་ཆ་མཉམ་འཐོབ་ཚུགས།
"Values" དང་གཅིག་ཁར་ཁྱོད་ཀྱིས་ རྩིས་སྟོན་གྱི་གྲུབ་འབྲས་འདི་འཐོབ་ཚུགས།
Cell contents can be formatted in different ways. For example, a number can be formatted as a currency, to be displayed with a currency symbol. These symbols are included in searches when the Formatted Display search option is activated.
ཞུན་དག་ - འཚོལ་ཞིནམ་ལས་ཚབ་བཙུགས་ འདི་ འཚོལ་ཞིནམ་ལས་ཚབ་བཙུགས་ཌའི་ལོག་འདི་ཁ་ཕྱེ་ནིའི་དོན་ལས་གདམ་ཁ་རྐྱབས།
Enter the text to find in the Find text box.
ཡང་ཅིན་ འཚོལ་ ཡང་ན་ ཆ་མཉམ་འཚོལ་ཨེབ་གཏང་།
ཁྱོད་ཀྱིས་ འཚོལ་ཨེབ་གཏང་འབད་བའི་སྐབས་ ཀེལཀི་གིས་ ཁྱོད་ཀྱི་ཚིག་ཡིག་ཡོད་མི་ཤུལ་མའི་ནང་ཐིག་འདི་སེལ་འཐུ་འབད་འོང་། ཁྱོད་ཀྱིས་ ཚིག་ཡིག་འདི་བལྟ་ཞིནམ་ལས་ཞུན་དག་འབད་བཏུབ་ དེ་ལས་ འཚོལ་ འདི་ ཤུལ་མའི་འཐོབ་ཡོད་པའི་ནང་ཐིག་ལུ་མཐོ་རིམ་བཟོ་ནིའི་དོན་ལས་ ལོག་ཨེབ་གཏང་།
If you closed the dialog, you can press a key combination (CommandCtrl+Shift+F) to find the next cell without opening the dialog.
By default, Calc searches the current sheet. Check the All sheets box to search through all sheets of the document.
ཁྱོད་ཀྱིས་ ཆ་མཉམ་འཚོལ་ཨེབ་གཏང་པའི་སྐབས་ ཀེལཀི་གིས་ ཁྱོད་ཀྱི་ཐོ་བཀོད་ཡོད་མི་ནང་ཐིག་ཚུ་ཆ་མཉམ་སེལ་འཐུ་འབདཝ་ཨིན། ད་ཁྱོད་ཀྱིས་དཔེར་ན་ ནང་ཐིག་འཐོབ་ཡོད་མི་ཆ་མཉམ་ རྒྱགས་པ་ལུ་གཞི་སྒྲིག་འབད་བཏུབ་ ཡང་ན་ནང་ཐིག་བཟོ་རྣམ་ཅིག་ ཚར་གཅིག་ལུ་འཇུག་སྤྱོད་འབད་བཏུབ།
ཞིན་དག་ - འགྲུལ་བསྐྱོད་པ་ འདི་ འགྲུལ་བསྐྱོད་པའི་སྒོ་སྒྲིག་འདི་ཁ་ཕྱེ་ནིའི་དོན་ལས་གདམ་ཁ་རྐྱབས།
འགྲུལ་བསྐྱོད་པ་འདི་ དངོས་པོ་ཚུ་འཚོལ་ནི་དང་སེལ་འཐུ་འབད་ནིའི་དོན་ལས་ ལག་ཆས་གཙོ་བོ་ཅིག་ཨིན།
ཡིག་ཆ་གཅིག་པའི་ནང་འཁོད་ ཡང་ན་གཞན་མི་ཨོ་པཱན་ཡིག་ཆ་ཚུ་ལས་ དངོས་པོ་ཙུ་དང་འབྲེལ་ལམ་ཚུ་བཙུགས་ནིའི་དོན་ལས་ འགྲུལ་བསྐྱོད་པ་འདི་ལག་ལེན་འཐབ།


text:
༉ འབྲུག་གི་བཙག་འཐུ་ལྷན་ཚོགས་ཀྱི་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ དོན་ཚན་ ༤༥༧ དང་ འཁྲིལ་ བཀྲིས་གཡང་རྩེ་རོང་ཁག་ འབུམ་སྡེ་གླིང་རྒེད་འོག་གི་ རྒཔོ་དང་ སྤུ་ན་ཁ་རོང་ཁག་ དགོན་ཤ་རི་རྒེད་འོག་གི་ དམངས་མི་ མོང་སྒར་རོང་ཁག་ བ་ལམ་རྒེད་འོག་ བ་ལམ་-མོར་ཕུ་སྤྱི་འོག་དང་ ན་རང་རྒེད་འོག་ ཁྲི་ནང་ཕུ་སྤྱི་འོག་གི་ རྒེད་འོག་ཚོགས་སྡེ་ཚོགས་པ་དང་ རྩིས་རང་རོང་ཁག་ སྤུང་རྟེན་ཆུ་རྒེད་འོག་ དཔལ་འབོར་གླིང་སྤྱི་འོག་གི་ རྒེད་འོག་ཚོགས་སྡེ་ཚོགས་པ་ པདྨ་དགའ་ཚལ་རོང་ཁག་ བཟོ་སྦལ་རྒེད་འོག་ ངང་མ་ལང་_ཟོར་མཇུག་སྤྱི་འོག་གི་ རྒེད་འོག་ཚོགས་སྡེ་ཚོགས་པའི་ གོ་གནས་ཀྱི་དོན་ལུ་ དུས་མིན་བཙག་འཐུའི་གྲུབ་འབྲས་འདི་ གསལ་བསྒྲགས་འབདཝ་ཨིན།
བཙག་འཐུ་གྲུབ་མི་ རྒཔོ་དང་དམངས་མི་ དེ་ལས་ རྒེད་འོག་ཚོགས་སྡེ་ཚོགས་པའི་ འདེམས་ངོ་ཚུའི་ ཁ་གསལ་ཚུ་གཤམ་འཁོད་ལྟར་ཨིན།
ཚོགས་རྒྱན་སྐྱུར་མིའི་གྲངས་འབོར་དང་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཚུ་གི་ གནས་ཚུལ་འདི་ གཤམ་འཁོད་ལྟར་དུ་ཨིན།
༡༽ ཐོ་བཀོད་གྲུབ་པའི་ཚོགས་རྒྱན་སྐྱུར་མི་བསོམས། ༤༣༧༧ ༼ཕོ། ༢༡༢༠ མོ། ༢༢༥༧༽
༢༽ ཚོགས་རྒྱན་སྐྱུར་ཡོད་པའི་བསོམས། ༡༥༩༨ ༼ཕོ། ༧༦༣ མོ། ༨༣༥ ༽
༼༡༽ ཚོགས་རྒྱན་འཕྲུལ་ཆས་ཐོག ༡༠༥༣
༼༢༽ འགྲེམ་ཐོག་རྒྱན་ཤོག་ཐོག ༥༤༥
༣༽ ཚོགས་རྒྱན་སྐྱུར་མི་བརྒྱ་ཆ། ༼ ༣༦.༥༡%༽
མཐའ་དཔྱད་ཀྱི་གྲུབ་འབྲས་དང་ས་སོང་གི་ཁ་གསལ་ཚུ་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ @www.ecb.bt ལས་འཐོབ་ཚུགསཔ་དང་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་ དོན་ཚན་ ༥༨༠ དང་འཁྲིལ་ སྐབས་ཐོབ་ཀྱི་ས་སོང་བསུབ་ནིའི་དོན་ལུ་ བཙག་འཐུ་གྲུབ་པའི་ འཐུས་མི་ཚུ་གིས་ ས་གནས་གཞུང་གཉིས་པའི་ གནས་ཡུན་ལྷག་ ལུས་རྐྱངམ་ཅིག་གི་རིང་ ཕྱག་ཕྱིད་ཞུ་ཆོག་ནི་ཨིན། བཙག་འཐུའི་བཤེར་ཡིག་ཕུལ་ནིའི་དུས་ཡུན་འདི་ ངལ་གསོ་ཚུ་མ་བརྩི་བར་ སྤྱི་ཚེས་༢༠-༡༡-༢༠༢༠ ལས་ འགོ་བཙུགས་ སྤྱི་ཚེས་ ༣-༡༢-༢༠༢༠ ཕྱི་རུ་ཆུ་ཚོད་ ༤ ལུ་ མཇུག་བསྡུ་ནི་ཨིན།
རང་ལུགས་གནམ་ལོ་ལྕགས་ཕོ་བྱི་ལོ་ རང་ཟླ་ ༡༠ པའི་ཚེས་ ༦ ལུའམ་ ༡༡-༢༠-༢༠༢༠ ལུ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
སྤྱི་ལོ་༢༠༡༩ལུ་འགོ་འདྲེན་འཐབ་ཡོད་པའི་ ལས་ཚོགས་གོང་འཕེལ་བསྟར་སྤྱོད་དང་འཁྲིལ་ སྤྱི་ལོ་༢༠༢༡ལོར་ རྒྱལ་ཡོངས་མི་སྟོབས་གོང་འཕེལ་ལས་ཁུངས་འདི་ གཞི་བཙུགས་འབད་ཡོདཔ་ཨིན། རྒྱལ་ཡོངས་མི་སྟོབས་གོང་འཕེལ་གྱི་ལཱ་འགན་ཚུ་བསྐྱར་བཟོ་འབད་ནི་དང་ གཞི་བཀོད་གཅིག་མཚུངས་བཟོ་དགོ་པའི་གནད་དོན་ གལ་ཅན་ཅིག་སྦེ་ཚོར་ཡོདཔ་ཨིན། ལས་ཁུངས་འདི་གིས་ རྒྱལ་ཡོངས་ཀྱི་གནས་ཚད་ནང་ མི་སྟོབས་གོང་འཕེལ་གྱི་འཆར་གཞི་བརྩམ་ནི་དང་ ལས་རིམ་འགོ་འདྲེན་འཐབ་སྟེ་ དཔལ་འབྱོར་གྱི་ མི་སྟོབས་མ་ལང་པའི་དཀའ་ངལ་དང་དགོས་མཁོ་ཚུ་ གདོང་ལེན་མགྱོགས་དྲགས་སྦེ་ འབད་ཚུགས་པའི་གནས་སྟངས་བཟོ་ནིའི་ འགན་དབང་ཕོག་སྟེ་ཡོད། ལས་ཁུངས་འདི་གིས་ རྒྱལ་ཡོངས་ཀྱི་གནས་ཚད་ཁར་ མི་སྟོབས་གོང་འཕེལ་གྱི་སྲིད་བྱུས་དང་ལམ་སྟོན་བྱིན་ནིའི་དོན་ལུ་ གཤམ་འཁོད་ཀྱི་ལཱ་དང་འགན་ཁུར་ཚུ་འབག་དགོ།
༡༽ རྒྱ་ཡོངས་ཀྱི་གནས་ཚད་ཁར་ མི་སྟོབས་གོང་འཕེལ་གྱི་འཆར་གཞི་དང་ ལས་རིམ་འགོ་འདྲེན་འཐབ་ནི།
༢༽ ཞི་གཡོག་མེན་པའི་ལས་སྡེ་ཚུ་ནང་ ལས་གཡོགཔ་གོང་འཕེལ་གཏང་ནི།
༣༽ ལཱ་གཡོག་ཚོང་ལམ་བརྡ་དོན་སྤྲོད་ནི་དང་ འདི་གི་སྐོར་ལས་ཞིབ་འཚོལ་འབད་ནི།
འཆར་སྣང་།:
ཤེས་ཡོན་ལྡན་པའི་མི་སྡེ་ནང་ ལཱ་གཡོག་དང་ཚོང་འབྲེལ་གྱི་གོ་སྐབས་སྤྲོད་ནི་དང་ དེ་ལས་ ཐོན་ཤུགས་ཆེ་བའི་མི་ཁུངས་ཡོད་པའི་གུ་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་ དམིགས་གཏད་གྲུབ་ཚུགས་པའི་ རྣམ་གཞག་དང་བརྩི་མཐོང་ཚུ་ གཞན་དང་མ་འདྲཝ་སྦེ་ཡོདཔ་ བཟོ་ནི་འདི་ཨིན།
དམིགས་སྐྱེད།:
ལཱ་གཡོག་གི་ཚོང་ལམ་ནང་ལུ་ ལྕོགས་གྲུབ་ཅན། ཐོན་སྐྱེད་ཅན། ངོས་ལེན་ཅན་དང་ དཀའ་ངལ་ལུ་གདོང་ལན་འབད་ཚུགས་པའི་ མི་སྟོབས་ཀྱི་གཞི་རྩ་བཟོ་ནི།


text:
༉ རྒྱལ་ཁབ་ནང་འཁོད་ཀྱི་ སྒེར་གྱི་སློབ་གྲྭ་ཚུ་གིས་ སློབ་རིམ་༡༠ པ་ མཐར་འཁྱོལ་མི་ སློབ་ཕྲུག་ཐེབས་༡,༢༠༠ དེ་ཅིག་ ཐོབ་ཡོདཔ་ད་ དེ་ཡང་ གཞུང་གི་སློབ་གཉེར་གྲོགས་རམ་ཐོག་ལས་ཨིན་པས།
མ་གཞི་ ཤེས་རིག་ལྷན་ཁག་གིས་ དུས་ཅི་ སྒེར་གྱི་སློབ་གྲྭ་ཚུ་ནང་ སློབ་རིམ་༡༠ པ་ མཐར་འཁྱོལ་མི་ སློབ་ཕྲུག་༡,༨༠༠ ལས་བརྒལ་ མི་བྱིན་ནི་སྦེ་ གསལ་བསྒྲགས་འབད་ཡོད་རུང་ གཞུང་གི་སློབ་གྲྭ་ཚུ་ནང་ ས་སྟོང་མེད་མི་ལུ་བརྟེན་ སློབ་ཕྲུག་ཐེབས་བྱིན་ཡོདཔ་ཨིན་པས།
དུས་ཅི་ སློབ་ཕྲུག་ཚུ་གིས་ སློབ་རིམ་༡༠ པའི་ རྩིས་ཀྱི་ཆོས་ཚན་ནང་ ཆོས་རྒྱུགས་ལེགས་ཤོམ་ རྐྱབ་སྟེ་མེད་པའི་ཁར་ ཚན་རིག་དང་ ཚོང་རིག་ནང་ འཛུལ་ཞུགས་འབདཝ་ད་ རྩིས་ཀྱི་སྐུགས་ཚད་ལེགས་ཤོམ་དགོཔ་ལས་ སློབ་ཕྲུག་མང་ཤོས་ཅིག་གིས་ ནང་རིག་ཆོས་ཚན་ལེན་ནི་གི་ གདམ་ཁ་རྐྱབ་པའི་སྐབས་ གཞུང་གི་སློབ་གྲྭ་ཚུ་ནང་ ས་སྟོང་ཚད་གཅིག་ལས་བརྒལ་མེདཔ་ཨིན་པས།
ཤེས་རིག་ལྷན་ཁག་གིས་ ཧེ་མ་ གཞུང་གི་སློབ་གཉེར་གྲོགས་རམ་ཐོག་ལས་ སློབ་རིམ་༡༡ པའི་ སློབ་ཕྲུག་ཚུ་ སྒེར་གྱི་སློབ་གྲྭ་ཚུ་ནང་ ཚད་གཅིག་ལས་བརྒལ་ མི་གཏང་ཟེར་ སླབ་མི་དེ་ཡང་ གཞུང་གི་སློབ་གྲྭ་ཚུ་ནང་ མཐུན་རྐྱེན་ཐེབས་གཞི་བཙུགས་འབད་ནི་དེ་གིས་ཨིན་པས།
དེ་བཟུམ་སྦེ་ དུས་ཅིའི་སློབ་དུས་ལས་ གཞུང་གི་ སློབ་གཉེར་གྲོགས་རམ་ཐོག་ལུ་ སྒེར་གྱི་སློབ་གྲྭ་ནང་ སློབ་ཕྲུག་༡,༨༠༠ འཛུལ་ཞུགས་འབད་ནི་ཨིན་མི་དེ་ མཇུག་ཨིནམ་སྦེ་ ཤེས་རིག་ལྷན་ཁག་གིས་ གསལ་བསྒྲགས་འབད་ཡི།
ན་ཧིང་ འབྲིང་རིམ་སློབ་གྲྭ་གོང་མ་༡༣༠ ལས་ སློབ་ཕྲུག་༡༢,༣༧༤ གིས་ སློབ་རིམ་༡༠ པ་མཐར་འཁྱོལ་ནུག།
འཕྲལ་ཁམས་ཅིག་ཁར་ མཇུག་བསྡུ་མི་ ཤེས་རིག་ལྷན་ཁག་གི་ འཆར་གཞི་༡༢ པའི་ བར་མཚམས་བསྐྱར་ཞིབ་སྐབས་ ཤེས་རིག་བློན་པོ་ ཇའི་བིར་རའེ་གིས་ ཞུ་མིའི་ནང་ མ་གཞི་ དུས་ཅི་ སློབ་རིམ་༡༠ པ་ལས་ མཐར་འཁྱོལ་མི་ སློབ་ཕྲུག་ག་ར་ གཞུང་གི་སློབ་གྲྭ་ཚུ་ནང་ ལེན་ནི་སྦེ་ ལས་འཆར་བརྩམས་ཅི་ཟེར་ཨིན་པས།
ནད་ཡམས་ཀོ་བིཌ་-༡༩ ལུ་བརྟེན་ སློབ་གྲྭ་ཚུ་ནང་ གཞི་རྟེན་མཐུན་རྐྱེན་ རྐྱབ་མ་ཚུགས་རུང་ སང་ཕོད་ལས་ སློབ་ཕྲུག་ག་ར་ གཞུང་གི་སློབ་གྲྭ་ཚུ་ནང་ གཏང་ནི་ཨིན་ཟེར་ ཤེས་རིག་བློན་པོ་གིས་ གསལ་ཞུ་ཕུལ་ཡི།
ཨིན་རུང་ བློན་ཆེན་ཌོག་ཊར་ བློ་གྲོས་ཚེ་རིང་གིས་ གསུངས་མིའི་ནང་ སང་ཕོད་ལས་ སློབ་རིམ་༡༠ པ་ མཐར་འཁྱོལ་མི་ སློབ་ཕྲུག་ཚུ་ སྒེར་གྱི་སློབ་གྲྭ་ཚུ་ནང་ བགོ་བཀྲམ་མི་འབད་ནིའི་ཐད་ལུ་ ད་ལྟོ་ གྲོས་ཐག་མ་བཅད་པར་ཡོད་ཟེར་ཨིན་པས།
བློན་ཆེན་གྱིས་འབད་བ་ཅིན་ སློབ་གྲྭ་ལ་ལོ་ཅིག་གིས་ སློབ་ཕྲུག་ལེ་ཤ་ཐོབ་ཡོད་པའི་ཁར་ ལ་ལོ་གིས་ སློབ་ཕྲུག་ཉུང་སུ་གཅིག་ལས་བརྒལ་ མ་ཐོབ་པས་ཟེར་ཨིན་པས།
སྒེར་གྱི་སློབ་གྲྭ་ཚུ་ནང་ དུས་ཅི་ སློབ་ཕྲུག་བྱིན་མི་དེ་ མཇུག་ཨིནམ་སྦེ་ ཐག་མ་བཅད་པར་ཡོདཔ་ལས་ ཤུལ་ལས་ ཁ་སླབ་ནི་སྦེ་ བཞག་དགོཔ་འདུག་ཟེར་ བློན་ཆེན་གྱིས་ གསུངས་ཡི།
གཞུང་གིས་ སྤྱི་ལོ་༢༠༡༩ ལས་ སློབ་རིམ་༡༠ པའི་ མཐར་འཁྱོལ་སྐུགས་ཚད་མེདཔ་བཟོ་སྟེ་ གཞུང་གི་སློབ་གྲྭ་ཚུ་ནང་ མ་ཤོང་མི་ སློབ་ཕྲུག་རྐྱངམ་གཅིག་ སློབ་གཉེར་གྲོགས་རམ་གྱི་འཐུས་ ནང་སྡོད་སློབ་ཕྲུག་ཚུ་ལུ་ དངུལ་ཀྲམ་༧༠,༠༠༠ རེ་དང་ ཕྱི་སྡོད་སློབ་ཕྲུག་ཚུ་གི་འཐུས་ དངུལ་ཀྲམ་༤༠,༠༠༠ རེ་ བྱིན་ཐོག་ལས་ སྒེར་གྱི་སློབ་གྲྭ་ཚུ་ནང་ བགོ་བཀྲམ་འབད་ནུག།
སྤྱི་ལོ་༢༠༡༩ ལུ་ སློབ་རིམ་༡༠ པའི་ཆོས་རྒྱུགས་ལས་ མཐར་འཁྱོལ་ཡོད་མི་ སློབ་ཕྲུག་༧,༨༠༨ གཞུང་གི་སློབ་གྲྭ་ཚུ་ནང་ འཛུལ་ཞུགས་འབད་བའི་ཁར་ གོ་སྐབས་མ་ཐོབ་མི་ སློབ་ཕྲུག་༤,༠༠༣ ལུ་ སྒེར་གྱི་སློབ་གྲྭ་༢༡ ནང་ འཛུལ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
ཁྱོད་ཀྱིས་གཞི་རྟེན་ཞིབ་འཚོལ་ དུམ་གྲ་ཅིག་འབད་ཚརཝ་ད་ ཁྱོད་རའི་འགོ་ཐོག་གི་ དཔག་འཆར་དེ་ ཕྱི་འགྱུར་ཨིན་པའི་ ཚོར་སྣང་བྱུང་པ་ཅིན་ དེ་ལུ་རྣམ་རྟོག་མ་ལངས་པར་ ཁྱོད་རའི་གནས་ཚུལ་གྱི་སྲུང་དེ་ བརྡ་དོན་གསརཔ་དང་འཁྲིལ་ཏེ་ བསྐྱར་སྒྲིག་འབད་དགོ། ཞིབ་དཔྱད་ལེགས་ཤོམ་ཅིག་འབད་ནི་ལུ་ གོ་ཡངསས་དྲགས་སྦེ་ བཞག་དགོཔ་འདི་ ཁྱད་ཆོས་གལ་ཅན་གཅིག་ཨིན། བདེན་ཁུངས་ཅན་གྱི་ བརྡ་དོན་གསརཔ་ཐོབ་མི་ཚུ་ འགྱོ་བཏུབ་རུང་མ་བཏུབ་རུང་ འགོ་ཐོག་གི་དཔག་འཆར་ནང་ སྦང་བཙོང་སྟེ་བཙུགས་ནི་གི་ རྩིས་མ་རྐྱབ།
རྒྱབ་རྟེན་འདི་ གཞི་བཙུགས་འབད་དེ་ ཁྱོད་རའི་ཞིབ་འཚོལ་དེ་ལུ་ གཏིང་ཟབ་སྦེ་འགྱོ་ཞིནམ་ལས་ འབྲེལ་བ་མེད་པའི་གནད་དོན་ཚུ་ བཀོ་བཏང་དགོ། རང་གི་དྲན་ཐོ་ཚུ་ ཡིག་སྣོད་ནང་བཙུགས་ཏེ་བཞག་པ་ཅིན་ ཤུལ་མའི་གནས་ཚུལ་ཅིག་ལུ་ ཕན་ཐོགས་ཚུགསཔ་འོང་། གཞུང་འབྲེལ་གྱི་བསམ་བཀོད་ ཁུངས་ལྡན་ཚུ་ལུ་བལྟ་ཞིནམ་ལས་ སྤྲོ་བ་ཅན་གྱི་འབྱུང་ཁུངས་དང་ འབྲེལ་གནད་ཅན་ཚུ་ལུ་ གཙོ་རྟགས་བཀལ་དགོ། ཁྱོད་རའི་མནོ་འཆར་སྦེ་ ཡོད་མི་ཚུ་གི་ཚབ་ལུ་ སྒྲུབ་བྱེད་ངེས་གཏན་ཚུ་འཚོལ་དགོ།་འདི་གི་སྐབས་ལུ་ ཁྱོད་ཀྱིས་གནད་དོན་དེ་གི་སྐོར་ལས་ ལྷག་པར་དུ་ ཧ་གོ་ཚུགས། རང་ལུ་ཁྲིམས་དོན་གྱི་ཉེས་འཛུགས་ འོང་ནི་མེདཔ་ཅིག་བཟོ་དགོ། རང་གིས་བདེན་དཔྱད་འབད་མ་ཚུགས་མི་ ག་ཅི་ར་ཡོད་རུང་ བཀོ་བཞག་དགོ། ཁྱོད་རའི་དྲན་ཐོ་ནང་ རྒྱབ་འགལ་གྱི་གནད་དོན་ཡོད་མེད་བལྟ་ཞིནམ་ལས་ ཡོད་པ་ཅིན་ མཐུན་སྒྲིག་འབད་ཚུགས་མི་ཚུགས་བལྟ་དགོ། ཁྱོད་རའི་ཕྱོགས་ལྷུང་ཅན་གྱི་ འབྱུང་ཁུངས་ཚུ་གིས་ དེ་གི་སྐོར་ལས་ ག་ཅི་སླབ་ནི་འདུག? བསམ་འཆར་ཚུ་གེ་ར་ དྲན་ཐོ་བཀོད་ཞིནམ་ལས་ ལོག་ཅི་ལོག་ཅི་ བདེན་དཔྱད་འབད་དགོ།
ཁྱོད་ར་ ལཱ་འབད་ཡི་ར་འགྱོ་བའི་བར་ན་ ག་དེ་སྦེ་ འགྱོ་དོ་ཡོདཔ་ཨིན་ན་གི་སྐོར་ལས་ ཁྱོད་རའི་རྩོམ་སྒྲིགཔ་ལུ་ སྙན་ཞུ་འབད་བ་ཅིན་ ཁོ་ལུ་ཤོག་གྲངས་བདེ་སྒྲིག་འབད་ནི་ལུ་ ཕན་ཐོགས་འོང་། དེ་ཡང་ཁྱོད་ཀྱིས་ ག་དེ་མགྱོགས་མགྱོགས་འབད་དགོ། དེ་མ་ཚད་ དམའ་འབེབས་དང་ ཁྲིམས་ཀྱི་གནད་དོན་རེ་ཡོད་པ་ཅིན་ རྩོམ་སྒྲིགཔ་ལུ་སླབ་དགོ། རྩོམ་སྒྲིགཔ་གིས་ མཐའ་དཔྱད་འགྱོ་མི་གནས་ཚུལ་དེ་ བསླབ་བྱའི་དོན་ལུ་ ཁྲིམས་རྩོདཔ་ཅིག་ལུ་ གཏང་ནི་འོང་།
ཤུལ་མའི་ལེའུ་དེ་ནང་ ཞིབ་འཚོལ་གྱི་ལཱ་ འགོ་བཙུགསཔ་ད་ཅིག་ཁར་ ཁྱོད་རའི་གནད་སྡུད་ ཉེན་སྲུང་འབད་ཐངས་ཚུ་ སྟོན་ནི་ཨིན།


text:
Year: 2021
གྲོགས་རམ་མཉམ་འབྲེལ་ཞལ་འཛོམས་ ཐེངས་ ༡༥ པ།
གྲོགས་རམ་མཉམ་འབྲེལ་ཞལ་འཛོམས་ཐེངས་ ༡༥ པ་འདི་ ད་རེས་མཐར་འཁྱོལ་ཅན་ཅིག་སྦེ་ཚོགས་གནང་ཡི། ཞལ་འཛོམས་འདི་ ཕྱི་འབྲེལ་བློན་པོ་ ཌག་ཊར་རྟ་གྲི་རྡོ་རྗེ་མཆོག་གིས་དབུ་ཁྲིད་མཛད་གནང་ཡི། གྲོགས་རམ་མཉམ་འབྲེལ་ཞལ་འཛོམས་ཐེངས་ ༡༥ པ་འདི་ འབྲུག་རྒྱལ་ཁབ་ཀྱིས་གོང་འཕེལ་འགྱོ་བའི་སྐབས་ཀྱི་ གལ་ཅན་གྱི་དུས་ཚོད་ཁར་ལུ་ཚོགས་ཚུགས་འདི་ཡོདཔ་ཨིན། འབྲུག་རྒྱལ་ཁབ་འདི་ ལོ་ལྔའི་འཆར་གཞི་ ༡༢ པའི་ལོ་གྲངས་ཕྱེད་ཀ་དེ་ཅིག་ལྷོད་འདི་ཡོདཔ་དང་ སྤྱི་ལོ་ ༢༠༢༣ ལས་ རྒྱལ་ཁབ་འདི་གོང་འཕེལ་ཉུང་སུ་འགྱོ་བའི་དབྱེ་ཁག་ལས་ ཕྱིར་འཐོན་འབད་ནིའི་དོན་ལུ་ ལོ་ངོ་གཉིས་ལྷག་ཙམ་ཅིག་ལུས་འདི་ཡོད། གྲོགས་རམ་མཉམ་འབྲེལ་ཞལ་འཛོམས་འདི་གིས་ ང་བཅས་རའི་གྲོས་རམ་ལས་སྡེ་ཚུ་དང་གཅིག་ཁར་ གོ་སྐབས་དང་གདོང་ལེན་ཚུའི་སྐོར་ལས་གྲོས་བསྟུན་འབད་དེ་ ང་བཅས་ཀྱིས་འཕྲོ་མཐུད་དེ་ར་ ལོ་ལྔའི་འཆར་གཞི་ ༡༢ པའི་དམིགས་ཡུལ་གྲུབ་ནི་ལུ་ བརྩོན་ཤུགས་བསྐྱེད་ནི་དང་ སྤྱི་ལོ་ ༢༠༢༣ ལུ་ཡུན་བརྟན་ཐོག་ལས་ གོང་འཕེལ་ཉུང་སུ་འགྱོ་མིའི་དབྱེ་ཁག་ལས་ ཕྱིར་འཐོན་གྱི་སྐོར་ལས་གྲོས་བསྟུན་འབད་ནིའི་གོ་སྐབས་ཅིག་ཨིན། གྲོགས་རམ་ལས་སྡེ་ཚུ་གིས་ ང་བཅས་ཀྱི་འཆར་གཞི་དང་ལས་རིམ་ཚུ་ལུ་རྒྱབ་བསྐྱོར་འབད་དེ་ དགོས་མཁོ་དང་བསྟུན་ཏེ་ ཆ་འཇོག་འབད་དེ་ཡོདཔ་ཨིན། གྲོགས་རམ་མཉམ་འབྲེལ་ཞལ་འཛོམས་ཐེངས་ ཁ་གསལ་ཆེད་ལྷབ་ནི།
གནས་ཚུལ་གསར་བཏོན།
སྤྱི་ལོ་ ༢༠༢༡ སྤྱི་ཟླ་ ༨ པའི་སྤྱི་ཚེ་ ༡༡ ལུ། ཐིམ་ཕུག། འབྲུག་གཞུང་དང་འཛམ་གླིང་སྤྱི་ཚོགས་གོང་འཕེལ་ལས་རིམ་གྱིས་ འབྲུག་ལུ་ བལྟ་བཤལ་ལས་སྡེའི་སྐྱེ་སྡན་རིགས་སྣ་ ཉམས་སྲུང་འབད་ནི་ལུ་གཙོ་བོ་བཏོན་ནིའི་དོན་ལུ་ རྒྱལ་སྤྱི་རང་བཞིན་གནས་སྟངས་མཐུན་རྐྱེན་༼ཇི་ཨི་ཨེཕ༽ གྱི་མ་དངུལ་རྒྱབ་བསྐྱོར་ཐོག་ལས་ ཡུ་ཨེས་ཌོ་ལར་ས་ཡ་ ༤.༨༥༤ གནས་པའི་ལས་འགུལ་གུར་མཚན་རྟགས་བཀོད་གནང་ཡི། ལས་འགུལ་དེ་ཡང་ འབྲུག་བལྟ་བཤལ་ཚོགས་སྡེ་གིས་ ལོ་ལྔའི་འཆར་གཞི་ ༡༢ པའི་ནང་ལུ་ བལྟ་བཤལ་ལས་སྡེའི་ གཙོ་རིམ་ལས་རིམ་གྱི་ཆ་ཤས་ལས་རིམ་ཅིག་སྦེ་ལག་ལེན་འཐབ་ནི་ཨིན་པས། ལས་འགུལ་འདི་གིས་ སྐྱེ་ལྡན་རིགས་སྣ་ཉམས་སྲུང་ཐོག་ལས་བལྟ་བཤལ་གོང་འཕེལ་བཏང་ཚུགསཔ་ཅིག་སྦེ་བཟོ་ནི་དང་ འབྲུག་རྒྱལ་ཁབ་འདི་ དཔེ་སྟོན་གྱི་སྐྱེ་གནས་སྟངས་ལྡན་བལྟ་བཤལ་ཅིག་སྦེ་བཟོ་ནིའི་དམིགས་ཡུལ་སྐྱེདཔ་ཨིན་པས། ལས་འགུལ་ འདི་ཡང སྐྱེ་ལྡན་རིགས་སྣའི་གནོད་པ་མར་ཕབ་འབད་ནི་དང་ ཡུན་བརྟན་མ་དངུལ་ཉམས་སྲུང་ དེ་ལས་ སྲུང་སྐྱོབས་ཀྱི་ས་ཁོངས་ནང་འཁོད་དང་ཕྱི་ཁར་སྡོད་མི་ མི་ཚུའི་འཚོ་བའི་མཐུན་རྐྱེན་དང་ ས་ཁོངས་གཅིག་ནང་གནས་པའི་མི་དང་རི་དྭགས་སེམས་ཚུའི་བར་ན་ལྷན་ཐབས་ལུ་ ཕུགས་ཀྱི་མཐའ་དོན་གྱི་དམིགས་གཏད་ཅིག་ཨིན། འབྲུག་རྒྱལ་ཁབ་ཀྱིས་ཁྱབ་གནད་ཆེ་བའི་ནད་ཡམས་ཀོ་ཝིད-༡༩ འདི་ལེགས་ཤོམ་སྦེ་བཀག་འཛིན་འབད་དེ་ མི་མང་འཚབས་ཆེན་གྱི་དཀའ་ངལ་ཚུ་སེལ་ཡོད་རུང་ རྒྱལ་ཁབ་ཀྱི་དཔལ་འབྱོར་ལས་སྡེ་གཙོ་བོ་ དཔྱེ་འབད་བ་ཅིན་བལྟ་བཤལ་ལས་སྡེ་ལུ་གདོང་ལེན་སྦོམ་བྱུང་ཡོདཔ་ཨིན། ལས་འགུལ་འདི་ཡང་ ཁ་གསལ་ཆེད་ལྷབ་ནི།
ས་གནས་གཞུང་གི་ལོ་ལྔའི་འཆར་ ༡༢ པའི་བར་མཚམས་བསྐྱར་ཞིབ་ཀྱི་མཇུག་བསྡུའི་ལས་རིམ། ༼ཨེམ་ཊི་ཨར༽
མི་རྗེ་བློན་ཆེན་ ཌག་ཀྲར་བློ་གྲོས་ཚེ་རིང་མཆོག་གིས་དབུ་བཞུགས་ཐོགས་ལས་ ས་གནས་གཞུང་གི་ལོ་ལྔའི་འཆར་ ༡༢ པའི་བར་མཚམས་བསྐྱར་ཞིབ་ཀྱི་མཇུག་བསྡུའི་ལས་རིམ་འདི་ ད་རེས་དྲོ་པ་སྤྱི་ཟླ་ ༨ པའི་སྤྱི་ཚེས་ ༢ ལུ་འགོ་འདྲེན་འཐབ་ཅི། རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཀྱིས་ ས་གནས་གཞུང་གི་ལོ་ལྔའི་འཆར་གཞི་ ༡༢ པའི་བར་མཚམས་བསྐྱར་ཞིབ་འདི་ གློག་རིག་ཡོངས་འབྲེལ་ཐོག་ལས་ སྤྱི་ལོ་ ༢༠༢༡ སྤྱི་ཟླ་ ༥ པའི་སྤྱི་ཚེས་ ༡༡ ལས་ ༢༡ ཚུན་འགོ་འདྲེན་འཐབ་ཡོདཔ་ཨིན། ད་རེས་མཇུག་བསྡུའི་ལས་རིམ་སྐབས་ལུ་ ལྷན་རྒྱས་གཞུང་ཚོགས་ཀྱི་དྲུང་ཆེན་མཆོག་གིས་ བར་མཚམས་བསྐྱར་ཞིབ་ཀྱི་ལཱ་གི་གྲུབ་འབྲས་འདི་སྤྱན་འབུལ་ཕུལ་ཡི། སྤྱན་འབུལ་ནང་ལུ་ ས་གནས་གཞུང་གིས་བསྐྱར་ཞིབ་ཞལ་འཛོམས་སྐབས་ལུ་ཕུལ་ཡོད་པའི་སྤྱི་བཏང་ལཱ་གི་གྲུབ་འབྲས་ དཀའ་ངལ་དང་གདོང་ལེན་ཚུའི་སྐོར་ལས་ཕུལ་གནང་ཡི། གྲོས་བསྟུན་སྐབས་ལུ་ངོ་མ་ར་ གྲུབ་འབྲས་ཀྱི་བརྡ་སྟོན་གཙོ་ཅན་ཚུ་འགྱུར་བཅོས་ ལོ་བསྟར་གྲོས་རམ་མ་དངུལ་ རྩིས་ལོ་ ༢༠༢༠ ལས་༢༠༢༡ དང་རྩིས་ལོ་ ༢༠༢༡ ལས་ ༢༠༢༢ ཀྱི་ལོ་བསྟར་གཞུང་སྐྱོང་མཆོག་འགྱུར་གྱི་གན་ཡིག་དང་ ཁ་གསལ་ཆེད་ལྷབ་ནི།
ཁས་བླངས་ཀྱི་ རྒྱལ་ཡོངས་སྙན་ཞུ་ཐེངས་ ༢ པ་ སྤྱི་ལོ་ ༢༠༢༡ ཅནམ།
Link in Facebook: Audio visual clip on Bhutan’s implementation of SDGs through a GNH approach. ད་རེས་འབྲུག་རྒྱལ་ཁབ་ཀྱིས་ གློག་རིག་ཡོངས་འབྲེལ་ཐོག་ལས་ ཁས་བླངས་ཀྱི་ རྒྱལ་ཡོངས་བསྐྱར་ཞིབ་སྙན་ཞུ་འདི་ འཛམ་གླིང་སྤྱི་ཚོགས་ཀྱི་དམངས་གཙོ་གི་ཆེ་མཐོའི་གྲོས་གནས་ནང་ལུ་ སྤྱན་འབུལ་ཕུལ་ཡི། ཁས་བླངས་ཀྱི་ རྒྱལ་ཡོངས་སྙན་ཞུ་འདི ཁས་བླངས་ཀྱི་ རྒྱལ་ཡོངས་སྙན་ཞུ་འདི་ཡང་ འཛམ་བུ་གླིང་ནང་ལུ་མི་སྡེ་བརྒྱུད་དེ་ འབྲེལ་བ་ཡོད་པའི་ལས་སྡེ་ཆ་མཉམ་གྱིས་གྲལ་གཏོགས་ཀྱི་ཐབས་ལམ་ཐོག་ལས་གྲ་སྒྲིག་འབདཡོདཔ་ཨིན། འབྲུག་གཞུངགི་ཁ་ཐུག་ལས་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཀྱི་དྲུང་ཆེན་གྱིས་ རྒྱལ་ཡོངས་བསྐྱར་ཞིབ་སྙན་ཞུ་འདི་སྤྱན་འབུལ་ཕུལ་ཡོདཔ་ཨིན། དྲུང་ཆེན་གྱིས་ ཡུན་བརྟན་གོང་འཕེལ་གྱི་དམིགས་ཚུ་ལག་ལེན་ག་དེ་སྦེ་འཐབ་ཚུགས་ཅི་ག་ དེ་ལས་ནད་ཡམས་ཀོ་ཝིད་ ༡༩ འདི་གིས་གྲུབ་འབྲས་ལུ་གནོད་པ་ག་དེ་འབད་འབྱུང་ཡོདཔ་ཨིན་ན་དང་ འབྲུག་རྒྱལ་ཁབ་ཀྱིས་ དེ་གིས་གདོང་ལེན་ཚུ་སེལ་ནིའི་ཐབས་བཏོན་གཙོ་བོ་དག་པ་ཅིག་བཏོན་ཡོད་མི་ཚུའི་སྐོར་ལས་ མདོར་བསྡུས་སྦེ་ཞུ་བ་ཕུལ་ཡི། དྲི་བ་འདྲི་ལན་གྱི་སྐབས་ལུ་ ཨཱས་ཊི་ཡ་ ཁ་གསལ་ཆེད་ལྷབ་ནི།
མི་རྣམས་ཀུན་ བདེ་སྐྱིད་ཡར་དྲགས་བཏང་ཐབས་ལུ་ བདེ་བ་ཟེར་བའི་ཡོངས་འབྲེལ་འདི་ འགོ་འབྱེད་མཛད་གནང་ཡི།
མི་རྣམས་ཀུན་ལུ་ བདེ་སྐྱིད་ཡར་དྲགས་བཏང་ཐབས་ཀྱི་རིམ་ལུགས་འདི་ མདོར་བསྡུ་བ་ཅིན་ རིམ་ལུགས་འདི་གིས་ རྒྱལ་ཡོངས་དགའ་སྐྱིད་དཔལ་འཛོམས་ ཡུན་བརྟན་གོང་འཕེལ་གྱི་དམིགས་ཡུལ་དང་ ལོ་ལྔའི་འཆར་གཞིའི་ གྲུབ་འབྲས་ཚུ་བལྟ་རྟོགས་དང་གནས་སྟངས་ཚུ་བལྟ་ཚུགས་ནི་ཨིན། རིམ་ལུགས་འདི་ཡང་ ད་རིས་མི་རྗེ་བློན་ཆེན་ དྲགོས་ཌག་ཀྲ་བློ་གྲོས་ཚེ་རིང་མཆོག་གིས་ འགོ་འབྱེད་མཛད་གནང་ཡི། བདེ་བ་ཟེར་བའི་ཡོངས་འབྲེལ་འདི་ཡང་ འཛམ་གླིང་སྤྱི་ཚོགས་གོང་འཕེལ་ལས་རིམ་གྱིས་རྒྱབ་སྐྱོར་ཐོག་ལས་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཡིག་ཚང་དང་ རྒྱལ་ཡོངས་རྩིས་དཔྱད་བཀོད་འཛིན་གཉིས་ མཉམ་རུབ་འབད་དེ་བཟོ་བཟོཝ་ཨིན། ཡོངས་འབྲེལ་བཟོ་དགོ་མི་འདི་ཡང་ གནས་བསྡུས་ཐོབ་ཐབས་ཡར་དྲགས་བཏང་ཐབས་ཀྱི་རྒྱབ་བསྣོན་དང་འཁྲིལ་ཏེ་ཨིནམ་མ་ཚད་ ཡུན་བརྟན་གོང་འཕེལ་གྱི་གྲོས་གཞི་ལག་ལེན་ སྤྱི་ལོ་ ༢༠༣༠ ཅན་མ་གུར་ འབྲུག་རྒྱལ་ཁབ་ཀྱི་འགོ་ཐོག་དང་པ་སྙན་ཞུ་འབད་ནི་ཨིནམ་མི་ རྒྱལ་ཡོངས་ཁས་བླངས་བསྐྱར་ཞིབ་སྙན་ཞུ་གི་དོན་ལུ་ གནས་བསྡུས་ཐོབ་ཚུགས་ནི་ཨིན་མས། ལས་རིམ་འདི་ཡང་ཡོངས་འབྲེལ་འཆར་སྒོ་ www.dewa.gov.bt ནང་ལས་གཟིགས་ཚུགསཔ་ཨིན།
རྒྱ་འབྲུག་མཉམ་འབྲེལ་གོང་འཕེལ་ཞལ་འཛོམས་ཐེངས་ གསུམ་པ།
སྤྱི་ཚེས་ ༢༨/༠༦/༢༠༢༡ རེས་གཟའ་ མིག་དམར་ལུ་ ལོ་ལྔའི་འཆར་གཞི་ ༡༢ པའི་གུར་ རྒྱ་འབྲུག་མཉམ་འབྲེལ་གོང་འཕེལ་ཞལ་འཛོམས་ཐེངས་ གསུམ་པ་འདི་ ཡོངས་འབྲེལ་ཐོག་ཚོགས་ཡོདཔ་ཨིན། འབྲུག་གི་ཁ་ཐུག་ལས་ ཕྱི་འབྲེལ་ལྷན་ཁག་གི་དྲུང་ཆེན་ ཀུན་དགའ་སེངྒེ་གིས་འགོ་འཁྲིད་འབད་དེ་ཡོད་མི་ འཐུས་ཚབ་སྡེ་ཚན་ཚུ་ཡང་ དངུལ་རྩིས་ལྷན་ཁག་ ཞབས་ཏོག་ལྷན་ཁག་ ཤེས་རིག་ལྷན་ཁག་ ལཱ་གཡོག་ལྷན་ཁག་ གསོ་བའི་ལཧན་ཁག་ བརྡ་དོན་དང་བརྒྱུད་འབྲེལ་ལྷན་ཁག་ ནང་སྲིད་ལྷན་ཁག་ ཕྱི་འབྲེལ་ལྷན་ཁག་དང་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཡིག་ཚང་ དེ་ལས་ ལྡིལ་ལི་ལུ་ཡོད་པའི་ རྒྱ་འབྲུག་སྐུ་ཚབ་ཡིག་ཚང་ལས་ ཆེ་མཐོའི་འགོ་དཔོན་ཚུ་ཡོདཔ་ཨིན། རྒྱ་གར་གྱི་འཐུས་ཚབ་སྡེ་ཚན་འདི་ ཕྱི་འབྲེལ་མཐུན་འབྲེལ་ལྷན་ཁག་ དཔལ་འབྱོར་མཐུན་འབྲེལ་གྱི་ དྲུང་ཆེན་ ཨམ་ ཤྲི་ རཱ་ཧུལ་ ཆ་བྲཱ་གིས་འགོ་འཁྲིད་འབད་དེ་ འབྲུག་ལུ་རྒྱ་གར་གྱི་གནས་སྡོད་སྐུ་ཚབ་ཡིག་ཚང་གི་ སྐུ་ཚབ་ བྱང་ཕྱོགས་ཀྱི་ མཉམ་འབྲེལ་དྲུང་ཆེན་དང་ ཕྱི་འབྲེལ་མཐུན་འབྲེལ་ལྷན་ཁག་གི་ གཞན་འགོ་དོན་ཚུ་ཡོདཔ་ཨིན། ཁ་གསལ་ཆེད་ལྷབ་ནི།
རྒྱལ་ཡོངས་ཁས་བླངས་བསྐྱར་ཞིབ་སྙན་ཞུ། ༢༠༢༡ ཅན་མ།
རྒྱལ་ཡོངས་ཁས་བླངས་བསྐྱར་ཞིབ་སྙན་ཞུ། ༢༠༢༡ ཅན་མ། ཕབ་ལེན་འབད་ས།
འབྲུག་གཞུང་དང་ ཇཱ་པཱན་གཞུང་གི་ འབྲུག་ལུ་ཡོད་པའི་ རྒྱལ་སྤྱིའི་ཇཱ་པཱན་མཉམ་འབྲེལ་ལས་སྡེའི་ཡིག་ཚང་གཉིས་ཀྱིས་བར་ན་ མི་སྟོབས་གོང་འཕེལ་གྱི་སློབ་གཉེར་གྲོགས་རམ་གྱི་ གནས་ཚུལ་གསར་བཏོན།
འབྲུག་གཞུང་དང་ ཇཱ་པཱན་གཞུང་གི་ འབྲུག་ལུ་ཡོད་པའི་ རྒྱལ་སྤྱིའི་ཇཱ་པཱན་མཉམ་འབྲེལ་ལས་སྡེའི་ཡིག་ཚང་གཉིས་ཀྱིས་བར་ན་ མི་སྟོབས་གོང་འཕེལ་གྱི་སློབ་གཉེར་གྲོགས་རམ་ ཟེར་བའི་ལས་འགུལ་གྱི་ འགན་ཡིག་གུར་མཚན་རྟགས་བཀོད་གནང་ཡི། ཇཱ་པཱན་གཞུང་གི་འབྲུག་ལུ་གནས་སྡོད་སྐུ་ཚབ་ སུ་ཟུ་ཀི་ སཱ་ཏོ་ཤི་དང་ འབྲུག་གཞུང་གི་སྐུ་ཚབ་བི་ཚོབ་རྣམ་རྒྱལ་གཉིས་ཀྱི་བར་ན་ མི་སྟོབས་གོང་འཕེལ་གྱི་སློབ་གཉེར་གྲོགས་རམ་ཟེར་བའི་ལས་འགུལ་གུར་ བརྗེ་སོར་གྱི་ཡིག་ཆས་གུར་མཚན་རྟགས་བཀོད་གནང་བའི་ཤུལ་ལས་ འབྲུག་ལུ་ཇཱ་པཱན་གྱི་གཞུང་ཚབ་ཡིག་ཚང་གི་གཙོ་འཛིན་ངོ་ཚབ་ སྐུ་ཟོ་ ཝ་ཏ་ནཱ་བཱི་དང་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཀྱི་དྲུང་ཆེན་ འཕྲིན་ལས་རྣམ་རྒྱལ་གཉིས་ཀྱི་བར་ན་ ད་རེས་ སྤྱི་ཚེས་ ༧/༠༦/༢༠༢༡ ལུ་ ཇཱ་པཱན་གྱི་ཡཱེན་བསྡོམས་ (༡༧༤,༠༠༠,༠༠༠.༠༠) དངུལ་ཀྲམ་ ༡༡༠,༠༠༠,༠༠༠ (དངུལ་ཀྲམ་ས་ཡ་གཅིག་བརྒྱ་བཅུ་ཐམས) རྩིས་གནས་མི་ མི་སྟོབས་གོང་འཕེལ་གྱི་སློབ་གཉེར་གྲོགས་རམ་ཟེར་བའི་ལས་འགུལ་གྱི་ གྲོགས་རམ་གན་ཡིག་གུར་མཚན་རྟགས་བཀོད་གནང་ཡི། ཇཱ་པཱན་གོང་འཕེལ་གྱི་སློབ་གཉེར་གྲོགས་རམ་འདི་ འབྲུག་རྒྱལ་ཁབ་ཀྱི་ལཱ་གཞི་མ་འདྲཝ་ཚུ་ནང་མི་སྟོབས་གོང་འཕེལ་བཏང་ཐབས་ཀྱི་དོན་ལས་ཨིན། སློབ་གཉེར་གྲོགས་རམ་འདི་གིས་ ཇཱ་པཱན་གྱི་གཙུག་ལག་སློབ་སྡེ་ཚུ་ནང་ལུ་ ཞི་གཡོགཔ་ཚུ་གིས་ གཙུག་ལག་མཐོ་རིམ་ཤེས་ཡོན་གྱི་ཤེས་ཚད་དང་ཆེས་མཐོའི་ཤེས་ཡོན་གྱི་ལས་རིམ་ཚུ་ནང་ སློབ་སྦྱང་ནིའི་གོ་སྐབས་ཐོབ་ཚུགས་ནི་ཨིན། ལས་འགུལ་འདི་ཡང་ རྒྱལ་གཞུང་ཞི་གཡོག་ལྷན་ཚོགས་ཀྱིས་འགོ་འདྲེན་འཐབ་ནི་ཨིན།
རྒྱལ་སྤྱིའི་མཐའ་འཁོར་གནས་སྟངས་མཐུན་རྐྱེན་ ན་པ་ ༣ པའི་ ལས་འགུལ་དོན་ལུ་ ལས་འགུར་འགོ་དཔོན་གྱི་ གདམ་འཐུའི་གྲུབ་འབྲས།
རྒྱལ་སྤྱིའི་མཐའ་འཁོར་གནས་སྟངས་མཐུན་རྐྱེན་ ན་པ་ ༣ པའི་ ལས་འགུལ་ཡིག་ཚང་ཁ་ཐུག་ལས་ སྤྱི་ཚེས་ ༢༧/༠༥/༢༠༢༡ ལུ་ འགོ་འདྲེན་འཐབ་ཡོད་པའི་ ལས་འགུལ་འགོ་དཔོན་གྱི་ གདམ་འཐུའི་དྲི་བ་འདྲིས་ལན་གྱི་གྲུབ་འབྲས་འདི་ གསལ་བསྒྲགས་འབདཝ་ཨིན། འབྲུག་གི་ཞི་གཡོག་བཅའ་ཡིག་དང་སྒྲིག་ཁྲིམས་ ༢༠༡༨ ཀྱི་དོན་ཚན་ ༤.༡༠.༤ ཅན་མའི་དགོངས་དོན་ལྟར་དུ་ མི་ངོ་ཚུ་གིས་ གྲུབ་འབྲས་གསལ་བསྒྲགས་འབད་དེ་ཞག་གྲངས་ ༡༠ ཀྱི་ནང་འཁོད་ དབང་འཛིན་ལུ་མཐོ་གཏུག་འབད་ཆོགཔ་ཨིན། གལ་སྲིད་མཐོ་གཏུགས་འབད་མ་འཐོན་པ་ཅིན་ གདམ་འཐུ་གྲུབ་མི་ མི་ངོའི་བསྐོ་ཞག་འདི་ སྤྱི་ཚེས་ ༡/༠༧/༢༠༢༡ ལས་འགོ་བཙུགས་ནི་ཨིན། གདམ་འཐུ་གྲུབ་མི་ མི་ངོ་འདི་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཡིག་ཚང་ནང་ལུ་ གཤམ་འཁོད་ཡིག་ཆས་ཚུ་འབག་སྟེ་བསྐོ་བཞག་གི་དོན་ལུ་ སྤྱི་ཚེས་ ༡/༠༧/༢༠༢༡ དྲོ་པ་ཆུ་ཚོད་ ༩ དང་སྐར་མ་ ༣༠ ལུ་སྙན་ཞུ་འབད་དགོཔ་ཨིན། གལ་སྲིད་གདམ་འཐུ་གྲུབ་མི་ མི་ངོ་གིས་ གོང་འཁོད་ཚེས་གྲངས་ལུ་སྙན་ཞུ་འབད་མ་ཚུགས་པ་ཅིན་ གདམ་འཐུ་གྲུབ་མི་ མི་ངོ་འདི་ ཆ་མེད་བཏང་འདི་ གོ་གནས་འདི་ཤུལ་མམ་གི་མི་ངོ་ལུ་བྱིན་ནི་དང་ ཁ་གསལ་ཆེད་ལྷབ་ནི།


text:
༉ ན་ཧིང་ལས་ འཛམ་གླིང་ནང་ སྔོན་ཆད་མ་བྱུང་བའི་ ནད་གཞི་ཀོ་རོ་ན་བའེ་རཱསི་ཟེར་ ཡོངས་གྲགས་ལུ་ ཀོ་བིཌ་-༡༩ ཟེར་མི་དེ་ ཐོན་ཞིནམ་ལས་ཚུར་ འཛམ་གླིང་གསོ་བའི་ལས་ཚོགས་ཀྱིས་གཙོས་པའི་ རྒྱལ་ཁབ་ཚུ་གིས་ ནད་ཡམས་དེ་ལུ་ གཙོ་རིམ་བཟུང་སྟེ་ གདོང་ལེན་འབདཝ་ད་ གདུག་ཅན་གྱི་ ནད་གཞི་གཞན་ཚུ་ བརྗེད་དོ་བཟུམ་མའི་ ཚོར་སྣང་བྱུང་ཡི།
མ་གཞི་ འཛམ་གླིང་རྒྱལ་ཁབ་ཡོངས་ལུ་ ཉེན་འཚུབས་ཅན་ཅིག་ལུ་ གྱུར་ཡོད་མི་ ཀོ་བིཌ་-༡༩ དེ་ ཁྱབ་སྤེལ་མགྱོགས་དྲགས་སྦེ་ འགྱོཝ་མ་ཚད་ མི་ས་ཡ་༤ ལྷགཔ་ཅིག་ལུ་ ཤི་རྐྱེན་བྱུང་ཡོདཔ་ལས་ ནད་ཡམས་སྔོན་འགོག་འབད་ནི་དེ་ ག་ནི་བ་ གལ་ཆེཝ་ཨིན་རུང་ སྨན་བཅོས་ཀྱིས་ དྲག་ཐབས་མེད་པའི་ ནད་གཞི་གཞན་ དཔེར་ན་ ཨེཆ་ཨའེ་བི་/ཨེཌསི་དང་ ཀེན་སར་ལ་སོགས་པ་ཚུ་ཡང་ དམ་འཛིན་འབད་ནི་ལུ་ འདྲན་འདྲ་འབད་ར་ གཙོ་རིམ་བཟུང་དགོཔ་ཅིག་ཨིན་མས།
གཙོ་བོ་ར་ ཉེན་སྲུང་གི་ ཐབས་ལམ་ལག་ལེན་མ་འཐབ་པར་ འདོད་སྤྱོད་འབད་མི་ལས་ཐོབ་མི་ ཨེཆ་ཨའེ་བི་ནད་འབུབ་དེ་ སྤྱི་ལོ་༡༩༩༠ གོ་གྲངས་ཀྱི་ སྔ་ཆ་ལུ་ ཐོན་ཞིནམ་ལས་ཚུར་ འཛམ་གླིང་ནང་ མི་ས་ཡ་༧༦ དེ་ཅིག་ལུ་ ཐོབ་ཡོད་མི་ལས་ ལོ་ངོ་བཅུ་ཕྲག་༣ ལྷགཔ་ཅིག་གི་ ནང་འཁོད་ལུ་ མི་ས་ཡ་༣༣ དེ་ཅིག་ལུ་ ཤི་རྐྱེན་བྱུང་ནུག།
སྤྱི་ལོ་༢༠༡༩ རྐྱངམ་གཅིག་གི་ནང་ར་ ནད་གཞི་ཨེཌསི་ལུ་བརྟེན་ མི་གྲངས་༦༩༠,༠༠༠ ལུ་ ཤི་རྐྱེན་བྱུང་མི་དེ་ ཧ་ལམ་ འབྲུག་གི་མི་འབོར་དང་ འདྲ་མཉམ་འཚམས་ཨིན་མས།
འབྲུག་རྒྱལ་ཁབ་ནང་ འབད་བ་ཅིན་ སྤྱི་ལོ་༡༩༩༣ ལུ་ ཨེཆ་ཨའེ་བི་ཐོབ་མི་དང་པ་ ངོས་བཟུང་འབད་ཞིནམ་ལས་ཚུར་ ཕོ་༤༠༡ དང་མོ་༣༧༢ འབདཝ་ད་ བསྡོམས་ཀྱིས་མི་༧༧༣ ལུ་ ནད་འབུབ་ཐོབ་ཡོད་མི་ལས་ སྤྱི་ལོ་༢༠༢༠ ལོ་ནང་ར་ མི་༥༤ ལུ་ ནད་འབུབ་ཡོདཔ་བཞིན་དུ་ འདས་པའི་ཟླཝ་༦ ནང་ མི་༣༢ ལུ་ ཨེཆ་ཨའེ་བི་ཐོབ་ཡོད་པའི་ ངོས་བཟུང་འབད་མིའི་གྲས་ཁར་ ཆོས་སྒོར་ཞུགས་མི་༣ ཡོད་མི་དེ་ ཧ་ལས་སི་སི་ཅིག་ཨིན་མས།
དེ་འབདཝ་ལས་ མི་ཚུ་གིས་ ཆོས་སྒོར་ཞུགས་མི་ཚུ་ལུ་ ནད་འབུབ་དེ་ ག་དེ་སྦེ་ ཐོབ་ཐོབ་ཨིན་ན་ཟེར་ དྲི་བཀོད་འབད་ནི་ འགོ་བཙུགས་ནུག།
ད་ཚུན་གྱི་བར་ན་ ཨེཆ་ཨའེ་བི་ནད་འབུབ་ལས་ ནད་གཞི་ཨེཌསི་ལུ་གྱུར་མི་ ནདཔ་བརྒྱ་ཕྲག་ལས་བཅད་དེ་ ཤི་རྐྱེན་བྱུང་ཡོདཔ་ལས་ གཞུང་གིས་ ནད་ཡམས་ཀོ་བིཌ་-༡༩ ལུ་ གདོང་ལེན་འབད་དོ་བཟུམ་ ཨེཆ་ཨའེ་བི་འཐོབ་ནི་དེ་ཡང་ ཚད་འཛིན་འབད་ནིའི་དོན་ལུ་ བརྡ་དོན་ཤེས་ཡོན་སྤྲོད་དགོཔ་མ་ཚད་ དུས་དང་དུས་སུ་ བརྟག་དཔྱད་འབད་དགོ་པའི་ཁར་ ངོ་རྐྱང་ཚུ་གིས་འབད་རུང་ ངོ་མ་ཚ་བར་ རང་སོའི་ཁས་བླངས་ཐོག་ ཉེ་འདབས་ཀྱི་ སྨན་ཁང་ནང་ བརྟག་དཔྱད་འབད་བར་འགྱོ་དགོ།
གལ་སྲིད་ གཞུང་དང་ ངོ་རྐྱང་ཚུ་གིས་ ཀོ་བིཌ་-༡༩ ཁྱབ་སྤེལ་བཀག་ཐབས་ལུ་ གཙོ་བོར་བཏོན་ཏེ་ སྡོད་པ་ཅིན་ གདོང་ཁའི་ཁབ་བལྟ་བའི་ཟེར། །རྒྱབ་ཁའི་སྟ་རེ་བྱང་། །ཟེར་ སླབ་སྲོལ་ཡོདཔ་བཟུམ་སྦེ་ ཨེཆ་ཨའེ་བི་/ཨེཌསི་གིས་ མི་སྟོང་ཕྲག་ལས་བཅད་དེ་ ཤི་རྐྱེན་དང་ རྒྱལ་ཁམས་ལུ་ སྨན་བཅོས་ཀྱི་ ཟད་འགྲོ་དངུལ་ཀྲམ་ས་ཡ་ལས་བཅད་དེ་ གཏང་དགོཔ་ འཐོན་ཉེན་ཡོད།
མ་གཞི་ གསོ་བ་ལྷན་ཁག་གིས་ ད་རིས་ཀྱི་ཟླཝ་ནང་ ཐིམ་ཕུག་དང་ སྤ་རོ་ ཕུན་ཚོགས་གླིང་ དགེ་ལེགས་ཕུག་ བསམ་གྲུབ་ལྗོངས་མཁར་ དེ་ལས་ བསམ་རྩེ་འབདཝ་ད་ རྫོང་ཁག་༦ ནང་ ཨེཆ་ཨའེ་བི་ནད་འབུབ་ཀྱི་ བརྟག་དཔྱད་འབད་ནིའི་ ལས་རིམ་བརྩམས་མི་དེ་ ལེགས་ཤོམ་ཨིན་རུང་ ཀོ་བིཌ་-༡༩ བཟུམ་སྦེ་ འཕྲལ་འཕྲལ་བརྟག་དཔྱད་འབད་བ་ཅིན་ སྨན་བཅོས་ཚུ་ དུས་ཚོད་ཁར་འབད་དེ་ ནད་གཞི་མེད་མི་བཟུམ་སྦེ་ མི་ཚེ་ལེགས་ཤོམ་སྦེ་ སྐྱོང་ཚུགས་ནི་དང་ རང་ལུ་ནད་གཞི་དེ་ཡོད་མེད་ ཧ་སུ་སྦེ་ ཤེས་ཚུགས་པའི་ ཁེ་ཕན་འདུག།
ཀོ་བིཌ་-༡༩ ལས་ ཉེན་སྐྱོབ་འབད་དགོ་པ་ཅིན་ ཁ་རས་ལག་ལེན་འཐབ་ནི་དང་ ལགཔ་ཚུལ་ལྡན་སྦེ་ ཆུ་འཁྱུ་ནི་དང་ སྨན་ཆུ་དབུར་ནི་ མི་འཛོམས་སར་ འགྱོ་ནི་དེ་ འཛེམ་དགོཔ་ཨིན་རུང་ ཨེཆ་ཨའེ་བི་དེ་ གཙོ་བོ་ར་ ལུས་འབྲེལ་ལུ་བརྟེན་ ཐོབ་དོ་ཡོདཔ་ལས་ ལུས་འབྲེལ་ག་ཚུད་གོ་ཐོབ་འབད་རུང་ ཕོ་མཚན་ཤུབས་དང་ ཉེན་སྲུང་གི་ ཐབས་ལམ་གཞན་ཚུ་ ལག་ལེན་འཐབ་དགོ།
དེ་འབདཝ་ལས་ གཞུང་དང་ ངོ་རྐྱང་ཚུ་གིས་འབད་རུང་ ནད་ཡམས་ཀོ་བིཌ་-༡༩ ལུ་རྐྱངམ་གཅིག་མེན་པར་ ཨེཆ་ཨའེ་བི་ནད་འབུབ་དེ་ཡང་ ཚད་འཛིན་ཐོག་ བཞག་ཐབས་ལུ་ དུས་དང་དུས་སུ་བརྟག་དཔྱད་འབད་དགོཔ་དེ་ཡང་ཁག་ཆེ།


text:
༉ བཀྲིས་སྒང་རྫོང་ཁག་ནང་ སྤྱང་ཁྱི་དང་ ཇོ་བདག་ཡོད་མི་རོ་ཁྱི་བསྡོམས་༤,༦༤༡ ཡོད་པའི་ནང་ལས་ སྤྱང་ཁྱི་༡,༨༣༠ འདུག་ཟེར་ བཀང་ལུང་ལུ་ཡོད་པའི་ ལུང་ཕྱོགས་སྒོ་ནོར་འཕྲོད་བསྟེན་སྨན་ཁང་གིས་ རོ་ཁྱིའི་གྱངས་ཁ་ མར་ཕབ་རྐྱབ་ནིའི་དོན་ལུ་ བརྟག་ཞིབ་འབད་བའི་སྙན་ཞུ་ནང་ གསལ་བཀོད་འབད་ནུག།
དེ་ཡང་ སྒོ་ནོར་འཕྲོད་བསྟེན་འགོ་དཔོན་གོངམ་ ཌོག་ཊར་ ཀརྨ་དབང་མོ་གིས་འབད་བ་ཅིན་ ཇོ་བདག་ཡོད་མི་ རོ་ཁྱི་༡,༢༠༤ དང་ སྤྱང་ཁྱི་༡,༨༨༨ དེ་ཅིག་ གཤག་བཅོས་མ་འབད་བར་འདུག་ཟེར་ཨིན་པས།
གནད་དོན་དེ་ ཁ་ཙ་ བཀྲིས་སྒང་རྫོང་ཁག་ནང་ རྒྱལ་ཡོངས་ཕྱགས་སྙིགས་འཛིན་སྐྱོང་དང་ སྤྱང་ཁྱིའི་གྱངས་ཁ་ མར་ཕབ་རྐྱབ་ནིའི་ ལས་རིམ་འགོ་འདྲེན་འཐབ་མི་ འགོ་དཔོན་དང་ ས་གནས་གཞུང་གི་འགོ་ཁྲིདཔ་ དེ་ལས་ འབྲེལ་ཡོད་འགོ་དཔོན་ཚུ་གི་བར་ན་ གྲོས་བསྟུན་ཞལ་འཛོམས་འཚོགས་པའི་སྐབས་ གསལ་སྟོན་འབད་ཡི།
སྒོ་ནོར་འཕྲོད་བསྟེན་འགོ་དཔོན་གོངམ་ ཌོག་ཊར་ ཀརྨ་དབང་མོ་གིས་ སླབ་མིའི་ནང་ སྤྱང་ཁྱི་དང་ ཇོ་བདག་ཡོད་མི་ རོ་ཁྱི་མང་ཤོས་ར་ བཀང་ལུང་ལུ་༦༣༡ དང་ དེའི་ཤུལ་ལས་ར་ བསམ་མཁར་རྒེད་འོག་ནང་༥༤༠ དེ་ལས་ ཉུང་ཤོས་ར་ སྦིས་གདུང་རྒེད་འོག་ནང་༩༢ འདུག་ཟེར་ཨིནམ་ད་ སྤྱི་ལོ་༢༠༠༧ ལུ་ འཆོལ་ནད་ལུ་བརྟེན་ བཀང་ལུང་རྒེད་འོག་ནང་ སློབ་ཕྲུག་བུམོ་ཅིག་ ཤི་སོ་པའི་ ལོ་རྒྱུས་འདུག་ཟེར་ཨིན་པས།
སྙན་ཞུ་དང་འཁྲིལ་བ་ཅིན་ སྤྱང་ཁྱི་མང་ཤོས་ར་ ཁྲོམ་གྱི་ཉེ་འདབས་དང་ མཐོ་རིམ་སློབ་གྲྭ་དང་ སློབ་གྲྭ་གཞན་ དེ་ལས་ སྦྱོང་བརྡར་སྤེལ་ཁང་གི་ ཉེ་འདབས་ལུ་ འདུག་ཟེར་ཨིནམ་ད་ ཇོ་བདག་ཡོད་མི་ རོ་ཁྱི་༡,༢༠༤ ཡོད་ས་ལས་ བརྒྱ་༡༤.༣ རྐྱངམ་གཅིག་ འཕྲོད་བསྟེན་ལྟེ་བའི་ནང་ ཐོ་བཀོད་འབད་ནུག་ཟེར་ཨིན་པས།
རྒྱལ་ཡོངས་སྒོ་ནོར་ལྟེ་བའི་ ལས་རིམ་མདོ་ཆེན་ ཨར་བི་གུ་རུང་གིས་ སླབ་མིའི་ནང་ རྒྱལ་ཡོངས་ཕྱགས་སྙིགས་འཛིན་སྐྱོང་དང་ སྤྱང་ཁྱི་མར་ཕབ་ལས་རིམ་གྱི་ དམིགས་གཏང་ངོ་མ་ར་ རྒྱལ་ཁབ་ནང་ རོ་ཁྱིའི་གྱངས་ཁ་ བརྒྱ་ཆ་༩༥ མར་ཕབ་རྐྱབ་ནི་དང་ སྤྱང་ཁྱི་གསོ་ནིའི་ སྤྲོ་བ་བསྐྱེད་བཅུག་ཐབས་ལུ་ ཨིན་ཟེར་ཨིན་པས།
སྤྱང་ཁྱིའི་གྱངས་ཁ་ མར་ཕབ་རྐྱབ་སྟེ་ འཛིན་སྐྱོང་འཐབ་ཚུགས་པའི་ གནས་ཚད་ཁར་བཟོ་ནི་དང་ སྤྱི་ལོ་༢༠༣༠ ལུ་ མི་ལུ་འཆོལ་ནད་ རྩ་མེད་གཏང་ནི་དེ་ཡང་ དམིགས་གཏད་ཅིག་ཨིན་ཟེར་ ལས་རིམ་མདོ་ཆེན་ ཨར་བི་གུ་རུང་གིས་ བཤདཔ་ཨིན་པས།
ཁོ་གིས་ སླབ་མིའི་ནང་ མོ་ཁྱི་ཚུ་གིས་ ལོ་༡ ནང་ ཕྱུག་གུ་ཚར་༢ འཚའ་འོང་ཟེར་ཨིནམ་ད་ ག་དེམ་ཅིག་སྦེ་ གཤག་བཅོས་མ་འབད་བར་བཞག་པ་ཅིན་ ལོ་༣ ནང་ རོ་ཁྱི་༥༡༢ དེ་ཅིག་ འཕྱེལ་འགྱོ་ནི་ཨིནམ་ལས་ དུས་དང་དུས་སུ་ གཤག་བཅོས་འབད་དགོཔ་ཁག་ཆེ་ཟེར་ཨིན་པས།
བཀང་ལུང་རྒཔོ་ ཀུན་བཟང་རྡོ་རྗེ་གིས་འབད་བ་ཅིན་ གཞུང་གིས་ རོ་ཁྱི་བརྒྱ་ཆ་ལས་༡༠༠ མར་ཕབ་རྐྱབ་ནིའི་ དམིགས་གཏད་བསྐྱེད་མི་དང་བསྟུན་ ས་གནས་གཞུང་གི་འགོ་དཔོན་དང་ རྫོང་ཁག་ནང་གི་ འབྲེལ་ཡོད་ལས་སྡེ་ཚུ་གིས་ རྒྱབ་སྐྱོར་འབད་དགོཔ་ཁག་ཆེ་ཟེར་ཨིན་པས།
ལས་རིམ་དེའི་སྐོར་ལས་ མི་སྡེ་བརྡ་བརྒྱུད་ ཝི་ཅེཊ་ཐོག་ལས་ མི་མང་ལུ་ བརྡ་དོན་སྤེལ་འོང་ཟེར་ཨིནམ་ད་ ལས་རིམ་དེ་ འགོ་བཙུགསཔ་ད་ མི་མང་གིས་འབད་རུང་ རྒྱབ་སྐྱོར་འབད་དགོཔ་སྦེ་ སླབ་འོང་ཟེར་ རྒཔོ་གིས་སླབ་ཨིན་པས།
ས་གནས་གཞུང་གི་ འགོ་ཁྲིདཔ་ཚུ་གིས་འབད་བ་ཅིན་ ལོ་བསྟར་བཞིན་དུ་ སྤྱང་ཁྱི་གཤག་བཅོས་འབད་ནི་ལུ་ རྒྱབ་སྐྱོར་འབདཝ་མ་ཚད་ མ་དངུལ་ཡང་ བགོ་བཀྲམ་འབད་དོ་ཟེར་ཨིན་པས།
བཀྲིས་སྒང་རྫོང་ཁག་ནང་ སྤྱང་ཁྱིའི་གྱངས་ཁ་ མར་ཕབ་རྐྱབ་ནི་དང་ འཛིན་སྐྱོང་འཐབ་ནིའི་སྐོར་ལས་ གྲོས་བསྡུར་འབད་བའི་མཐའ་མར་ རྒྱལ་ཡོངས་ཕྱགས་སྙིགས་འཛིན་སྐྱོང་དང་ སྤྱང་ཁྱིའི་གྱངས་ཁ་ མར་ཕབ་ལས་རིམ་དེ་ མཐར་འཁྱོལ་ཅན་སྦེ་ འབྱུང་ཐབས་ལུ་ ས་གནས་གཞུང་གི་འགོ་ཁྲིདཔ་དང་ འབྲེལ་ཡོད་འགོ་དཔོན་ཚུ་གིས་ ཁས་ལེན་མ་འདྲཝ་༧ ལུ་ ངོས་ལེན་འབད་ཡི།
ཁས་ལེན་ཚུ་ཡང་ ལས་རིམ་འགོ་འདྲེན་འཐབ་པའི་སྐབས་ སྤྱང་ཁྱི་བཟུང་ནིའི་རྒྱབ་སྐྱོར་དང་ གོ་བརྡ་སྤེལ་ནི་ དེ་ལས་ རོ་ཁྱི་ཐོ་བཀོད་འབད་ནི་དང་ གསོ་སྐྱོང་འབད་ནི་ཚུ་ཨིནམ་ད་ བཀྲིས་སྒང་རྫོང་ཁག་ནང་ སྤྱང་ཁྱི་༢,༨༡༡ གཤག་བཅོས་འབད་ནི་དང་ ཇོ་བདག་ཡོད་པའི་རོ་ཁྱི་ ཐོ་བཀོད་འབད་ནི་ཚུ་ཨིན་པས།
འགོ་དཔོན་ཚུ་དང་འཁྲིལ་བ་ཅིན་ སྤྱི་ལོ་༡༩༧༠ དང་༡༩༨༠ གྲངས་ལུ་ གཞུང་གིས་ སྤྱང་ཁྱིའི་གྱངས་ཁ་ མར་ཕབ་འབད་ཐབས་ལུ་ ཀྲོབ་མདའ་རྐྱབ་སྟེ་ གསད་ནི་དང་ ཡང་ཅིན་ དུག་བྱིན་ཐོག་ལས་ མར་ཕབ་འབད་ནུག་ཟེར་ཨིནམ་ད་ ཐབས་ལམ་དེ་ཡང་ མཐར་འཁྱོལ་ཅན་སྦེ་ འབྱུང་མ་ཚུགས་པས་ཟེར་ཨིན་པས།
སྤྱི་ལོ་༡༩༩༠ དང་༢༠༠༠ ལུ་ རོ་ཁྱི་ཚུ་ ཁྲོམ་ཁ་ལས་ མཐའ་ཟུར་གྱི་ས་གནས་ཚུ་ནང་ བསྐྱལ་ནིའི་ཐབས་ལམ་བཏོན་རུང་ དེ་ཡང་ མཐར་འཁྱོལ་འབྱུང་མ་ཚུགས་པས་ཟེར་ཨིན་པས།
ད་ལྟོ་ ཚན་རིག་གི་ཐབས་ལམ་ཐོག་ལས་ གཤག་བཅོས་འབད་ནི་ཨིན་མི་དེ་ལུ་ མི་སྡེའི་ཁ་ཐུག་ལས་ ངོས་ལེན་ཡོདཔ་མ་ཚད་ ཐབས་ལམ་དྲག་ཤོས་ཅིག་ཨིན་ཟེར་ ལས་རིམ་མདོ་ཆེན་ ཨར་བི་གུ་རུང་གིས་ བཤདཔ་ཨིན་པས།
རྒྱལ་ཡོངས་ཕྱགས་སྙིགས་འཛིན་སྐྱོང་དང་ སྤྱང་ཁྱིའི་གྱངས་ཁ་ མར་ཕབ་ལས་རིམ་དེ་ འཕྲལ་མགྱོགས་ར་ བཀྲིས་སྒང་རྫོང་ཁག་ནང་ འགོ་བཙུགས་ནི་ཨིནམ་ད་ རྫོང་ཁག་དང་ ས་གནས་གཞུང་གི་ འགོ་ཁྲིདཔ་ཚུ་གི་ཁ་ཐུག་ལས་ རྒྱབ་སྐྱོར་ཧྲིལ་བུམ་ཡོད་ལུགས་ཚུ་ བཤད་ཡོད་པའི་གནས་ཚུལ།
གནས་བརྟན་རྡོ་རྗེ། བཀྲིས་སྒང་།


text:
རྒྱབ་ཁུངས།
ལས་རིམ་སྡེ་ཚན་གིས་ འབྲུག་རྒྱལ་ཁབ་མཐའ་དབུས་ག་ར་ནང་རྫོང་ཁའི་ དར་ཁྱབ་དང་ འཛིན་སྐྱོང་ རྒྱུན་སྐྱོང་གསུམ་འབད་དགོ་པའི་འགན་ཁུར་ཡོད། དེ་འབདཝ་ལས་ ཡིག་ཚང་གི་ངོ་ཚབ་གཙོ་བོ་སྦེ་འབད་དེ་ ལས་སྡེ་གཞན་ནང་ རྫོང་ཁའི་སྐོར་ལས་མཉམ་འབྲེལ་དང་ རྒྱུན་སྐྱོང་འབད་ནི་ཁག་ཆེ། ལཱ་འགན་འདི་དོན་སྨིན་སྦེ་གྲུབ་ཐབས་ལུ་ ལཱ་འགན་འབག་དགོཔ་ཚུ་ཡང་ མི་སྡེ་མཐུན་ལམ། སྐད་ཡིག་ལག་ལེན་དབྱེ་ཞིབ་དང་ཞིབ་དཔྱད། ངོ་ཚབ་འགོ་དཔོན་གྱི་མཉམ་འབྲེལ། སྦྱོང་བརྡར། རྒྱབ་སྐྱོར་གྱི་ཞབ་ཏོག གྲོས་འཛོམས། གྲོས་ཚོགས། རྫོང་ཁའི་ལས་རིམ་སྣ་ཚོགས།
ལཱ་འགན།
གཙོ་འཛིན་འདི་གིས་ དྲག་ཤོས་དྲུང་ཆེན་ལུ་གྲོགས་རམ་ཕུལ་ཐོག་ལས་ འབྲུག་ནང་འཁོད་ལུ་ རྫོང་ཁའི་ལས་རིམ་སྣ་ཚོགས། གོ་བ་བརྡ་སྤྲོད། དར་ཁྱབ། འཛིན་སྐྱོང། རྒྱུན་སྐྱོང་གི་ཕྱག་འགན་འབག་དགོ། གཙོ་འཛིན་འབད་བ་ལས་བརྟེན་ ཡིག་ཚང་གི་ཁྱད་རིག་དང་ འཛིན་སྐྱོང་ལས་སྣ་ཚུ་ནང་བཅའ་མར་གཏོགས་དགོ།
- རྫོང་ཁ་དར་ཁྱབ་ཀྱི་སྲིད་བྱུས་དང་ ལས་འཆར་ ལས་རིམ་ཚུ་རྩམ་ནི་དང་ ལག་ལེན་འཐབ་ནི།
- རྫོང་ཁ་འདི་རྒྱལ་ཡོངས་སྐད་ཡིག་སྦེ་ཁག་ཆེ་བའི་སྐོར་ལས་ བརྡ་རྒྱུད་དང་ ས་གནས་ལས་ཕར་བལྟ་སྐོར་ དེ་ལས་ གོ་བསྡུར་དང་གསུང་བཤད་སྐབས་གོ་བ་བརྡ་སྤྲོད་བྱིན་དགོ།
- ལྷན་རྒྱས་གཞུང་ཚོགས་ཐེངས་༡༠༠ པ་ལས་གནང་བ་གནང་བའི་རྫོང་ཁའི་སྲིད་བྱུས་གཞི་བཀོད་ལྟར་ ཞི་གཡོག་དང་དམག་སྡེ་ནང་ སྦྱོང་བརྡར་སྣ་ཚོགས་འགོ་འདྲེན་འཐབ་ནི།
- རྫོང་ཁའི་ངོ་ཚབ་འགོ་དཔོན་ཚུ་དང་གཅིག་ཁར་ རྫོང་ཁ་དར་ཁྱབ་ཀྱི་ལས་སྣ་ཚུ་ མཉམ་འབྲེལ་དང་འཛིན་སྐྱོང།
- འབྲེལ་ཡོད་ལས་སྡེ་ཚུ་དང་གཅིག་ཁར་ སྐད་ཡིག་དང་འབྲེལ་བའི་ཁྱད་རིག་དང་གྲོས་བསྡུར་ལས་རིམ་ཚུ་ ཞལ་འཛོམས་དང་ གྲོས་བསྡུར་ གྲོས་ཚོགས་ཀྱི་གོ་ལས་ འགོ་འདྲེན་འཐབ་ནི་དང་ མཉམ་འབྲེལ་འབད་ནི།
- ལས་འགུལ་གྱི་གྲོས་འཆར་འབྲི་ནི་དང་ མ་དངུལ་འཚོལ་ནི་ ལྟ་ཏོག་ དབྱེ་ཞིབ་ཀྱི་ལཱ་རིགས་འབད་ནི།
- རྫོང་ཁའི་ཤེས་ཡོན་དང་འབྲེལ་བའི་ དེབ་ཆུང་ མཐོང་ཐོས་ སྤྲོས་བརྙན་ གླུ་བརྙན་ སྒྱུར་ཚིག་ཚུ་མཉམ་འབྲེལ་འབད་དེ་བཟོ་ནི་དང་ རྒྱང་མཐོང་ཐོག་ལས་གཏང་ནི།
- རྫོང་ཁའི་རྩོམ་རིག་གི་ལཱ་རིགས་ དཔྱེ་འབདན་ གསུང་བཤད་ རིག་བསྡུར་ འབྲི་རྩོམ་ ཡིག་སྡེབ་འགྲན་བསྡུར་ཚུ་འགོ་འདྲེན་དང་དར་ཁྱབ་གཏང་ནི།
- འབྲུག་ནང་འཁོད་དང་ཕྱི་རྒྱལ་གྱི་ སྐད་ཡིག་དང་ཤེས་རིག་ལས་སྡེ་ཚུ་དང་ འབྲེལ་མཐུད་འབད་དེ་ མཉམ་འབྲེལ་དང་ གྲོགས་རམ་ ཤེས་ཡོན་རྒྱ་སྐྱེད་ཀྱི་ལཱ་ནང་མཐུན་ལམ་བཟོ་ནི།
- རྒྱལ་ཁབ་ནང་རྫོང་ཁའི་གནས་སྡུད་བཞག་ནི་དང་ རྫོང་ཁའི་ལག་ལེན་གྱི་ལྟ་རྟོག་དང་ཞིབ་འཚོལ་འགོ་འདྲེན་འཐབ་ནི་ ཞིབ་འཚོལ་འབད་ནི་ དེ་ལས་གྲུབ་འབྲས་ཚུ་པར་སྐྲུན་འབད་ནི།
- ལྷན་ཁག་ ལས་སྡེ་ རྫོང་ཁག་ ཁྲོམ་སྡེ་ ས་གནས་གཞུང་ཚུ་གིས་ རྫོང་ཁའི་སྲིད་བྱུས་ལག་ལེན་འབད་མ་འབད་ལྟ་རྟོག་འབད་ནི།
- རྫོང་གོང་ལྷན་ཚོགས་ཀྱི་སྐུ་ཚབ་སྦེ་ ལས་སྡེ་གཞན་དང་གཅིག་ཁར་ རྫོང་ཁའི་འཆར་གཞི་ སྲིད་བྱུས་ འཆར་དངུལ་སྐོར་ལས་མཉམ་འབྲེལ་འབད་ནི།


text:
༉ ཁ་ཙ་ རྒྱལ་ཁབ་ནང་ མི་གྲངས་༩༧,༠༠༠ དེ་ཅིག་ལུ་ ནད་ཡམས་ཀོ་བིཌ་-༡༩ འི་ སྨན་ཁབ་བཙུགས་མི་དང་བསྟུན་ འདས་པའི་ཉིནམ་༢ ནང་ བསྡོམས་ཀྱིས་ མི་གྲངས་༡༨༦,༠༠༠ ལུ་ སྨན་ཁབ་བཙུགས་ནུག།
ཉིནམ་དང་པའི་ནང་ ཕོ་སྐྱེས་༤༥,༢༡༡ དང་ ཨམ་སྲུ་༣༩,༤༥༦ འབདཝ་ད་ ཡོངས་བསྡོམས་མི་གྲངས་༨༤,༧༣༣ ལུ་ སྨན་ཁབ་བཙུགས་ཡོདཔ་ཨིན་པས།
བདུན་ཕྲག་༡ གི་ནང་འཁོད་ལུ་ འབྲུག་མི་བསྡོམས་༥༣༣,༥༥༨ ལུ་ ནད་ཡམས་ཀོ་བིཌ་-༡༩ འི་ སྨན་ཁབ་བཙུགས་ནིའི་ཚོད་དཔག་འབད་མི་དང་བསྟུན་ དུས་ཅི་གི་ ལོའི་སྔ་ཆ་ལུ་ རྒྱ་གར་ལས་ ཤོ་ཐེངས་དང་པའི་ནང་ ཀོ་བི་ཤིལཌ་སྨན་ཁབ་༡༥༠,༠༠༠ ལྷོད་ཡོདཔ་བཞིན་དུ་ ཤོ་ཐེངས་༢ པ་ལྷོད་མི་དེ་བརྩིསཝ་ད་ སྨན་ཁབ་བསྡོམས་༥༥༠,༠༠༠ ལྷོད་ཡོདཔ་ཨིན་པས།
རྒྱལ་ཡོངས་སྨན་ཁབ་ལས་རིམ་དེ་ སྤྱི་ཟླ་༣ པའི་ཚེས་༢༧ གྱི་ དྲོ་པའི་ཆུ་ཚོད་ཕྱེད་དང་༡༠ ལུ་ འགོ་འདྲེན་འཐབ་ཡོདཔ་བཞིན་དུ་ དེ་བསྒང་ རྟེན་འབྲེལ་གྱི་ཆེ་བ་ལུ་དམིགས་ཏེ་ འགོ་དང་པ་ར་ སྐྱེས་ལོ་༣༠ ལང་མི་ ཨམ་སྲུ་སྤྲེལ་ལོ་མ་ ཉི་ཟླ་སྒྲོལ་མ་ལུ་ སྨན་ཁབ་བཙུགས་ཅི།
སྨན་ཁབ་ལས་རིམ་དེ་ཡང་ ངོས་འཛིན་འབད་མི་ ས་ཁོངས་༡,༡༠༠ ཆ་མཉམ་ནང་ འགོ་དང་པ་ ཨམ་སྲུ་སྤྲེལ་ལོ་མ་ཚུ་ལས་ སྨན་ཁབ་བཙུགས་ནི་ འགོ་བཙུགས་ཡོདཔ་ཨིན་པས།
ཉི་ཟླ་སྒྲོལ་མ་གིས་ སླབ་དོ་བཟུམ་འབད་བ་ཅིན་ རྒྱལ་ཡོངས་སྨན་ཁབ་ལས་རིམ་ནང་ འགོ་དང་པ་ར་ མོ་ལུ་ སྨན་ཁབ་བཙུགས་ནིའི་ གོ་སྐབས་ཐོབ་ཡོདཔ་ལས་ སྐལ་བ་བཟང་ཡི་ཟེར་ཨིནམ་ད་ མོ་ར་ སྨན་ཁབ་བཙུགས་ཏེ་ དུས་ཡུན་སྐར་མ་༣༠ འི་ ནང་འཁོད་ལུ་ ན་ཟུག་རྐྱབ་ནི་ལ་སོགས་པའི་ རྟགས་མཚན་ཚུ་ ག་ནི་ཡང་ མ་སྟོན་ནི་དེ་གིས་ སེམས་དགའ་ཡི་ཟེར་ཨིན་པས།
སྨན་ཁབ་དེ་གིས་ རྒྱལ་ཁབ་ནང་ ནད་ཡམས་ཀོ་བིཌ་-༡༩ ཞི་བཅུག་ཟེར་བའི་ སྨོན་ལམ་བཏབ་ཅི་ཟེར་ ཉི་ཟླ་སྒྲོལ་མ་གིས་ སླབ་ཨིན་པས།
མོ་གིས་ སླབ་མིའི་ནང་ སྨན་ཁབ་དེ་ ཉེན་སྲུང་དང་ལྡན་པའི་ཁར་ རང་ལུ་ནད་གཞི་མི་ཐོབ་ནི་དང་ གཞན་ལུ་མི་སྤེལ་ནིའི་ ཕན་ཐོགས་ཡོདཔ་ལས་ འབྲུག་མི་ག་ར་གིས་ འགན་ཁུར་འབག་སྟེ་ སྨན་ཁབ་བཙུགས་གནང་ཟེར་ དྲན་གསོ་འབདཝ་ཨིན་པས།
ཉིནམ་དང་པའི་ནང་ བློན་ཆེན་གྱི་ ཕམ་སྤུན་ཆ་བསྡོམས་ མི་གྲངས་༥༠ དེ་ཅིག་ལུ་ སྨན་ཁབ་བཙུགས་ཡོདཔ་ད་ བློན་ཆེན་གྱི་གནས་ཚང་ ཌོག་ཊར་ཨྱོན་སྒྲོལ་མ་ལུ་ཡང་ སྨན་ཁབ་བཙུགས་ཡོདཔ་ད་ བློན་ཆེན་གྱི་ གནས་ཚང་དེ་ ད་ལྟོ་ སྐྱེས་ལོ་༡ ལང་མི་ ཨ་ལོ་ལུ་ ཨོམ་བྱིན་པའི་བསྒང་ཡོདཔ་ཨིན་པས།
ཁྲག་ཤུགས་མཐོ་དྲགས་ཡོད་མི་ སྐྱེས་ལོ་༨༠ ལང་མི་ བློན་ཆེན་ཕམ་༢ ལུ་ཡང་ སྨན་ཁབ་བཙུགས་ཡོདཔ་མ་ཚད་ སྐྱེས་ལོ་༨༧ ལང་མི་ གནས་ཚང་གི་ ཨང་རྒས་ལུ་ཡང་ སྨན་ཁབ་བཙུགས་ཡོདཔ་བཞིན་དུ་ གུ་རམ་གྱི་ ནད་གཞི་ཡོད་མི་ སྤུན་ཆ་ཚུ་ཡང་ སྨན་ཁབ་བཙུགས་ཡོདཔ་སྦེ་ བློན་ཆེན་གྱི་ གདོང་དེབ་ཕེས་བུག་ནང་ གསལ་བཀོད་འབད་ནུག།
རྒྱལ་ཡོངས་སྨན་ཁབ་ཀྱི་ ཁྱད་རིག་གྲོས་བསྟུན་སྡེ་ཚན་ལས་ ཌོག་ཊར་ ཇི་པི་ཌ་ཀཱལ་གྱིས་ སླབ་མིའི་ནང་ ཉིནམ་༢ ནང་ སྨན་ཁབ་བཙུགས་པའི་ཤུལ་ལས་ མི་༣,༠༠༠ དེ་ཅིག་ལུ་ ན་ཟུག་རྐྱབ་མི་ཚུ་གི་གྲས་ལས་ བརྒྱ་ཆ་༢༦ མགུ་ཏོ་ན་མི་དང་ བརྒྱ་ཆ་༢༡ དྲོད་འབར་རྐྱབ་མི་ བརྒྱ་ཆ་༡༣ ཁ་ལས་སྐྱུགས་ནི་བཟུམ་ འབད་ནུག་ཟེར་ཨིན་པས།
ཁོ་གིས་ སླབ་མིའི་ནང་ ཀོ་བིཌ་སྨན་ཁབ་རྐྱབ་མི་ རྐྱངམ་གཅིག་ལུ་མེན་པར་ སྨན་ཁབ་གཞན་རྐྱབ་རུང་ རྟགས་མཚན་ཚུ་ ཅོག་འཐདཔ་སྦེ་ར་ ཐོན་དོ་ཡོདཔ་ལས་ ཚ་གྱང་ལང་དགོཔ་མེད་ཟེར་ ཨིན་པས།
གལ་སྲིད་ གཟུགས་དང་མགུ་ཏོ་ ཤུགས་སྦེ་ན་ནི་དང་ དྲོད་འབར་རྐྱབ་ནི་ གློ་འཁོག་ནི་ལ་སོགས་པའི་ རྟགས་མཚན་བཏོན་པ་ཅིན་ གློ་བུར་སྨན་ཁང་དང་ ཡང་ཅིན་ ས་གནས་ཀྱི་ཌོག་ཊར་ཚུ་དང་ འབྲེལ་བ་འཐབ་སྟེ་ བརྟག་དཔྱད་འབད་བར་འགྱོ་དགོ་ཟེར་ ཌོག་ཊར་གྱིས་ བཤདཔ་ཨིན་པས།
ཉིནམ་དང་པའི་ནང་ མི་༢ ཀྱིས་ སྨན་ཁབ་ཚར་༢ བཙུགས་ཡོད་རུང་ བརྟག་ཞིབ་འབད་བའི་སྐབས་ དཀའ་ངལ་ག་ནི་ཡང་ མ་འཐོན་པའི་ཁར་ ཌོག་ཊར་དང་འཁྲིལཝ་ད་ ཐེངས་༢ པའི་སྨན་ཁབ་དེ་ཡང་ ངེས་པར་དུ་ བཙུགས་དགོཔ་ཨིན་ཟེར་ཨིན་པས།
གསོ་བའི་འགོ་དཔོན་ཚུ་གིས་ སླབ་མིའི་ནང་ ད་ལྟོ་ཚུན་ ཚེ་སྲོག་ལུ་ ཉེན་ཁ་བཀལ་བའི་གནོད་སྐྱོན་ཚུ་ ག་ནི་ཡང་ མ་ཐོནམ་མ་ཚད་ གསོ་བ་དང་འབྲེལ་བའི་ དཀའ་ངལ་དུམ་གྲ་རེ་ ཐོན་མི་ཚུ་ཡང་ ལེགས་ཤོམ་སྦེ་ ལྟ་རྟོག་འབད་དོ་ཟེར་ ཨིན་པའི་གནས་ཚུལ།
བཀྲིས་ཕུན་ཚོགས།


text:
༉ བསམ་རྩེ་རྫོང་ཁག་ སྒོམ་ཀྲུ་ལུ་ འགྲོ་འགྲུལ་བཀག་དམ་ དུམ་གྲ་ཅིག་ ལྷོད་ཡངས་བཟོ་སྟེ་ ཉིན་གྲངས་༡ ལངམ་ཅིག་ སྤྱི་ཟླ་༧ པའི་ཚེས་༦ ལུ་ ནད་ཡམས་ཀོ་བིཌ་-༡༩ ཐོབ་མི་༢༥ ངོས་བཟུང་འབད་ཡོདཔ་ད་ ནད་འབུབ་ཐོབ་མི་གསརཔ་ག་ར་ ས་ཁོངས་ཚོས་གཞི་དམརཔོ་སྦེ་ ངོས་འཛིན་འབད་ཡོད་མི་ དཔལ་ལྡན་རྩི་ས་དབང་འཛིན་གྱི་ ཤཱན་ཏི་སྡོད་ཁྱིམ་ས་ཁོངས་ནང་སྡོད་མི་ཨིན་པས།
ཤཱན་ཏི་སྡོད་ཁྱིམ་ས་ཁོངས་ནང་ལས་ སྐྱེས་ལོ་༢༥ ལང་མི་ དེད་གཡོགཔ་ཅིག་གིས་ སྤྱི་ཟླ་༧ པའི་ཚེས་༥ ལུ་ ཀོ་བིཌ་-༡༩ འི་སྒྲིག་གཞི་ལུ་ མ་གནས་པར་ གསང་བའི་ཐོག་ལས་ ཕྱི་ཁར་ཐོན་སོང་ཡོདཔ་ཨིན་པས།
རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གི་ བྱུང་རྐྱེན་བཀོད་དཔོན་ཡང་ཨིན་མི་ བསམ་རྩེ་རྫོང་བདག་ པ་སངས་རྡོ་རྗེ་གིས་ སླབ་མིའི་ནང་ ཕོ་སྐྱེས་དེ་ སྤྱི་ཟླ་༧ པའི་ཚེས་༦ ལུ་ བཟུང་འཛིན་འབད་དེ་ ཟུར་བཞག་མཐུན་རྐྱེན་ནང་ བཞག་སྟེ་ཡོད་ཟེར་ཨིན་མས།
རྫོང་བདག་གིས་འབད་བ་ཅིན་ ཤཱན་ཏི་སྡོད་ཁྱིམ་ས་ཁོངས་ལས་ ནད་འབུབ་ཐོབ་མི་ཚུ་ལུ་ ཚ་གྱང་ལང་དགོཔ་མེད་མི་དེ་ཡང་ སྡོད་ཁྱིམ་ཚུ་གཅིག་ཁར་སྦྱེལ་ཏེ་ཡོད་པའི་ཁར་ མི་ཚུ་ཡང་གཞན་དང་ སླ་བསྲེས་མེད་པར་ རྐྱང་གནས་སྦེ་ བཞག་ཡོདཔ་ལས་ ནད་ཡམས་འཕྱེལ་འགྱོ་ནིའི་ ཉེན་ཁ་མེད་ཟེར་ཨིན་མས།
གནས་ཚུལ་འབྱུང་ཁུངས་དང་འཁྲིལ་བ་ཅིན་ སྒོམ་ཀྲུ་ལུ་ མི་ཚུ་ཟུར་བཞག་ནིའི་ མཐུན་རྐྱེན་དང་ ནད་ཡམས་ཐོབ་མི་ཚུ་ སྨན་ཁང་ནང་ རྐྱང་གནས་ཐོག་ སོ་སོར་བཞག་སའི་ མཐུན་རྐྱེན་ལངམ་མེད་པའི་ གདོང་ལེན་བྱུང་སྟེ་ཡོདཔ་ཨིན་པས།
བསམ་རྩེ་རྫོང་བདག་གིས་ སླབ་མིའི་ནང་ སྒོམ་ཀྲུ་ལུ་ ཟ་ཁང་དང་ མགྱོན་ཁྱིམ་ཚུ་མེད་པའི་ཁར་ དཔལ་ལྡན་རྩི་ས་དབང་འཛིན་དང་ ལྷ་སྐྱིད་རྩི་ས་ལས་སྡེའི་ མགྱོན་ཁྱིམ་ཚུ་ཡོད་རུང་ དེ་ཚུ་ནང་སྟོངམ་འཐོན་ནི་མེད་ཟེར་ཨིན་པས།
དེ་འབདཝ་ལས་ མི་ཚུ་ ཟུར་བཞག་ནིའི་དོན་ལུ་ ད་ཚུན་གྱི་བར་ན་ སྒེར་ཁྱིམ་སྟོངམ་དང་ བཟོ་གྲྭ་འཕྲུལ་ཁང་གི་ ལས་བྱེད་པའི་ སྡོད་ཁྱིམ་སྟོངམ་ཡོད་མི་ཚུ་ ལག་ལེན་འཐབ་ཐོག་ལས་ བདེ་སྒྲིག་བཟོ་དོ་ཟེར་ རྫོང་བདག་གིས་ བཤདཔ་ཨིན་པས།
གནས་སྐབས་ཅིག་གི་དོན་ལུ་ ཁང་ཚན་༡༢ འབད་མི་ ཟུར་བཞག་ཁང་ཅིག་ གསང་སྤྱོད་དང་སྦྲགས་ རྐྱབ་ཡོདཔ་ཨིན་པས།
དེ་ལས་ ཀྲི་ཀྲི་གཡུས་ཚན་ནང་ལས་ ཀོ་བིཌ་-༡༩ ཐོབ་མི་ཚུ་ ཁོང་རའི་གཡུས་སྒོ་ནང་ར་ ཟུར་བཞག་སྟེ་ཡོདཔ་ད་ སྒོམ་ཀྲུ་གཞི་རྟེན་སྨན་ཁང་སྡེ་རིམ་༡ པའི་ནང་ རྐྱང་གནས་ནད་ཁང་༢ མ་གཏོགས་མེདཔ་ཨིན་པས།
ང་བཅས་ཀྱིས་ ནད་འབུབ་ཐོབ་མི་ཚུ་ ཉེན་ཁ་ཡོདཔ་ལས་ སྨན་ཁང་ནང་ བཞག་ནི་མེད་ཟེར་ རྫོང་བདག་པ་སངས་རྡོ་རྗེ་གིས་ བཤད་པའི་ཁར་ ནད་རྟགས་ཐོན་མི་ཚུ་ སྨན་ཁང་ནང་ དུས་ཡུན་ཆུ་ཚོད་༡ དང་༢ དེ་ཅིག་ བཞག་ཞིནམ་ལས་ རྐྱང་གནས་ཟུར་བཞག་ཁང་ནང་ སྤོ་བཤུད་འབདཝ་ཨིན་ཟེར་ བཤདཔ་ཨིན་པས།
སྤྱི་ཟླ་༧ པའི་ཚེས་༦ ལུ་ སྒོམ་ཀྲུ་ལུ་ ནད་ཡམས་ཐོབ་མི་༢༥ བརྩིས་ཏེ་ བསམ་རྩེ་ལས་ ཀོ་བིཌ་-༡༩ ཐོབ་མི་༣༠ ངོས་བཟུང་འབད་ཡོདཔ་ད་ དེ་ནང་ལས་༢ བསམ་རྩེ་ཁྲོམ་ཁར་སྡོད་མི་ སློབ་ཕྲུག་ཨིནམ་ད་ ཁ་ཙ་ མི་༣༠ ལུ་ ནད་ཡམས་ཐོབ་མི་ཚུ་ ཧེ་མ་ཀོ་བིཌ་-༡༩ ཐོབ་མི་ཚུ་དང་ འབྲེལ་བ་འཐབ་མི་ཨིན་པས།
ཀོ་བིཌ་-༡༩ ཐོབ་མི་ སློབ་ཕྲུག་གཉིས་དང་ ཐད་ཀར་དུ་ འབྲེལ་བ་འཐབ་མི་ སློབ་ཕྲུག་༣༥ ངོས་འཛིན་འབད་ཡོདཔ་བཞིན་དུ་ འབྲེལ་བ་འཐབ་མི་ཚུ་དང་འཁྲིལ་ སྤུངས་འཛོམས་སྦེ་ཡོད་མི་ ས་ཁོངས་ནང་ ནད་ཡམས་ཀྱི་ བརྟག་དཔྱད་འབད་འོང་ཟེར་ བྱུང་རྐྱེན་བཀོད་དཔོན་གྱིས་ བཤདཔ་ཨིན་པས།
བརྟག་དཔྱད་ཚུ་ཡང་ ཉིན་གྲངས་༣ དང་༧ དེ་ལས་ ཉིནམ་༡༤ ནང་ འབད་ནི་ཨིནམ་བཞིན་དུ་ ཉེན་ཁ་ཅན་གྱི་ ས་ཁོངས་ནང་གི་མི་ཚེ་ ཟུར་བཞག་མཐུན་རྐྱེན་ཚུ་ནང་ བཞག་ནི་ཨིན་པས།
གསོ་བའི་སྡེ་ཚན་གྱིས་ དུས་རྒྱུན་གྱི་ བརྟག་དཔྱད་འབད་བའི་སྐབས་ མི་སྡེའི་ནང་ལས་ མི་༡ ལུ་ ཀོ་བིཌ་-༡༩ ཐོབ་ཡོད་པའི་ གྲུབ་འབྲས་ཐོན་མི་དང་འཁྲིལ་ སྤྱི་ཟླ་༧ པའི་སྤྱི་ཚེས་༥ ལས་ དུས་ཡུན་ཆུ་ཚོད་༧༢ ཀྱི་རིང་ བསམ་རྩེ་ཁྲོམ་དང་ བསམ་རྩེ་རྒེད་འོག་གཉིས་ནང་ འགྲོ་འགྲུལ་བཀག་དམ་འབད་ཡོདཔ་ད་ ནད་འབུབ་ཐོབ་མི་དང་ འབྲེལ་བ་འཐབ་མི་ཚུ་ འཚོལ་ཞིབ་འབད་བའི་བསྒང་ཡོད་པའི་གནས་ཚུལ།
སྐད་སྒྱུར་-པདྨ་ཆོས་སྐྱིད།


text:
༉ རྩིས་ལོ་༢༠༢༠-༢༡ ལུ་ ནང་འཁོད་ཐོན་སྐྱེད་ཡོངས་འབོར་ལས་ རྒྱལ་ཁབ་ཀྱི་ རྩིས་ཆད་བརྒྱ་ཆ་༧.༣ ལུ་ ཡར་སེང་སོང་ཡོད་མི་དེ་ཡང་ གཙོ་བོ་ར་ ནད་ཡམས་ཀོ་བིཌ་-༡༩ འི་ གནད་དོན་དང་ སྔར་མ་འབྱུང་པའི་ ནང་འཁོད་འོང་འབབ་ མར་བབས་སོང་ཡོད་པའི་ དཀའ་ངལ་སེལ་ཐབས་ལུ་ གཞུང་གིས་ ཟད་འགྲོ་མངམ་ བཏང་མི་ལུ་བརྟེན་ཏེ་ཨིན་པས།
དངུལ་རྩིས་ལྷན་ཁག་གི་ འགོ་དཔོན་ཚུ་དང་འཁྲིལཝ་ད་ རྩིས་ཆད་དེ་ གཞུང་གི་འོང་འབབ་དང་ ཟད་འགྲོ་བར་ནའི་ ཁྱད་པར་ཨིནམ་བཞིན་དུ་ གོང་འཕེལ་སོང་མི་ རྒྱལ་ཁབ་ཚུ་དང་ཕྱདཔ་ད་ སྤྱིར་སྙོམས་ལུ་ ནང་འཁོད་ཐོན་སྐྱེད་ཡོངས་འབོར་ བརྒྱ་ཆ་༣-༥ གི་བར་ན་ ཡོདཔ་ཨིན་པས།
འདས་པའི་ལོ་༣ གྱི་ནང་འཁོད་ལུ་ འབྲུག་གི་རྩིས་ཆད་དེ་ བརྒྱ་ཆ་༢-༣ བར་ན་ གནས་ཡོདཔ་ཨིན་པས།
དཔལ་འབྱོར་མཁས་མཆོག་ཚུ་དང་འཁྲིལཝ་ད་ རྩིས་ཆད་ཡར་སེང་སོང་མི་དེ་གིས་ ཚོང་མགྲོན་པའི་ ཟད་འགྲོ་དང་ མ་རྩ་གཞི་བཙུགས་འབད་ནིའི་ ཏི་རུ་མངམ་བྱིན་ཐོག་ལས་ དཔལ་འབྱོར་ཡར་དྲག་གཏང་ནི་ལུ་ ལྷན་ཐབས་འབྱུང་ཚུགས་ཟེར་ཨིན་པས།
ཨིན་རུང་ རྩིས་ཆད་བསུབ་ནིའི་དོན་ལུ་ གཞུང་གིས་ སྐྱིན་འགྲུལ་ལེན་དགོཔ་བཞིན་དུ་ དེ་གིས་ དཔལ་འབྱོར་གྱི་གནད་དོན་ མི་མང་བུ་ལོན་དང་ སྐྱ་ནམ་གོང་ཚད་ཡར་འཕར་ དེ་ལས་ ཕྱིའི་དངུལ་གསོག་འཇོག་འབད་མི་ཚུགས་ཟེར་ཨིན་པས།
འཆར་གཞི་༡༢ པའི་ དམིགས་ཡུལ་གཙོ་བོ་ར་ རང་ལྡང་བཟོ་དགོཔ་ད་ དེ་གི་བརྡ་དོན་གཅིགཔོ་དེ་ རྩིས་ཆད་རྩ་བརྟན་བཟོ་དགོཔ་དེ་ཡང་ གཞུང་གིས་ ནང་འཁོད་འོང་འབབ་ལས་ ཟད་འགྲོ་གཏང་ཚུགས་པ་ཅིན་རྐྱངམ་གཅིག་ འགྲུབ་ཚུགས་ནི་ཨིན་པས།
ཨིན་རུང་ དངུལ་རྩིས་ལྷན་ཁག་དང་འཁྲིལཝ་ད་ ནང་འཁོད་འོང་འབབ་དེ་ འདས་པའི་རྩིས་ལོ་ནང་ དངུལ་ཀྲམ་ཐེར་འབུམ་༣༦ ཐོན་སྐྱེད་འབད་མི་ལས་ ད་ལྟོའི་རྩིས་ལོ་ནང་ དངུལ་ཀྲམ་ཐེར་འབུམ་༡༧ འབདཝ་ད་ བརྒྱ་ཆ་༥༠ དེ་ཅིག་ མར་བབས་སོང་ནུག་ཟེར་ཨིན་པས།
ཕྱོགས་གཅིག་ལས་ ཨེ་ཤི་ཡཱན་གོང་འཕེལ་དམིགས་གཏད་༢༠༢༠ དང་འཁྲིལ་བ་ཅིན་ དངུལ་ཕོགས་ཡར་སེང་དང་ ཀོ་བིཌ་-༡༩ ལུ་བརྟེན་ ཟད་འགྲོ་ཡར་སེང་སོང་མི་ལུ་བརྟེན་ གཞུང་གི་ཟད་འགྲོ་དེ་ ནང་འཁོད་ཐོན་སྐྱེད་ཡོངས་འབོར་ལས་ བརྒྱ་ཆ་༢༨.༩ ལས་༣༢ ལུ་ ཡར་སེང་སོང་ནུག།
འཆར་གཞི་༡༢ པའི་ནང་ སྤྱིར་བཏང་རྩིས་ཆད་ལས་ ནང་འཁོད་ཐོན་སྐྱེད་ཡོངས་འབོར་དེ་ བརྒྱ་ཆ་༣ ཨིན་རུང་ ཀོ་བིཌ་-༡༩ འི་གནས་སྟངས་ལུ་ བརྒྱ་ཆ་༤.༢ ཡར་སེང་འགྱོ་ནི་མས་ཟེར་ དངུས་རྩིས་ལྷན་ཁག་གིས་ བཤདཔ་ཨིན་པས།
གཞུང་གིས་ ད་ལྟོའི་རྩིས་ལོ་ནང་ ཟད་འགྲོ་དངུལ་ཀྲམ་ཐེར་འབུམ་༣༦.༢ (འཆར་དངུལ་ཡོངས་བསྡོམས་ལས་ བརྒྱ་ཆ་༤༤) བགོ་བཀྲམ་འབད་ཐོག་ལས་ ཡར་སེང་སོང་ཡོདཔ་བཞིན་དུ་ གཞུང་གིས་ རྩིས་ལོ་༢༠༢༡-༢༢ ནང་ འཆར་དངུལ་ཡར་སེང་འབད་ནི་ ལས་འཆར་ཡོདཔ་ཨིན་པས།
ལྷན་ཁག་དང་འཁྲིལཝ་ད་ སྤྱི་ཟླ་༧ པ་ཚེས་༡ ལས་ འགོ་བཙུགས་ནི་ཨིན་མི་ རྩིས་ལོ་ནང་ གཞུང་གིས་ དངུལ་ཀྲམ་ཐེར་འབུམ་༣༨ ཟད་འགྲོ་གཏང་ནི་ཨིནམ་བཞིན་དུ་ ཟད་འགྲོ་ཡར་སེང་སོང་མི་གིས་ རྩིས་ཆད་དང་ མི་མང་བུ་ལོན་ཡང་ ཡར་འཕར་འགྱོ་ནི་ཨིན་པས།
འཆར་གཞི་༡༡ པའི་ ལོ་མཇུག་ལུ་ སྤྱིར་བཏང་མི་མང་བུ་ལོན་ བརྒྱ་ཆ་༨༧ ཡོད་མི་ལས་ ད་རེས་ བརྒྱ་ཆ་༡༢༠ ལུ་ ཡར་སེང་སོང་ཡོདཔ་ད་ དུས་ཅི་ མཁོ་ལོང་ཆུ་གློག་མེ་ལས་འགུལ་ འགོ་བཙུགས་མི་ལུ་བརྟེན་ དངུལ་རྩིས་ལྷན་ཁག་གིས་འབད་བ་ཅིན་ མ་འོངས་པ་ལུ་ མི་མང་བུ་ལོན་ བརྒྱ་ཆ་༡༣༠ ལུ་ ཡར་སེང་འགྱོ་ནིའི་ ཚོད་རྩིས་བཏོན་ཡོདཔ་ཨིན་པས།
ཨིན་རུང་ གཞུང་གིས་འབད་བ་ཅིན་ ཆུ་ལུ་བརྟེན་པའི་གློག་མེའི་ བུ་ལོན་དེ་ ལས་འགུལ་དེ་ནང་ལས་ ཐོན་སྐྱེད་འབད་ཚུགས་རུང་ ཆུར་བརྟེན་གློག་མེ་མེན་པའི་ བུ་ལོན་ཚུ་ ན་ཧིང་ སྤྱི་ཟླ་༣ པའི་ནང་ དངུལ་ཀྲམ་ཐེར་འབུམ་༤༧.༨༤༢ ལུ་ ཡར་སེང་སོང་ཡོདཔ་ཨིན་པས།
འཆར་གཞི་༡༢ པའི་དམིགས་གཏད་དེ་ ཆུར་བརྟེན་གློག་མེ་མེན་པའི་ བུ་ལོན་གྱིས་ འཛིན་སྐྱོང་འཐབ་དོ་ཡོདཔ་བཞིན་དུ་ མ་དངུལ་དེ་ཡང་ དངུལ་འབྲེལ་ལས་སྣ་ཚུ་ལུ་བརྟེན་ སྐྱིན་འགྲུལ་ལེན་ཡོདཔ་ཨིན་པས།
གཞུང་གིས་ གློག་མེ་ལས་འགུལ་གསརཔ་ འགོ་མ་བཙུགས་པར་ཡོདཔ་ད་ གློག་མེ་ལས་འགུལ་ མཇུག་མ་བསྡུ་མི་ལུ་བརྟེན་ མི་མང་གི་བུ་ལོན་ ཡར་སེང་སོང་ཡོདཔ་ཨིན་པས།
འཆར་གཞི་༡༢ པའི་ བར་མཚམས་བསྐྱར་ཞུའི་སྐབས་ དངུལ་རྩིས་དྲུང་ཆེན་ ཉིམ་རྡོ་རྗེ་གིས་ སླབ་མིའི་ནང་ བུ་ལོན་གྱི་ ནང་འཁོད་ཐོན་སྐྱེད་ཡོངས་འབོར་ཆ་ཚད་དེ་ དཔལ་འབྱོར་རྩ་བརྟན་གྱི་ བརྡ་དོན་ཅིག་ཨིནམ་བཞིན་དུ་ བུ་ལོན་དེ་ ནང་འཁོད་ཐོན་སྐྱེད་ཡོངས་འབོར་ལས་ བརྒྱ་ཆ་༦༠ ཡོད་པ་ཅིན་ ཚད་ལྡན་ཨིན་ཟེར་ཨིན་པས།
ཁོ་གིས་ དཔེ་བཟུམ་ཅིག་སྦེ་ སླབ་མིའི་ནང་ ཇ་པཱན་དང་ ཡུ་ཨེསི་གི་བུ་ལོན་དང་ ནང་འཁོད་ཐོན་སྐྱེད་ཡོངས་འབོར་གྱི་ཆ་ཚད་དེ་ བརྒྱ་ཆ་༢༢༠ དང་༡༠༦ རེ་ འདུག་ཟེར་ཨིནམ་ད་ ཨིན་རུང་ ཁོང་གི་ མི་མང་བུ་ལེན་དེ་ ནང་འཁོད་ཏི་རུ་ལས་ཨིན་མི་དེ་ཡང་ རྒྱལ་ཁབ་༢ ཀྱིས་ ནང་འཁོད་ཁྲོམ་ཁ་ལས་ བུ་ལོན་ལེནམ་མས་ཟེར་ཨིནམ་ད་ ང་བཅས་འབྲུག་ལུ་འབད་བ་ཅིན་ མི་མང་བུ་ལོན་དེ་ ཕྱིའི་དངུལ་ཐོག་ལས་ ལེནམ་ཨིན་ཟེར་ཨིན་པས།
དྲུང་ཆེན་གྱིས་ སླབ་མིའི་ནང་ བཟོ་གྲྭ་འཕྲུལ་ཁང་ཚུ་ ལོག་བསྐྱར་གསོ་འབད་ནི་ལུ་ དུས་ཚོད་འགོར་ནི་ཨིན་པའི་ཁར་ གལ་སྲིད་ སྤུ་ན་གཙང་ཆུ་གློག་མེ་འཕྲུལ་ཁང་དང་པ་ ལག་ལེན་འཐབ་ནི་ འགོ་བཙུགས་པའི་ཤུལ་ལས་ དཔལ་འབྱོར་ཡར་དྲག་གཏང་ནི་ལུ་ ལྷན་ཐབས་སྦོམ་སྦེ་ར་ འབྱུང་ཚུགས་ཟེར་ཨིན་པས།
གློག་ཤུགས་མེ་ག་ཝཱཊ་༡,༢༠༠ འབད་མི་ ལས་འགུལ་དེ་ སྤྱི་ལོ་༢༠༢༤ ལུ་ མཇུག་བསྡུ་ནི་ཨིན་པས།
ཟད་འགྲོ་ཡར་སེང་སོང་མི་ གནད་དོན་གཅིགཔོ་དེ་ དཔལ་འབྱོར་མཁས་མཆོག་ཚུ་དང་འཁྲིལཝ་ད་ ཁྲོམ་ཁར་ སྐྱ་ནམ་གྱི་གོང་ཚད་ ཡར་འཕར་སོང་མི་ལུ་བརྟེན་ཨིནམ་ད་ གནད་དོན་དེ་ སེལ་ཐབས་འབད་ནིའི་ ཐབས་ཤེས་བཏོན་པ་ཅིན་ ཚོང་མགྲོན་པའི་ལག་པར་ ཏི་རུ་ཡང་ ཡར་སེང་སོང་འོང་ཟེར་ཨིན་པས།
ད་རེས་ སྤྱིར་བཏང་རྩིས་ལོ་ནང་ གོང་ཚད་ཡར་འཕར་དེ་ སྤྱིར་སྙོམས་ལུ་ བརྒྱ་ཆ་༦.༤ ཡོད་རུང་ བཟའ་འཐུང་གི་གོང་ཚད་དེ་ བརྒྱ་ཆ་༡༥.༢ དེ་ཅིག་ ཡར་སེང་འགྱོ་ནི་བཟུམ་ཅིག་འདུག་ཟེར་ ཨེ་ཤི་ཡཱན་གོང་འཕེལ་དམིགས་གཏད་༢༠༢༠ ཅན་མའི་ནང་ གསལ་བཀོད་འབད་ནུག།
དངུལ་རྩིས་ལྷན་ཁག་དང་འཁྲིལཝ་ད་ སྤྱི་ཟླ་༣ པའི་ཚེས་༣༡ གི་ནང་འཁོད་ལུ་ ཕྱི་དངུལ་ དངུལ་ཀྲམ་ཐེར་འབུམ་༡.༥ ཡོད་མི་ལས་ དངུལ་ཀྲམ་ཐེར་འབུམ་༡.༡ ཌོ་ལར་དང་ དངུལ་ཀྲམ་ས་ཡ་༢༤.༦ (རྒྱ་གར་གྱི་རུ་པི་) དེ་ཅིག་ཡོདཔ་ཨིན་པས།
རྩ་ཁྲིམས་ཆེན་མོ་དང་འཁྲིལཝ་ད་ ཕྱི་དངུལ་ཟུར་གསོག་ཉུང་ཤོས་ར་ ལོ་༡ ལས་མ་ཉུང་པའི་ ཉེར་མཁོའི་ནང་འདྲེན་གྱི་ རིན་གོང་བདའ་ཟུན་ཚུགས་པའི་རྒྱུན་སྐྱོང་ ངེས་པར་འཐབ་དགོཔ་སྦེ་ ཡོདཔ་ཨིན་པས།
དངུལ་རྩིས་དྲུང་ཆེན་གྱིས་ སླབ་མིའི་ནང་ ད་ལྟོ་ གསོག་འཇོག་མ་དངུལ་དེ་གིས་ ཟླཝ་༢༠ ལྷགཔ་ཅིག་ ལང་ཚུགས་ནི་ཨིན་པའི་ཁར་ རྩ་ཁྲིམས་ཆེན་མོའི་ནང་ ཉེར་མཁོའི་ནང་འདྲེན་གྱི་ རིན་གོང་བདའ་ཟུན་ཚུགསཔ་སྦེ་ བཟོ་ཐབས་ལུ་ རྒྱལ་ཁབ་ཀྱིས་ དགོངས་དོན་གྲུབ་ཐབས་ལུ་ དངུལ་ཀྲམ་ས་ཡ་༦༦༣ རྒྱུན་སྐྱོང་འབད་དགོ་ཟེར་ ཨིན་པའི་གནས་ཚུལ།
ཨོ་རྒྱན་རྡོ་རྗེ།


text:
LibreOffice 7.4 Help
རྩོམ་འབྲི་པ་ནང་ཁྱོད་ཀྱིས་ཨོ་ཨེལ་ཨི་དངོས་པོ་ཚུ་ ནང་བསྐྱོད་པ་ཚུ་ བཀོད་རིས་ཚུ་/དཔེ་རིས་ཚུ་ཚད་རིས་ཚུ་དང་གཞི་ཁྲམ་ཚུའི་མཐའ་འཁོར་ལུ་བཐའ་མཚམས་ཚུ་ངེས་འཛིན་འབད་བཏུབ་ཨིན། ལག་ལེན་འཐབ་ནི་ཨིན་མི་དཀར་ཆག་མིང་འདི་དངོས་པོ་སེལ་འཐུ་འབད་ཡོད་མི་ལུ་བརྟེན་དགོ།
མཐའ་མཚམས་ཅིག་ངེས་འཛིན་འབད་ནི་ལུདངོས་པོ་འདི་སེལ་འཐུ་འབད།
Click the Borders icon on the OLE Object toolbar or Frame toolbar to open the Borders window.
སྔར་སྒོང་ངེས་འཛིན་འབད་ཡོད་མི་མཐའ་མཚམས་བཟོ་རྣམ་ཚུ་གི་གཅིག་ཨེབ་གཏང་འབད། འདི་གིས་དངོས་པོ་དང་གཅིག་ཁར་སེལ་འཐུ་འབད་ཡོད་མི་བཟོ་རྣམ་གི་ད་ལྟོའི་མཐའ་མཚས་བཟོ་རྣམ་འདི་ཚབ་བཙུགསཔ་ཨིན།
Select the object for which you want to define a border.
Choose
Replace (object name) with the actual name of the object type you selected.
ལག་ལེན་པ་ངེས་འཛིན་་འབད་ཡོད་མི་ མངའ་ཁོངས་འདི་ནང་མཐའམ་(ཨེསི) དེ་མཐུན་མོང་བཀོད་སྒྲིག་ཅིག་ནང་འབྱུངམ་ཨིན། མཐའམ་ཅིག་གི་སེལ་འཐུ་འདི་སོར་སྟོན་འབད་ནི་ལུ་སྔོན་ལྟ་འདི་ནང་མཐའམ་ཅིག་གུ་ཨེབ་གཏང་འབད།
་འདི་ནང་སེལ་འཐུ་འབད་ཡོད་མི་མཐའ་མཚམས་བཟོ་རྣམ་དོན་ལུ་གྱལ་བཟོ་རྣམ་དང་ཚོས་གཞི་ཅིག་སེལ་འཐུ་འབད། སྒྲིག་སྟངས་དེ་ཚུ་སེལ་འཐུ་འབད་ཡོད་མི་བཐའ་མཚས་བཟོ་རྣམ་འདི་ནང་གྲངས་སུ་བཙུགས་ཡོད་མི་མཐའ་མཚམས་གྱལ་ཚུ་ཆ་མཉམ་ལུ་འཇུག་སྤྱོད་འབད་འོང་།
་མཇུག་གི་རིམ་པ་གཉིསཔ་འདི་ཡང་བསྐྱར།
Select the distance between the border lines and the page contents in the Padding area.
བད་ནི་ལུ་ བཏུབ་ ཨེབ་གཏང་འབད།


text:
༉ བསམ་རྩེ་དང་ ཧཱ་གཞུང་ལམ་གྱི་བར་ན་ སྣུམ་འཁོར་ཚུ་ དུས་རྒྱུན་དུ་ འགྲོ་འགྲུལ་འབད་ཚུགསཔ་སྦེ་ བཞག་ཐབས་ལུ་ ལམ་སེལ་ལས་ཁུངས་ཀྱི་ ལུང་ཕྱོགས་ཡིག་ཚང་ལས་ བཟོ་རིག་འགོ་དཔོན་༡༥ དེ་ཅིག་གིས་ རང་རྩེ་ཆུ་ལས་གུ་ལས་ རིང་ཚད་ཕིཊ་༦༠ འབད་མི་ ལྕགས་ཟམ་ཅིག་ བཙུགས་སྒྲིག་འབད་བའི་བསྒང་ཡོདཔ་ཨིན་པས།
ཟམ་རྐྱབ་མི་ སྡེ་ཚན་དེ་ཡང་ སྤྱི་ཟླ་༦ པའི་ཚེས་༢༧ ལུ་ ཐིམ་ཕུག་བོད་སྒར་ནང་ལུ་ ལྕགས་ཀྱི་རྐང་ཟམ་ཅིག་ བཙུགས་སྒྲིག་འབད་དེ་ དེ་གི་ནངས་པར་ རང་རྩེ་ལུ་ སོང་ཡོདཔ་ཨིན་པས།
ལམ་སེལ་ལས་ཁུངས་ཀྱི་ འགན་འཁྲི་དེ་ དབང་འདུས་ཕོ་བྲང་-གསར་སྤང་ ཀྲོང་གསར་-དགེ་ལེགས་ཕུག་ བསམ་གྲུབ་ལྗོངས་མཁར་-བཀྲིས་སྒང་ དེ་ལས་ མོང་སྒར་དང་ ངང་ལམ་- རྒྱལ་པོའི་ཞིང་དང་ བསམ་རྩེ་-ཧཱ་གི་བར་ནའི་ གཞུང་ལམ་ཚུ་ དུས་ཨ་རྟག་ར་ རྒྱུན་འགྲུལ་འཐབ་ཚུགསཔ་ ངེས་བརྟན་བཟོ་ནི་དེ་ཨིན་པས།
ད་ཚུན་ རང་རྩེ་ཆུ་གུ་ལས་ ཟམ་མེད་པའི་ཁར་ གནམ་བྱཱར་གྱི་ ཆར་ཆུ་ལུ་བརྟེན་ གཞུང་ལམ་བདའ་སྟེ་ རྒྱུན་འགྲུལ་འཐབ་མ་ཚུགས་པའི་ དཀའ་ངལ་བྱུངམ་ཨིན་པས།
ལམ༌སེལ༌ལས༌ཁུངས༌ཀྱི༌ བཟོ་རིག་གཙོ་འཛིན་ ཕྱག༌རྡོར༌རྒྱལ༌མཚན༌གྱིས༌ སླབ༌མིའི༌ནང༌ ནད་ཡམས་ཀྱི་སྐབས་ལུ་ ལས་སེལ་ལས་ཁུངས་ཀྱི་ འགན་ཁུར་དེ་ ཧཱ༌དང༌ བསམ༌རྩེ་བར་ནའི་ གཞུང༌ལམ༌རྒྱུན་སྐྱོང་འབད་དགོ་མི་དེ་ཡང་ གལ་སྲིད་ ཕུན་ཚོགས་གླིང་གི་ གནས་སྟངས་དེ་ སྐྱོ་དྲགས་འགྱོ་བ་ཅིན་ ཉེ་བའི་མཁོ་བཟང་ ཅ་ཆས་ཚུ་ བསམ་རྩེ་དང་ ཧཱ་གཞུང་ལམ་ལས་ སྐྱེལ་འདྲེན་འབད་ཐབས་ལུ་ཨིན་ཟེར་ བཤདཔ་ཨིན་པས།
ཁོ༌གིས༌འབད་བ་ཅིན་ ལག་ཤེསཔ་ཅན་གྱི་ ལས་མི་ཚུ་མེདཔ་ལས་ བཟོ་རིག་འགོ་དཔོན་ཚུ་ ཟམ་བཙུགས་སྒྲིག་གི་ལཱ་ཚུ་ནང་ འབྲེལ་འཛིན་འབད་དགོཔ་ བྱུང་ཡི་ཟེར་ཨིནམ་ད་ ཟམ་དེ་ བཟོ་རིགཔ་ཚུ་གིས་ ཉིནམ་༢ ནང་ བཟོ་སྐྲུན་འབད་ཚུགསཔ་ཨིན་རུང་ ཁག་འབགཔ་ཚུ་གིས་ བདུན་ཕྲག་ལས་བཅད་དེ་ འགོར་ནི་དང་ རིན་བསྡུར་ཐོག་ ལཱ་བྱིནམ་ད་ ཟླཝ་༤ ལྷག་འོང་ཟེར་ཨིན་པས།
བཟོ་རིག་གཙོ་འཛིན་གྱིས་ སླབ་མིའི་ནང་ བཟོ་སྐྲུན་གྱི་ལཱ་དེ་ ཁག་འབགཔ་ལུ་ བྱིན་པ་ཅིན་ དངུལ་ཀྲམ་༣༠༠,༠༠༠ ལས་༥༠༠,༠༠༠ གི་བར་ན་ ཟད་འགྲོ་གནས་ནི་ཨིན་རུང་ བཟོ་རིག་འགོ་དཔོན་དང་ དེད་གཡོགཔ་ཚུ་ལུ་ ཉིན་འཐུས་བྱིན་མི་དེ་གིས་ ཟད་འགྲོ་བསྡོམས་༧༠,༠༠༠ དེ་ཅིག་ལས་བརྒལ་ མི་གནས་ཟེར་ཨིན་པས།
ན༌ཧིང༌ སྤྱི་ཟླ་༥ པའི་ཚེས་༡༦ ལུ་ ལམ་ལེས་ཁུངས་ཀྱི་ བཟོ་རིག་འགོ་དཔོན་ཚུ་གིས་ གཞུང་ལམ་བདའ་སྟོ་ཡོད་མི་ གླང་ཆུ་ཟམ་དེ་ བཟོ་སྐྲུན་འབད་ཡོདཔ་ཨིན་པས།
ལམ༌སེལ༌ལས་ཁུངས་ཀྱི་ ནུབ་ཕྱོགས་ལུང་ཕྱོགས་ཡིག་ཚང་གི་ བཟོ་རིག་བཀོད་ཁྱབ་འགོ་དཔོན་ ཀརྨ༌ཚེ༌དབང༌གིས༌ སླབ༌མིའི༌ནང༌ ཆུ༌གུ༌ལུ༌ ཟམ༌རྐྱབ༌ནིའི༌དོན༌ལས་ བཟོ༌རིག༌འགོ༌དཔོན༌ཚུ༌ལུ༌ ཤེས༌ཚད༌རྐྱངམ༌གཅིག༌མེན༌པར༌ ལག་ལེན་དངོས་བསྟར་གྱི་ སྦྱོང་བརྡར་དགོཔ་གལ་ཆེ་ཟེར་ཨིན་པས།
ཧཱ༌དང༌ བསམ༌རྩེའི་གཞུང་ལམ་དེ་ ནམ་ར་འབད་རུང་ རྒྱུན་འགྲུལ་འཐབ་ཚུགས་ནིའི་དོན་ལུ་ ལམ་རྒྱུན་སྐྱོང་མཁོ་ཆས་ ས་བརྐོ་འཕྲུལ་ཆས་ཚུ་ གཞུང་ལམ་བདའ་སྟེ་ བཞག་ཡོད་པའི་གནས་ཚུལ།
བསྟན་འཛིན་དབང་འདུས།


text:
༉ ཁ་ཙ་ལས་ ཕུན་ཚོགས་གླིང་མ་གཏོགས་ ལྷོ་མཚམས་རྫོང་ཁག་ཚུ་གི་ ཁྲོམ་སྡེ་དང་ ཡན་ལག་ཁྲོམ་ཚུ་ནང་ འགྲོ་འགྲུལ་བཀག་དམ་ མ་མེད་བཏང་ཡི།
དེ་ཡང་ འདས་པའི་ཉིནམ་༣ གྱི་རིང་ལུ་ ལྟ་རྟོག་ཡར་སེང་ཐོག་ བརྟག་ཞིབ་འབད་བའི་སྐབས་ ཁྲོམ་སྡེ་དེ་ཚུ་ནང་ མི་སྡེ་ནང་ལས་ ནད་ཡམས་དར་ཁྱབ་ཡོད་པའི་ རྟགས་མཚན་མ་ཐོན་ནི་དེ་གིས་ཨིན་ཟེར་ བློན་ཆུན་ཡིག་ཚང་ལས་ གནས་ཚུལ་གསར་བཏོན་ནང་བཀོད་ནུག།
དེ་འབདཝ་ད་ ཕུན་ཚོགས་གླིང་ལུ་ མི་སྡེ་ནང་ལས་ ནད་ཡམས་ཀོ་བིཌ་-༡༩ ཐོབ་མི་ ཐོན་བཞིན་དུ་ཡོདཔ་ལས་ འགྲུལ་སྐྱོད་བཀག་དམ་དེ་ འཕྲོ་མཐུད་དེ་ར་ བསྟར་སྤྱོད་འབད་ནི་ཨིནམ་ད་ ཁ་ཙ་ཚུན་ཚོད་ ཕུན་ཚོགས་གླིང་གི་ མི་སྡེ་ནང་ལས་ མི་༩ ལུ་ ནད་ཡམས་ཐོབ་ཡོད་པའི་ མངོན་གསལ་བྱུང་མི་ནང་ལས་༢ ཁ་ཙ་དཔག་བསམ་ཁ་ལས་ བདའ་ཟུན་ཡོདཔ་ཨིན་པས།
སྤྱི་ཟླ་༤ པའི་ཚེས་༡༦ ལུ་ འགྲོ་འགྲུལ་བཀག་དམ་འབད་ཞིནམ་ལས་ཚུར་ རྒྱལ་ཁབ་ནང་འཁོད་ལུ་ མི་༩,༨༠༥ ལྷགཔ་ཅིག་ལུ་ ནད་ཡམས་ཀྱི་ བརྟག་དཔྱད་འབད་ཡོདཔ་ད་ དེ་གི་གྲས་ལས་ བརྟག་དཔྱད་༩,༢༤༥ དེ་ ཉེན་ཁ་ཆེ་བའི་ ས་ཁོངས་ཚུ་ནང་ འབད་ཡོདཔ་ཨིན་པས།
བརྟག་དཔྱད་འབད་མིའི་གྲངས་སུ་ ཉེན་ཁ་ཅན་གྱི་ ས་ཁོངས་ཚུ་ལས་ འགྲོ་འགྲུལ་འབད་མི་༣,༣༢༩ དང་ ཕུན་ཚོགས་གླིང་ལས་ གློ་བུར་དུ་ འགྲུལ་སྐྱོད་འབད་མི་༢༡༧ ཚུདཔ་ཨིན་པས།
དེ་གིས་མ་དོ་བར་ གདོང་ཁར་ཐོན་ཏེ་ སྒྲིག་གཡོག་རྒྱུག་མི་༡,༡༣༠ དང་ མི་སྡེ་ཚུ་ནང་ མི་མངམ་ཡོད་སར་ ཉེན་ཁ་ཡོད་མི་༥,༡༢༩ ལས་ དཔེ་ཚད་ཚུ་ བསྡུ་ལེན་འབད་ནུག།
གནས་ཚུལ་གསར་བཏོན་དང་འཁྲིལཝ་ད་ རྒྱལ་ཁབ་ནང་འཁོད་ལུ་ ལྟ་རྟོག་ལམ་ལུགས་ སྒྲིང་སྒྲི་བཟོ་ནི་དང་ ད་ལས་ཕར་ ནད་ཡམས་ཀྱི་ བརྟག་དཔྱད་ཚུ་ཡང་ འཕྲལ་འཕྲལ་ར་ འགོ་འདྲེན་འཐབ་འོང་ཟེར་ཨིན་པས།
ནད་ཡམས་ཀྱི་ གནས་སྟངས་དང་འཁྲིལཝ་ད་ ང་བཅས་ར་ སེམས་བག་ཡེངས་ཤོར་ཏེ་ སྡོད་ནི་མི་འོང་ཟེར་ དྲན་གསལ་འབདཝ་ཨིན་པས།
འཛམ་གླིང་རྒྱལ་ཁབ་ཚུ་ནང་ ཀོ་བིཌ་-༡༩ ཐོབ་མི་དང་ ཤི་རྐྱེན་བྱུང་མིའི་ གྱངས་ཁ་ཡར་འཕར་འགྱོ་བའི་ དཀའ་ངལ་བྱུང་སྟེ་ཡོདཔ་བཞིན་དུ་ ང་བཅས་ག་ར་ རང་དང་རང་གི་བཟའ་གྲོགས་དང་ གཉེན་ཉེཝ་ ལྟ་ལྟོ་ཚང་ཚུ་ ནད་ཡམས་ལས་ ཉེན་སྲུང་དང་ལྡནམ་སྦེ་སྡོད་དེ་ གསོ་བའི་སྒྲིག་གཞི་ཚུ་ལུ་ གནས་ཐོག་ལས་ ཁ་རས་ལག་ལེན་འཐབ་ནི་དང་ ལམ་འགྲུལ་འབད་ནི་ཚུ་ ག་དེ་དྲག་དྲག་ འཛེམ་དགོ་པའི་ཁར་ ཁྱིམ་ནང་སྡོད་དེ་ མི་མང་འཛོམས་སར་ འགྱོ་ནི་ཚུ་ མར་ཕབ་འབད་དགོ་ཟེར་ བཀོད་ཡོད་པའི་གནས་ཚུལ།


text:
གསོ་བའི་འགོ་དཔོན་ཚུ་གིས་ ཅན་དན་སྦྱིས་སློབ་གྲྭ་ཆུང་བའི་ནང་ སྨན་བཙུགས་ས་ཁོངས་ གྲ་སྒྲིག་འབད་ཡོདཔ་བཞིན་དུ་ ཀྲོང་གསར་རྫོང་ཁག་གིས་ ནད་ཡམས་ཀོ་བིཌ་-༡༩ འི་ ཀོ་བི་ཤི་ཡིལཌ་སྨན་ཁབ་༡༢,༡༢༠ ཐོབ་མི་དེ་ རྒེད་འོག་ཚུ་ནང་ བགོ་བཀྲམ་འབད་ཡོདཔ་མ་ཚད་ སྨན་བཙུགས་ས་ཁོངས་༢༧ ངོས་འཛིན་འབད་ཡོད་པའི་གནས་ཚུལ།
Check Also
སོ་ནམ་ཞིང་ལམ་ལག་ལེན་འཐབ་མི་ཚུ་ལས་ སྤྱོད་འཐུས་བསྡུ་ནི་ལུ་ཐེ་ཚོམ།
༉ སོ་ནམ་ཞིང་ལམ་ཚུ་ ཤིང་དང་ བྱེམ་ལ་སོགས་པ་ བཏོན་ནིའི་དོན་ལུ་ སྣུམ་འཁོར་ཆེ་བ་ཚུ་ ལག་ལེན་འཐབ་པའི་སྐབས་ སྤྱོད་འཐུས་བསྡུ་ནི་དེ་ ཟུར་ཁྲིམས་ནང་རྐྱངམ་གཅིག་ དོན་ཚན་སྦེ་ ཚུད་དེ་ཡོདཔ་ལས་ ས་གནས་གཞུང་གིས་ བསྟར་སྤྱོད་ འབད་ནི་ལུ་ ཐེ་ཚོམ་ཡོདཔ་ཨིན་པས། …


text:
LibreOffice 7.4 Help
Choose File - Print. The General tab page of the dialog opens.
རྒྱུ་དངོས་གུ་ཨེབ་གཏང་།. འ་ནིའདི་གིས་ཁྱོད་ཀྱི་དཔར་འཕྲུལ་གྱི་དོན་ལུ་རྒྱུ་དངོས་ཚུའི་ཌའི་ལོག་ཁ་ཕྱེཝ་ཨིན།
དཀརཔོ་དང་གནགཔོ་ནང་དཔར་བསྐྲུན་འབད་ནི་ལུ་གདམ་ཁ་སེལ་འཐུ་འབད། བརྡ་དོན་ཧེང་བཀལ་གྱི་དོན་ལུ་ ཁྱོད་ཀྱི་དཔར་འཕྲུལ་གྱི་ལག་ལེན་པའི་ལག་དེབ་བལྟ།
Confirm the Properties dialog and click Print.
ད་ལྟོའི་ཡིག་ཆ་འདི་དཀརཔོ་དང་གནགཔོ་ནང་དཔར་བསྐྲུན་འབད་འོང་།
Chooseor , as appropriate.
དེ་ལས་དཔར་བསྐྲུན་གདམ་ཁ་རྐྱབས།.
སྤུས་ཚད་ཀྱི་འོག་ལུ་གེརེ་སིཀེལ་ཨིན་རུང་ ཡང་ན་ དཀརཔོ་དང་ གནགཔོ་ སེལ་འཐུ་འབད་ཞིནམ་དང་ བཏུབ་ ཨེབ་གཏང་།.
འ་ནི་གདམ་ཁ་གཉིས་ཆ་རང་སེལ་འཐུ་འབད་ཡོད་པའི་སྐབས་ གསལ་སྟོན་ཡང་ན་པར་རིས་ཚུ་ཆ་མཉམ་ ཚོས་གཞི་དང་གཅིག་ཁར་དཔར་བསྐྲུན་འབདཝ་ཨིན། ཁྱོད་ལུ་ ད་ལྟོའི་ དཔར་བསྐྲུན་ལས་གཡོག་གི་དོན་ལུ་ གནགཔོ་ནང་རྐྱངམ་ཅིག་དཔར་བསྐྲུན་འབད་དེ་དགོ་ནི་ཨིན་པ་ཅིན་ གདམ་ཁ་འདི་ ཡིག་སྣོད་ - དཔར་བསྐྲུན་ - གདམ་ཁ་ནང་སེལ་འཐུ་འབད།
གེརེ་སིཀེལ་ གིས་ ཚོས་གཞི་ཚུ་ཆ་མཉམ་ མང་མཐའ་ ༢༥༦ གེརེ་ཌི་ཡཱནསི་ གནགཔོ་ལས་ དཀརཔོ་ལུ་གཞི་བསྒྱུར་འབདཝ་ཨིན། ཚིག་ཡིག་ཚུ་ཆ་མཉམ་གནགཔོ་ནང་དཔར་བསྐྲུན་འབད་འོང་། རྒྱབ་གཞི་ རྩ་སྒྲིག་ - ཤོག་ལེབ་ - རྒྱབ་གཞི་ གིས་གཞི་སྒྲིག་འབད་མི་འདི་ དཔར་བསྐྲུན་མི་འབད།
གནགཔོ་དང་དཀརཔོ་ གིས་ ཚོས་གཞི་ཚུ་ཆ་མཉམ་ གནགཔོ་དང་དཀརཔོ་ གནས་གོང་གཉིས་ལུ་གཞི་བསྒྱུར་འབདཝ་ཨིན། དངོས་པོ་ཚུ་གི་མཐའ་སྐོར་མཐའ་མཚམས་ཚུ་ཆ་མཉམ་ གནགཔོ་སྦེ་དཔར་བསྐྲུན་འབདཡོད། ཚིག་ཡིག་ཚུ་ཆ་མཉམ་གནགཔོ་ནང་དཔར་བསྐྲུན་འབད་འོང་། རྒྱབ་གཞི་ རྩ་སྒྲིག་ - ཤོག་ལེབ་ - རྒྱབ་གཞི་ གིས་གཞི་སྒྲིག་འབད་མི་འདི་ དཔར་བསྐྲུན་མི་འབད།
LibreOffice རྩོམ་འབྲི་པ་ནང་ ཁྱོད་ཀྱིས་ ཚོས་གཞི་-རྩ་སྒྲིག་འབད་ཡོད་པའི་ཚིག་ཡིག་འདི་དཀརཔོ་དང་གནགཔོ་ནང་དཔར་བསྐྲུན་འབད་ནི་ལུ་གདམ་ཁ་རྐྱབས་ཚུགས། ཁྱོད་ཀྱིས་འ་ནི་འདི་ད་ལྟོ་དཔར་བསྐྲུན་འབད་ནིའི་ལས་སྦྱོར་གྱི་དོན་ལུ་རྐྱངམ་གཅིག་དང་ ཡང་ན་ ཤུལ་ལས་ཀྱི་་ཚིག་ཡིག་ཡིག་ཆ་ཚུ་ཆ་མཉམ་དཔར་བསྐྲུན་འབད་ནི་ལུ་གསལ་བཀོད་འབད་ཚུགས།
Chooseor .
དེ་ལས་དཔར་བསྐྲུན་གདམ་ཁ་རྐྱབས།.
ནང་དོན་ཚུའི་ འོག་ལུ་ དཔར་བསྐྲུན་གནགཔོ་ རྟགས་བཀལ་ཞིནམ་དང་ བཏུབ་ ཨེབ་གཏང་།.
ཚིག་ཡིག་ཡིག་ཆ་ཚུ་ཡང་ན་ཨེཆ་ཊི་ཨེམ་ཨེལ་ཡིག་ཆ་ཚུ་ཆ་མཉམ་ཚིག་ཡིག་གནགཔོ་གཅིག་ཁར་དཔར་བསྐྲུན་འབད་འོང་།
Choose File - Print. Then click the LibreOffice Writer tab.
Choose Print text in black and click Print.


text:
LibreOffice 7.4 Help
Choose Table - Insert Table, and insert a table with one column and more than one row into a text document.
ཀེར་ཐིག་གི་ནང་ཐིག་རེ་རེ་ནང་ལུ་ཨང་གྲངས་ཅིག་ཡིག་དཔར་རྐྱབས་ དེ་འབདཝ་ད་ ཀེར་ཐིག་ནང་གི་ནང་ཐིག་མཇུག་འདི་སྟོངམ་བཞག
Place the cursor in the last cell of the column, and then click the
The appears with the entry "=sum".
ཁྱོད་ཀྱིས་བསྡོམས་དགོ་མནོ་མི་རྒྱུན་རིམ་འདི་གི་ནང་ཐིག་དང་པ་འདི་ནང་ལུ་ཨེབ་གཏང་ མཐའ་མཇུག་གི་ནང་ཐིག་ལུ་འདྲུད་ དེ་ལས་གསར་བཏོན་འབད།
LibreOffice གིས་ད་ལྟོའི་ཀེར་ཐིག་འདི་ནང་ལུ་གནས་གོང་ཚུ་གི་བསྡོམས་འདི་རྩིས་སྟོན་འབད་ནིའི་དོན་ལུ་མན་ངག་གཅིག་བཙུགསཔ་ཨིན།
ལོག་ལྡེ་ཨེབ་ ཡང་ན་འཇུག་སྤྱོད་འདི་མན་ངག་ཕྲ་རིང་ནང་ལུ་ ཨེབ་གཏང་།
ད་ལྟོའི་ཀེར་ཐིག་ནང་གི་གནས་གོང་ཚུ་གི་བསྡོམས་འདི་ནང་ཐིག་འདི་ནང་ཐོ་བཀོད་ཡོདཔ་ཨིན།
ཁྱོད་ཀྱིས་ཀེར་ཐིག་ནང་ལུ་ག་སྟེ་འབད་རུང་ ཨང་གྲངས་སོ་སོ་ཅིག་ཐོ་བཀོད་འབདཝ་ཨིན་པ་ཅིན་ བསྡོམས་འདི་ ཁྱོད་ཀྱིས་ཀེར་ཐིག་ནང་ཐིག་མཇུག་འདི་ནང་ལུ་ཨེབ་གཏང་པའི་ཤུལ་ལས་རང་དུས་མཐུན་བཟོཝ་ཨིན།
དེ་དང་འདྲཝ་འབད་ ཨང་གྲངས་ཀྱི་གྲལ་ཐིག་གི་བསྡོམས་འདི་གང་མགྱོགས་སྦེ་རྩིས་སྟོན་ཡང་འབད་ཚུགས།


text:
ཆོས་དང་ལམ་སྲོལ།
༉ ང་བཅས་རའི་རྒྱལ་ཁབ་འདི་ ནང་པ་སངས་རྒྱས་པའི་ཆོས་དར་བའི་རྒྱལ་ཁབ་ཅིག་ཨིནམ་མ་ཚད་ རང་ལུགས་སྔར་སྲོལ་བཟང་པོ་ ཆོས་དང་མཐུན་པའི་ སྲོལ་བཟང་པོ་བཙུགས་ཡོད་མི་ཚུ་ མི་ཉམས་གོང་འཕེལ་དང་ཉམས་པ་སོར་ཆུད་འབད་ཐབས་ལུ་ རྫོང་ཁག་ནང་ཆོས་དང་ལམ་སྲོལ་སྡེ་ཚན་ཅིག་ གཞི་བཙུགས་འབད་ཡོདཔ་ཨིན།
རྫོང་ཁག་ནང་འཁོད་ལུ་ རང་ལུགས་སྔར་སྲོལ་བཟང་པོའི་ལམ་ལུགས་ཚུ་ ཉམས་མ་བཅུག་པར་རྒྱུན་སྐྱོང་འཐབ་ནིའི་དོན་ལུ་ དངོས་ཅན་གྱི་ལམ་སྲོལ་དང་ དངོས་མེད་ཀྱི་ལམ་སྲོལ་ཟེར་ གཉིས་ལུ་དབྱེ་སྟེ་ཡོདཔ་ཨིན། དངོས་ཅན་གྱི་ལམ་སྲོལ་ རྫོང་གཞི་ ལྷ་ཁང་ དགོན་སྡེ་ གནས་ མཆོད་རྟེན་མ་འདྲཝ་ཚུ་དང་ མ་ཎི་དུང་འཁོར་ ཆུ་བསྐོར་མ་ཎི་ཚུ་དང་། དངོས་མེད་ལམ་སྲོལ་ འཆམ་དང་གླུ་གཞས་ གཞུང་སྒྲ་དང་བོད་སྒྲ་ གཡུས་ཁའི་ཞབས་ཁྲ་ཚུ་དང་ གཞན་ཡང་གཙང་མོ་ སྲུང་ བློ་ཟེ་ལ་སོགས་པ་ཚུ་ ཚུདཔ་ཨིན། སྤྱིར་བཏང་མི་སྡེ་ནང་ལུ་ སྒྲིག་ལམ་རྣམ་གཞག་གི་ ཁྱད༌ཆོས༌མཐུན་མོང་མ་ཡིན་པའི་ སྲོལ་བཟང་པོ་ཚུ་ མི་ཉམས་པར་སྒྲིང་སྒྲིང་སྦེ་ གཞི་བཙུགས་འབད་དེ་ཡོདཔ་ཨིན།
དེ་མ་ཚད་ རྫོང་ཁག་ནང་འཁོད་ ལྷ་ཁང་མགོན་ཁང་ཚུ་ནང་ ནང་རྟེན་རྩ་ཆེ་ཏོག་ཏོ་ཡོད་མི་ཚུ་ བྱུང་བ་བཞིའི་དང་ ཨར་རྐུན་ལ་སོགས་པའི་རྐྱེན་ངན་ཚུ་ལས་སྲུང་ཐབས་དང་ གསར་བཞེངས་དང་ཉམས་བཅོས་ཀྱི་ འཆར་གཞི་གོང་འཕེལ་གྱི་ལས་རིམ་བརྩམས་ནི། དེ་ལས་ དུས་མཆོད་འབུམ་སྡེ་དང་ ཚེས་བཅུའི་འཆམ་དང་གླུ་གཞས་ སྔར་སྲོལ་བཟང་པོའི་ལམ་དང་ལུགས་སྲོལ་ཚུ་ ཉམས་མ་བཅུག་པར་རྒྱུན་སྐྱོང་འབད་དོཝ་ཡོདཔ་ཨིན། གཞན་ཡང་ རྫོང་ཁག་ཆོས་མཐུན་ཚོགས་པ་དང་ སྨོན་ལམ་ཆེན་མོ་ བཛྲ་གུ་རུ་དུང་སྒྲུབ་ དུས་དང་དུས་སུ་ སྐུ་རིམ་བསྒྲུབ་ནི་ཚུ་ འགོ་འདྲེན་འཐབ་དགོཔ་ཨིན། དེ་དང་གཅིག་ཁར་ རྫོང་ཁ་གོང་འཕེལ་ལྷན་ཚོགས་ཀྱི་ ངོ་ཚབ་འགོ་དཔོན་སྦེ་ རྒྱལ་ཡོངས་སྐད་ཡིག་རྫོང་ཁ་ ཡར་རྒྱས་དང་གོང་འཕེལ་གཏང་ཐབས་ཀྱི་ ལས་རིམ་དང་ལས་སྣ་ཚུ་ཡང་འགོ་འདྲེན་འཐབ་དགོཔ་ཨིན།
གཞལ་རྫོང་ཆ་འོག་ཁེངས་རིཊ་རྣམ་༣ ལུ་ལྷ་ཁང་དང་དགོན་ཁང་ཚུའི་ཐོ།
ཀ- གཞུང་དབང་ལྷ་ཁང་ ༡- ཏ་ལི་ཟངས་དཔལ་རི། ༢- ཕུ་མེད་ཐང་གྲྭ་ཚང་། ༣- པཱན༌སྦང་གྲྭ་ཚང་། ༤- སྟག་མ་དགོན་པ། ༥- དུང་འཁོར་ལྷ་ཁང་བཅས་༥ ཡོདཔ་ཨིན།
ཁ།- གཡུས་སྒོ་ཚུ་ནང་ལས་ཕར་ མི་སེར་མི་དམང་གི་ལྷ་ཁང་གྲངས་༦༤ ཡོདཔ་ཨིན།
ག- མི་སེར་སྒེར་པ་ཚུ་གི་མིང་ཐོ་ ལྷ་ཁང་༥༡ བཅས་ རྫོང་ཁག་ནང་འཁོད་ལུ་ ལྷ་ཁང་ཡོངས་བསྡོམས་༡༢༠ ཡོདཔ་ཨིན།
ལྷ་ཁང་དེ་ཚུའི་ནང་ལས་ ད་ལྟོ་མི་དམང་ལྷ་ཁང་ཉམས་གསོ་ཞུ་འཕྲོ་ཡོད་མི་ཚུ་ཡང་ ༡- སྟག་མ་གཡུས་པ་ལྷ་ཁང་། ༢- མགོ་གླིང་། ༣- ཞོབ་གླིང་། ༤- ཤིང་མཁར་པི་སེང་། དང་ ༥- སྐྱིད་བུ་རླུང་བཙན་བཅས་༥ ཡོདཔ་ཨིན།
ང་།- གཞལ་སྒང་རྫོང་ནང་ ཕྱི་བཀོད་པ་ལྷ་ཁང་༤ ནང་ན་ལྷ་ཁང་ཁག་༧ བཅས་༡༡ དང་ ཏ་ལི་ཟངས་མདོག་དཔལ་རི་ཕྱི་བཀོད་པ་༢ ལྷ་ཁང་༤ བཅས་༦ དེ་ལས་ ཕུ་མེད་ཐང་ལུ་ཕྱི་བཀོད་པ་༢ ནང་ན་ལྷ་ཁང་༣ བཅས་༥ དང་ བསོད་ནམས་ཐང་གྲྭ་ཚང་ཕྱི་བཀོད་པ་ལྷ་ཁང་༢ ཡོདཔ་ཨིན།
ཚེས་བཅུའི་གར་འཆམ་དང་དུས་སྟོན་སྐོར།
ཀ- རྫོང་ཁག་ནང་འཁོད་ཀྱི་ཚེས་བཅུ་གཙོ་བོ།
༡- བདེ་ཆེན་ཡངས་རྩེ་རྫོང་གི་ཚེས་བཅུ།
༢- ཕུ་མི་ཐང་དགོན་འཛིན་གྲྭ་ཚང་གི་ཚེས་བཅུ།
༣- བསོད་ནམས་ཐང་གྲྭ་ཚང་གི་ཚེས་བཅུ།
ཁ།- རྒེད་འོག་༨ ཀྱི་གཡུས་ཚན་ཁག་ཚུ་ནང་ གནང་སྲོལ་ཡོད་པའི་ མི་དམངས་ཀྱི་ཚེས་བཅུ་ཁག་༡༣ བཅས་ ཡོངས་བསྡོམས་ ལོ་གཅིག་ནང་ ཚེས་བཅུ་ཁག་ ༡༦ ཡོད་གནང་སྲོལ་ཡོདཔ་ཨིན།
ག- ཁེངས་ལུང་པའི་གཡུས་སྒོ་སོ་སོའི་ནང་དུས་སྟོན་ཚུ་ཡང་ ༡- མཆོད་པ། ༢- སྤྲའི་མཆོད། ༣- མཁར་པུ། ༤- བོན་མཆོད་རུབ། ༥- ཤུས། ༦- དོང་དོར་ལ། ༧- དུས་མཆོད། དང་ དེར་མཆོད། བཅས་ཁག་བརྒྱད་དེ་ཅིག་ མང་ཤོས་རང་ རང་ཟླ་ ༡༠ པའི་ནང་ལུ་གནང་སྲོལ་ཡོདཔ་ཨིན།


text: ༉ མི་དབང་མངའ་བདག་རིན་པོ་ཆེའི་ཞབས་ལས་ སྤྱི་ཚེས་༣-༡༠-༢༠༡༦ ལུ་ གནང་ཡོད་པའི་བཀའ་ཐམ་ཆེན་མོའི་དགོངས་དོན་ལུ་ གུས་བཏུད་དང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༥༧༧ དང་༥༧༩ ཅན་མ་དང་འཁྲིལ་ འབྲུག་གི་བཙག་འཐུ་ལྷན་ཚོགས་ཀྱིས་ ཐིམ་ཕུག་རྫོང་ཁག་མངའ་འོག་གི་ རྒྱལ་ཡོངས་ཚོགས་འདུའི་འདེམས་ཁོངས་ བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་ཀྱི་དུས་མིན་བཙག་འཐུ་འགོ་འདྲེན་འཐབ་ནི་ལུ་ དུས་མིན་བཙག་འཐུའི་ལས་འཆར་དང་ འདེམས་ངོའི་གདམ་ངོ་དང་འབྲེལ་བའི་ཁ་གསལ་ བཙག་འཐུའི་ཐོ་ཡིག་ ཚོགས་རྒྱན་འཕྲུལ་ཆ་ཚོགས་རྒྱན་ས་ཁོངས་ ཚོགས་རྒྱན་འགོ་དཔོན་ ཚོགས་རྒྱན་འཛིན་སྐྱོང་ བདེ་སྲུང་ དེ་ལས་ གཞན་གྲ་སྒྲིག་ཚུའི་བརྡ་འཕྲིན་གཤམ་འཁོད་ལྟར་སྤེལ་མི་ཡང་


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༤༤༣ པ་ དང་ ༤༤༧ ཅན་མ་དང་འཁྲིལ་ སྤྱི་ཚེས་༡༩-༡༡-༢༠༢༠ ལུ་ བུམ་ཐང་རོང་ཁག་ ཆོས་འཁོར་-སྟང་ འདེམས་ཁོངས་ཀྱི་རྒྱལ་ཡོངས་ཚོགས་འདུའི་འཐུས་མིའི་ དུས་མིན་བཙག་འཐུ་འགོ་འདྲེན་འཐབ་པའི་སྐབས་ འབྲུག་མཉམ་རུབ་ཚོགས་པའི་ འདེམས་ངོ་ཟླ་བ་འདི་ བཙག་འཐུ་གྲུབ་ཡོད་པའི་སྐོར་ མི་མང་ཡོངས་ལུ་བརྡ་འཕྲིན་སྤེལཝ་ཨིན།
ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསོམས་ ༦༢༡༩ (ཕོ་རྒས་༢༩༠༤ དང་ ཨམ་སྲུ་ ༣༣༡༥) ལས་ ཚོགས་ རྒྱན་སྐྱུར་བར་འོང་མི་བསོམས་ ༤༥༩༦ ཀྱིས་ཚོགས་རྒྱན་བཙུགས་ཏེ་ཡོདཔ་ལས་ བརྒྱ་ཆ་ ༧༣.༩༠% གིས་ ཚོགས་རྒྱན་ བཙུགས་ཏེ་འདུག ཚོགས་རྒྱན་བཙུགས་ཡོད་མི་ཡོངས་བསོམས་ལས་ ཚོགས་རྒྱན་ ༣༣༡༥ འདི་ ཚོགས་རྒྱན་ས་ཁོངས་ ༡༡ ཚུ་ནང་ མི་ངོ་བོ་འབད་འགྱོ་སྟེ་ ཚོགས་རྒྱན་འཕྲུལ་ཆས་ཐོག་བཙུགས་ཏེ་ཡོདཔ་དང་ ཚོགས་རྒྱན་ ༡༢༨༡ འདི་ འགྲེམ་ཐོག་ རྒྱན་ཤོག་ཐོག་བཙུགས་ཏེ་འདུག
དུས་མིན་བཙག་འཐུ་འདི་ནང་ དོ་འགྲན་འབད་མི་ འདེམས་ངོ་གཉིས་ཆ་རང་གིས་ གྲུབ་འབྲས་གསལ་བསྒྲགས་འབད་བའི་ ཉིན་གྲངས་སུམ་ཅུའི་ནང་འཁོད་ འདི་ཡང་ སྤྱི་ཚེས་༢༠-༡༢-༢༠༢༠ གི་ཕྱི་རུའི་ཆུ་ཚོད་ ༤ ལས་མ་ཕྱི་བར་ མི་མང་བཙག་ འཐུའི་མ་དངུལ་འབྲི་ཤོག་ཨང་ ༩ ཀ(ཇི་ཨི)་པའི་ཐོག་ བུམ་ཐང་རོང་ཁག་བཙག་འཐུ་ཡིག་ཚང་ ཡང་ན་ བཙག་འཐུ་ལྷན་ ཚོགས་ཀྱི་ཡིག་ཚང་ལྟེ་བའི་ མི་མང་བཙག་འཐུའི་མ་དངུལ་སྡེ་ཚན་ལུ་ བཙག་འཐུའི་ཟད་གྲོན་སྙན་ཞུ་ཚུ་ འབད་དགོ་པའི་ དྲན་གསོ་འབདཝ་ཨིན། མི་མང་ཡོངས་དང་ འབྲེལ་ཡོད་ཚུ་གིས་ དུས་མིན་བཙག་འཐུ་འདི་གི་དོན་ལས་ བཙག་འཐུའི་ བཤེར་ཡིག་བཙུགས་ནིའི་དུས་ཚོད་འདི་ ངལ་གསོ་ཚུ་མ་བརྩི་བའི་ ཉིན་གྲངས་བཅུ་ཐམ་གི་དུས་ཡུན་འདི་ ད་རེས་ལས་འགོ་ བཙུགས་ སྤྱི་ཚེས་ ༣-༡༢-༢༠༢༠ གི་ཕྱི་རུའི་ཆུ་ཚོད་༤ ལུ་མཇུག་བསྡུཝ་ཨིན་པའི་དྲན་གསོ་ཕུལཝ་ཨིན།
རང་ལུགས་གནམ་ལོ་ལྕགས་ཕོ་བྱི་ལོ་ ཟླ་བཅུ་པའི་ཚེས་དྲུག་གམ་ སྤྱི་ལོ་༢༠༢༠ ཟླ་ ༡༡ པའི་ཚེས་ ༢༠ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ རྒྱལ་ཁབ་ཀྱི་ བུ་ལོན་འཛིན་སྐྱོང་ལེགས་ཤོམ་འཐབ་ནིའི་དོན་ལུ་ མི་མང་གི་ སྲིད་བྱུས་བཟོ་དགོཔ་སྦེ་ གྲོས་འདེབས་ཕུལ་ཡོདཔ་བཞིན་དུ་ གཞུང་གིས་ དེ་ལུ་ངོས་ལེན་འབད་དེ་ སྤྱི་ལོ་༢༠༡༦ གི་ ཟླཝ་༨ པའི་ནང་ མི་མང་བུ་ལོན་སྲིད་བྱུས་ཆ་འཇོག་གྲུབ་ཡོད་མིའི་ནང་ བུ་ལོན་གྱི་ཚད་གཞི་ བརྒྱ་ཆ་༢༥ སྦེ་ འཁོད་ཡོད་རུང་ རྩིས་ལོ་༢༠༡༦-༢༠༡༧ གྱི་ལོ་ནང་ བརྒྱ་ཆ་༢༥.༧ ལུ་ ཡར་སེང་སོང་ཡོད་མི་དེ་ ཚད་གཞི་ལས་བརྒལ་ཡོདཔ་ལས་ ཚ་གྱང་ལངམ་མས་ཟེར་ གཞལམ་སྒང་གི་འཐུས་མི་ པདྨ་གྲགས་པ་གིས་ཞུ་ཡི།
གནད་དོན་དེ་ཡང་ ཁ་ཙ་ རྒྱལ་ཡོངས་ཚོགས་སྡེ་ནང་ འཆར་དངུལ་དཔྱ་བགོ་དཔྱད་ཡིག་གི་ སྙན་ཞུ་ཕུལ་བའི་སྐབས་ལུ་ དངུལ་རྩིས་བློན་པོ་ལུ་ ཞུ་ཡོདཔ་ཨིན།
པདྨ་གྲགས་པ་གིས་འབད་བ་ཅིན་ སྲིད་བྱུས་ནང་ མི་མང་གི་བུ་ལོན་གྱི་ ཚད་གཞི་དེ་ བརྒྱ་ཆ་༢༥ འོང་དགོཔ་སྦེ་ཨིན་རུང་ ཧེ་མའི་གཞུང་གིས་ རྩིས་ལོ་༢༠༡༦ དང་༢༠༡༧ གྱི་ སྔོན་རྩིས་བརྒྱ་ཆ་༡༦.༣ བཞག་ཡོད་རུང་ བརྒྱ་ཆ་༢༥.༧ ལུ་ ཡར་སེང་སོང་མི་དེ་ ཚད་གཞི་ལས་བརྒལ་ཡོདཔ་ལས་ རྒྱལ་ཡོངས་ཚོགས་སྡེ་གིས་ ལཱ་ཁག་སྦེ་བཟོ་ཡོད་མི་ སྲིད་བྱུས་དེ་ལུ་ ཆ་མ་བཞག་པའི་ ཚ་གྱང་ལངམ་མས་ཟེར་ཞུ་ཡི།
དེ་འབདཝ་ལས་ གཞུང་གིས་ རྩིས་ལོ་༢༠༡༦-༢༠༡༧ གྱི་ སྔོན་རྩིས་བཏོན་མི་ བརྒྱ་ཆ་༡༦.༣ ལས་ བརྒྱ་ཆ་༢༥.༧ ལུ་ ག་དེ་སྦེ་ཡར་སེང་ཡར་སོཔ་ཨིན་ན་དང་ མ་འོངས་པ་ལུ་ མི་མང་བུ་ལོན་སྲིད་བྱུས་ལས་ མི་བརྒལ་ནི་གི་ ཐབས་ལམ་དང་ གྲ་སྒྲིག་ག་ཅི་ར་ འབད་དོ་ཡོདཔ་ཨིན་ན་ཟེར་ དངུལ་རྩིས་བློན་པོ་ རྣམ་རྒྱལ་རྡོ་རྗེ་ལུ་ ཞུ་ཡི།
དངུལ་རྩིས་བློན་པོ་གིས་འབད་བ་ཅིན་ རྒྱལ་ཁབ་འདི་ ཆུང་ཀུ་འབད་ནི་དེ་གིས་ འོང་འབབ་དང་ གཞན་མི་ ག་ཅིའི་ཐད་ལས་འབད་རུང་ ཆུང་ཀུ་ཨིནམ་ལས་ བུ་ལོན་གྱི་ཐད་ཁར་ རིགཔ་འགྱིམ་སྟེ་ ལཱ་འབད་དགོཔ་ ཁག་ཆེ་བས་ཟེར་ཞུ་ཡི།
བློན་པོ་གིས་ ཞུ་མིའི་ནང་ སྤྱི་ལོ་༢༠༡༠ དང་༢༠༡༡ ལས་ཚུར་ རྒྱལ་ཁབ་ནང་ རུ་པི་གི་ སྟབས་མ་བདེཝ་ལེ་ཤ་ཐོན་ཡོདཔ་ལས་ མ་འོངས་པ་ལུ་ བུ་ལོན་འཛིན་སྐྱོང་འཐབ་ནིའི་དོན་ལུ་ གཞུང་གིས་ མཁས་མཆོག་ཚུ་དང་གཅིག་ཁར་ ལོ་ངོ་༣ གྱི་རིང་ གྲོས་བསྟུན་འབད་བའི་ཤུལ་ལུ་ སྤྱི་ལོ་༢༠༡༦ ལུ་ སྲིད་བྱུས་དེ་ གསར་བཏོན་འབད་ཡི་ཟེར་ཞུ་ཡི།
སྤྱི་ལོ་༢༠༡༦-༢༠༡༧ ལུ་ ཚོད་རྩིས་བཀོད་མི་ལས་ ཡར་སེང་འགྱོ་དགོ་མི་དེ་ཡང་ ཁྱིམ་ཚང་རྒྱལ་ཁབ་ཀྱི་ དངུལ་ཁང་ལྟེ་བ་ལས་ རུ་པི་ཐེར་འབུམ་༦ ལྷགཔ་ཅིག་ བུ་ལོན་ལེན་མི་དེ་ སྤྱི་ལོ་༢༠༡༦ གྱི་ ཟླཝ་༧ པའི་ནང་ ལོག་བཏབ་ནི་དེ་གིས་ཨིན་ཟེར་ཞུ་ཡི།
ད་ལས་ཕར་ བསྐྱིན་འགྲུལ་གྱི་སྐྱེད་ཚུ་ མར་བབས་འགྱོ་བའི་ཁར་ སྒེར་སྡེ་ཚུ་ ཤུགས་ཐལ་ཏེ་ དཔལ་འབྱོར་སྟབས་བདེ་ཏོག་ཏོ་འགྱོཝ་དང་འབྲེལ་ ཕྱིར་ཚོང་ཡང་ ཡར་སེང་འགྱོ་བའི་བསྒང་ལས་ གནས་སྟངས་དེ་ ག་དེ་དྲག་དྲག་ ལེགས་ཤོམ་འགྱོ་འོང་ཟེར་ བློན་པོ་གིས་ གསལ་ཞུ་འབད་ཡི།
དེ་འབདཝ་ལས་ སྐྱེད་ཚུ་མར་འབབ་འགྱོ་བའི་བསྒང་ལས་ རྒྱལ་ཁབ་ཀྱི་ དཔལ་འབྱོར་ཡར་དྲག་སོང་སྟེ་ མི་མང་གི་ བུ་ལོན་དེ་ ཚད་གཞི་གུ་ གནས་ཚུགས་པའི་ ཁས་ལེན་འབད་ཚུགས་ཟེར་ དངུལ་རྩིས་བློན་པོ་ རྣམ་རྒྱལ་རྡོ་རྗེ་གིས་ ཞུ་ཡོད་པའི་གནས་ཚུལ།
ཡེ་ཤེས་སྒྲོལ་མ།


text:
༉ བཀྲིས་སྒང་མེ་རག་རྒེད་འོག་ ཁ་ཤ་སྟེང་དང་ བསམ་གྲུབ་ལྗོངས་མཁར་ཇོ་མོ་གཙང་ཁ་དྲུང་ཁག་གི་ས་གནས་ ཕ་ཇོ་དགོན་པ་གཡུས་ཚན་༢ ཀྱི་ མི་སེར་ཚུ་ ནད་ཡམས་ཀོ་བིཌ་-༡༩ ཐོབ་མི་ཚུ་དང་ འབྲེལ་བ་འཐབ་ཡོདཔ་ལས་ གཡུས་ཚན་དེ་གཉིས་ སྤྱི་ཟླ་༥ པའི་ཚེས་༢༡ ལུ་ མི་སྡེ་ཟུར་བཞག་ས་ཁོངས་སྦེ་ གསལ་བསྒྲགས་འབད་ནུག།
ཁ་ཤ་སྟེང་དང་ ཕ་ཇོ་དགོན་པའི་ ཉེ་འདབས་ལུ་ གཡུས་ཚན་གཞན་མེདཔ་ལས་ གཡུས་ཚན་༢ དེ་ གཡུས་ཚན་གཞན་ཚུ་དང་ འབྲེལ་བ་མེད་རུང་ རོལ་སྣང་གཡུས་ཚན་དེ་ ཕ་ཇོ་དགོན་པའི་ སྦོ་ལོགས་ཁར་ཡོདཔ་ལས་ མི་ཚུ་གིས་ གཡུས་ཚན་གཞན་ཚུ་ནང་ འགྲོ་འགྲུལ་ཚད་འཛིན་དང་ བཀག་དམ་འབད་ནིའི་དོན་ལུ་ ལྟ་རྟོག་འབད་མི་ བདེ་སྲུངཔ་༣ བཙུགས་ཏེ་ཡོདཔ་ཨིན་པས།
བདེ་བ་ཐང་ལུ་ཡོད་མི་ ཤར་ཕྱོགས་ཀོ་བིཌ་-༡༩ ལས་བྱེད་ཚོགས་ཆུང་གི་ འགོ་དཔོན་ཚུ་གིས་ སླབ་མི་དང་འཁྲིལཝ་ད་ ཁ་ཤ་སྟེང་གི་ ཁྱིམ་གུང་པ་༡༣ དང་ ཕ་ཇོ་དགོན་པའི་ ཁྱིམ་གུང་པ་༡༡ གི་ མི་ག་ར་ ཁ་ཤ་སྟེང་ལུ་ མི་༡ ཚེ་ལས་འདས་སར་ འགྱོ་བའི་སྐབས་ ནད་འབུབ་ཐོབ་མི་དང་གཅིག་ཁར་ ཐད་ཀར་དུ་ འབྲེལ་བ་འཐབ་ནུག་ཟེར་ཨིན་པས།
གཡུས་ཚན་གཉིས་ནང་ མི་སྡེ་ནང་ལས་ ཀོ་བིཌ་-༡༩ ཁྱབ་སྤེལ་སོང་ཡོདཔ་ལས་ ས་གནས་དེ་གི་ མི་སེར་ག་ར་ ནད་འབུབ་ཐོབ་མི་ཚུ་དང་ ཐད་ཀར་འབྲེལ་བ་འཐབ་ཡོདཔ་ལས་ མི་སྡེ་ནང་ ནད་འབུབ་ཁྱབ་སྤེལ་སྔོན་འགོག་གི་ ཐབས་ལམ་བཟུམ་ཅིག་སྦེ་ མི་སྡེ་ཟུར་བཞག་ས་ཁོངས་སྦེ་ གསལ་བསྒྲགས་འབད་ནུག།
ལས་བྱེད་ཚོགས་ཆུང་གི་ འགོ་དཔོན་ཚུ་གིས་ སླབ་མིའི་ནང་ དེ་བཟུམ་སྦེ་ མི་སྡེ་ཟུར་བཞག་བཟོ་དགོ་མི་དེ་ཡང་ ས་གནས་ནང་ ངོས་འཛིན་ཅན་གྱི་ མཐུན་རྐྱེན་ཟུར་བཞག་ལྟེ་བ་མེད་པའི་ཁར་ ཐད་ཀར་དང་ ཐད་ཀར་མེན་པའི་ཐོག་ལས་ འབྲེལ་བ་འཐབ་མི་ཚུ་འབད་རུང་ ཁོང་རའི་ཁྱིམ་ནང་ དཀའ་སྡུག་ག་ནི་ཡང་མེད་པར་ སྡོད་ཚུགས་ཐབས་ལུ་ ཨིན་ཟེར་ཨིན་པས།
མི་སྡེ་ཟུར་བཞག་གི་ ལམ་སྟོན་དང་འཁྲིལཝ་ད་ མི་སྡེ་ཟུར་བཞག་ས་ཁོངས་ཚུ་ བཅད་མཚམས་བཀལ་ཐོག་ འཛུལ་སྒོ་༡ དང་གཅིག་ཁར་ སྒོ་སྲུང་འབད་དགོཔ་བཞིན་དུ་ བདེ་སྲུངཔ་༢ དེ་ཅིག་གིས་ ལྟ་རྟོག་འབད་ནི་དང་ མི་སྡེ་ཁས་བླངས་པ་ ཉུང་ཤོས་༣ གྱིས་ གསོ་བ་དང་ལྟ་རྟོག་སྡེ་ཚན་ ཚོགས་པ་ཚུ་གི་ ལམ་སྟོན་ཐོག་ རྒྱབ་སྐྱོང་འབད་དགོཔ་ཨིན་པས།
ལམ་སྟོན་ནང་ ལྟ་རྟོག་སྡེ་ཚན་གྱིས་ དུས་ཡུན་༢༤ འི་རིང་ ལྟ་རྟོག་འབད་དགོཔ་དང་ རྒེད་འོག་གི་ གསོ་བའི་ལས་རོགསཔ་ཚུ་གིས་ དཔེ་ཚད་བསྡུ་ལེན་འབད་ནི་ དེ་ལས་ དུས་དང་དུས་སུ་ བརྟག་དཔྱད་འབད་ནི་དང་ མི་སྡེ་ཟུར་བཞག་ས་ཁོངས་ནང་ ཁག་ཆེ་བའི་ ཉེན་སྲུང་དང་ སྔོན་འགོག་གི་ ཐབས་ལམ་ཚུ་ གཞི་བཙུགས་འབད་དགོ་ཟེར་བཀོད་ནུག།
དེ་ལས་ གསོ་བའི་ལས་རོགསཔ་ཚུ་གིས་ ཉེན་སྲུང་སྒྲིག་གཞི་ཚུ་གི་ཐད་ཁར་ ལྟ་རྟོག་སྡེ་ཚན་ལུ་ ལམ་སྟོན་འབད་དགོཔ་དང་ མི་སྡེ་ཟུར་བཞག་ས་ཁོངས་ཚུ་ནང་སྡོད་མི་ ཁྱིམ་གུང་པ་ཚུ་ལུ་ ཉེན་སྲུང་གི་ ཅ་ཆས་ཚུ་དང་སྦྲགས་ གསོ་བའི་ཞབས་ཏོག་ཚུ་ཡང་ སྤྲོད་དགོཔ་ཨིན་པས།
ལམ་སྟོན་དང་འཁྲིལཝ་ད་ མི་སྡེ་ཟུར་བཞག་ས་ཁོངས་ཚུ་ནང་ལས་ ཀོ་བིཌ་-༡༩ ཐོབ་མི་རེ་ འཐོན་པ་ཅིན་ གསོ་བའི་ལས་རོགསཔ་ཚུ་གིས་ ས་གནས་དང་ ལུང་ཕྱོགས་ལས་བྱེད་ཚོགས་ཆུང་ཚུ་དང་ གྲོས་བསྟུན་འབད་ཐོག་ ནདཔ་ཚུ་འབག་འོང་ནིའི་ ཐབས་ལམ་སྒྲིག་དགོཔ་བཞིན་དུ་ ས་གནས་ལས་བྱེད་ཚོགས་ཆུང་ཚུ་གིས་ ནདཔ་ཚུ་གི་ རྐྱང་གནས་མཐུན་རྐྱེན་ཐད་ཀར་ གསོ་བའི་གྲོས་སྟོན་པ་དང་ ལུང་ཕྱོགས་ལས་བྱེད་ཚོགས་ཆུང་ཚུ་དང་ འབྲེལ་འཐབ་དགོཔ་ཨིན་པས།
མི་སྡེ་དེ་ གསོ་བའི་དབང་འཛིན་ཚུ་གིས་ ངོ་སྦྱོར་མ་འབདཝ་ཚུན་ དེ་ནང་གི་ མི་ཚུ་གིས་ ཧེ་མ་ག་ཨིནམ་སྦེ་ སྡོད་མི་ཆོག་ནི་ཨིན་རུང་ ལྟ་རྟོག་དམ་དམ་ཐོག་ མི་སྡེ་ནང་འཁོད་ལུ་ མི་ཚུ་གིས་ ཁོང་རའི་ཁྱིམ་ནང་ ཨ་རྟག་གི་ལཱ་ཚུ་ འབད་ཆོག་ཟེར་ ལམ་སྟོན་ནང་བཀོད་ནུག།
ད་རུང་ རྫོང་ཁག་དང་ དྲུང་ཁག་ལས་བྱེད་ཚོགས་ཆུང་གི་ གསོ་བ་དང་ ཐབས་སྒྲིག་སྡེ་ཚན་ཚུ་གིས་ ཉེན་སྲུང་ཐབས་ལམ་ཚུ་དང་འཁྲིལ་ ཚུལ་མཐུན་སྦེ་ ནདཔ་ཚུ་འབག་ནིའི་ནང་ འགོ་ཁྲིད་འབད་དགོཔ་བཞིན་དུ་ ལྟ་རྟོག་དང་ ཐབས་སྒྲིག་སྡེ་ཚན་ཚུ་གི་ འགོ་འདྲེན་ཐོག་ མི་སྡེ་ཟུར་བཞག་ནང་ སྡོད་མི་ཚུ་གིས་ འབྲེལ་བ་འཐབ་ནི་དང་ མཉམ་འབྲེལ་འབད་ནིའི་དོན་ལུ་ མི་སྡེ་བརྡ་བརྒྱུད་ ཝི་ཅཱཌ་དང་ ཝཱཌསི་ཨབ་ཚུ་ནང་ སྡེ་ཚན་བཟོ་དགོཔ་ཨིན་པས།
མི་སྡེ་ཟུར་བཞག་གི་ ལམ་སྟོན་ནང་ མི་སྡེ་ཟུར་བཞག་ནང་ སྡོད་མི་ཚུ་གིས་ མཁོ་ཆེ་བའི་ ཅ་ཆས་ཚུ་ མི་སྡེ་བརྡ་བརྒྱུད་ཀྱི་ སྡེ་ཚན་ནང་ མཁོ་མངགས་འབད་དགོཔ་བཞིན་དུ་ ཐབས་སྒྲིག་སྡེ་ཚན་གྱིས་ ཅ་ཆས་ཚུ་ འཛུལ་སྒོ་ཚུན་ སྐྱེལ་སྤྲོད་འབད་ནི་ལུ་ ལྷན་ཐབས་འབད་དགོཔ་ད་ ཏི་རུ་སྤྲོད་ནིའི་ཐད་ཁར་ ཡོངས་འབྲེལ་ཐོག་དང་ ཡང་ཅིན་ ཤུལ་མ་སྤྲོད་ནི་སྦེ་ བཞག་དགོ་ཟེར་བཀོད་ནུག།
སྤྱི་ཟླ་༥ པའི་ཚེས་༢༡ ལས་ ཁ་ཙ་ཚུན་ ཁ་ཤ་སྟེང་ལས་ མི་༩ དང་ ཕ་ཇོ་དགོན་པ་ལས་ མི་༦ འབདཝ་ད་ བསྡོམས་ཀྱིས་མི་༡༥ ལུ་ ཀོ་བིཌ་-༡༩ ཐོབ་ཡོདཔ་བཞིན་དུ་ ཇོ་མོ་གཙང་ཁ་ལུ་འབད་བ་ཅིན་ ཁ་ཤ་སྟེང་གི་ མི་༩ བརྩིས་ཏེ་ མི་གྲངས་༢༨ ལུ་ ཀོ་བིཌ་-༡༩ ཐོབ་ཡོད་པའི་གནས་ཚུལ།
སྐལ་བཟང་དབང་ཕྱུག། བསམ་གྲུབ་ལྗོངས་མཁར།


text:
༉ ཤིང་མཁར་-སྒོར་གཱན་གྱི་ ཕྲང་ལམ་སེལ་ནིའི་དོན་ལས་ མཐའ་འཁོར་གནས་སྟངས་ཀྱི་ ཕན་གནོད་བརྟག་ཞིབ་སྙན་ཞུ་ནང་ ཁ་གསལ་མེདཔ་ལས་ རྒྱལ་ཡོངས་མཐའ་འཁོར་གནས་སྟངས་ལྷན་ཚོགས་ཀྱིས་ ཞབས་ཏོག་ལྷན་ཁག་ལུ་ བརྟག་ཞིབ་ནན་བསྐྱར་འབད་དགོཔ་སྦེ་ སླབ་སྟེ་ཡོདཔ་ཨིན་པས།
དེ་ཡང་ ཞབས་ཏོག་ལྷན་ཁག་གིས་ མཐའ་འཁོར་གནས་སྟངས་ཀྱི་ ཕན་གནོད་བརྟག་ཞིབ་སྙན་ཞུ་དེ་ སྤྱི་ལོ་༢༠༡༡ དང་༢༠༡༢ དེ་ཅིག་ཁར་ བཟོ་ཡོདཔ་བཞིན་དུ་ ད་ཚུན་གྱི་བར་ན་ བསྐྱར་ཞིབ་དང་ དུས་མཐུན་མ་འབད་མི་ལུ་བརྟེན་ཨིན་པས།
ལྷན་ཚོགས་ཀྱི་དྲུང་ཆེན་ བཙན་སྐྱོགས་ནོར་བུ་གིས་ སླབ་མིའི་ནང་ བརྟག་ཞིབ་སྙན་ཞུ་གི་ ཡིག་ཆ་དེ་ བསྐྱར་ཞིབ་འབད་བ་ཅིན་ ཤིང་མཁར་-སྒོར་གཱན་གྱི་ ཕྲང་ལམ་སེལ་ནིའི་སྐོར་ ཁ་གསལ་བརྟག་ཞིབ་འབད་དགོཔ་འོང་ཟེར་ཨིནམ་ད་ དཔེར་ན་ ཕྲང་ལམ་དེ་ རྒྱ་མཚོའི་གནས་ཚད་ལས་ མཐོ་ཚད་མི་ཊར་༤,༠༠༠ དེ་ཅིག་གི་ ས་ཁ་ལས་ སེལ་དགོཔ་མ་ཚད་ སའི་ཆགས་ཚུལ་དང་ ཁྱད་རྣམ་ཚུ་ གྱེན་སྦེ་ཡོད་རུང་ སྙན་ཞུ་ནང་ དེའི་སྐོར་ལས་ བཀོད་དེ་མིན་འདུག་ཟེར་ཨིན་པས།
སའི་ཆགས་ཚུལ་གྱི་ གནས་སྡུད་ནང་ ཁ་གསལ་མེད་པའི་ཁར་ སྙན་ཞུ་དེ་ནང་ བབ་ལ་ཐང་གི་ གནས་སྡུད་ཚུ་ ལག་ལེན་འཐབ་ཡོདཔ་ད་ བབ་ལ་ཐང་དེ་ རྒྱ་མཚོའི་གནས་ཚད་ལས་ ཐོག་ཚད་མི་ཊར་༢,༠༠༠ དེ་ཅིག་ཡོདཔ་ལས་ ཤིང་མཁར་དང་ དོ་མཉམ་འབད་མི་བཏུབ་འོང་ཟེར་ བཙན་སྐྱོགས་ནོར་བུ་གིས་ བཤདཔ་ཨིན་པས།
སྙན་ཞུ་དང་འཁྲིལཝ་ད་ ས་ཆ་རིག་པའི་ བརྟག་ཞིབ་དང་ གནམ་གཤིས་གནས་སྟངས་ཀྱི་ གནས་སྡུད་ལ་ལོ་ཅིག་ ལེགས་ཤོམ་སྦེ་ བརྟག་ཞིབ་མ་འབདཝ་ལས་ བྱ་བའི་གནད་སྤྱོད་དང་འཁྲིལ་ བརྡ་དོན་ཚུ་ ཁ་གསལ་མ་བཀོད་པས་ཟེར་ཨིན་པས།
ད་ལྟོའི་གཞུང་གིས་ སྐུལ་བསྒྲགས་སྐབས་ ཤིང་མཁར་-སྒོར་གཱན་ཕྲང་ལམ་སེལ་ནི་གི་ ཁས་བླངས་འབད་ཡོདཔ་ཨིན་རུང་ འཆར་གཞི་༡༡ པའི་ནང་ སེལ་ཐབས་མི་འབྱུང་ནི་ཨིན་པས།
ལྷན་ཚོགས་ཀྱིས་ མཐའ་འཁོར་གནས་སྟངས་ཀྱི་ ཉོགས་མེད་ལག་ཁྱེར་ག་ཅི་ལུ་བརྟེན་ མ་བྱིནམ་ཨིན་ན་ ཞབས་ཏོག་ལྷན་ཁག་ལུ་ ཡི་གུ་ཅིག་ཡང་ བཏང་ཡོདཔ་བཞིན་དུ་ སྙན་ཞུའི་ནང་ ཁ་གསལ་ཚངམ་སྦེ་མེདཔ་ལས་ བསྐྱར་ཞིབ་འབད་མ་ཚུགས་ཟེར་ དྲུང་ཆེན་བཙན་སྐྱོགས་ནོར་བུ་གིས་ བཤདཔ་ཨིན་པས།
འཁོར་ལམ་དེ་ སྲུང་སྐྱོབ་ཀྱི་ ས་ཁོངས་ནང་ ཚུད་དོ་ཡོདཔ་ལས་ མཐའ་འཁོར་གནས་སྟངས་ཀྱི་ ཕན་གནོད་བརྟག་ཞིབ་སྙན་ཞུ་ནང་ གནས་སྡུད་ཁག་ཆེ་ཏོག་ཏོ་ཚུ་ ཚུད་དགོཔ་ཨིན་རུང་ ད་རེས་ ལྷན་ཚོགས་ཀྱིས་ ཁ་གསལ་ག་ར་གསལ་བཀོད་འབད་ཡོད་པའི་ སྙན་ཞུ་ཚུ་ དགོ་འདོད་བཀོདཔ་ཨིན་པས།
དེ་གི་ཤུལ་ལས་རྐྱངམ་གཅིག་ སྙན་ཞུ་དེ་ བརྟག་ཞིབ་འབད་ཐོག་ལས་ མཐའ་འཁོར་གནས་སྟངས་ཀྱི་ ཉོགས་མེད་གནང་བ་ བྱིན་མི་བྱིན་ བལྟ་དགོཔ་འོང་ཟེར་ དྲུང་ཆེན་གྱིས་ བཤདཔ་ཨིན་པས།
ཞབས་ཏོག་ལྷན་ཁག་གིས་ སྙན་ཞུ་དང་ ནགས་ཚལ་ཉོགས་མེད་ལག་ཁྱེར་དང་འཁྲིལ་ཏེ་ ངོས་ལེན་འབད་དགོ་པའི་ ཞུ་བ་འབད་ཡོད་རུང་ ནགས་ཚལ་ཉོགས་མེད་ལག་ཁྱེར་རྐྱངམ་གཅིག་ལུ་ གཞི་བཞག་ཐོག་ལས་ གནང་བ་བྱིན་ནི་མེདཔ་ལས་ ལྷན་ཚོགས་ཀྱིས་ གནང་བ་བྱིན་ནི་ལུ་ བྱ་སྒོའི་ལམ་ལུགས་ སོ་སོར་ཡོདཔ་ཨིན་པས།
ཉོགས་མེད་ལག་ཁྱེར་ནང་ སྲུང་སྐྱོབ་ཀྱི་ ས་ཁོངས་དང་ ཤིང་སྣ་ སྲོག་ཆགས་ཚུ་ལུ་ གནོད་ཉེན་མ་གཏོགས་ རང་བཞིན་གནས་སྟངས་ཀྱི་ ཕན་གནོད་སྐོར་ལས་ ག་ནི་ཡང་ ཁ་གསལ་བཀོད་དེ་མིན་འདུག་ཟེར་ཨིན་པས།
མཐའ་འཁོར་གནས་སྟངས་ཀྱི་ ཕན་གནོད་བརྟག་ཞིབ་སྙན་ཞུ་ནང་ སྲུང་སྐྱོབ་ས་ཁོངས་གཙོ་ཅན་སྦེ་ འཁོད་དེ་ཡོད་རུང་ ནགས་ཚལ་ཉོགས་མེད་ལག་ཁྱེར་ བྱིན་མི་དེ་གིས་ མི་མང་ལུ་ མགུ་འཐོམ་བྱུང་ནུག་ཟེར་ཨིནམ་ད་ སྙན་ཞུ་དེ་གིས་ ལྷན་ཚོགས་ཀྱི་ དགོས་མཁོ་སྒྲུབ་མི་ཚུགས་པའི་ཁར་ ཉོགས་མེད་གནང་བ་བྱིན་ནིའི་ ལམ་ལུགས་དེ་ ག་ར་ལུ་གཅིག་མཚུངས་སྦེ་ ལག་ལེན་འཐབ་དགོཔ་འོང་ཟེར་ ལྷན་ཚོགས་ཀྱི་ འགོ་དཔོན་གྱིས་ བཤདཔ་ཨིན་པས།
ལྷན་ཚོགས་ཀྱིས་འབད་བ་ཅིན་ ད་ལྟོའི་ སྙན་ཞུ་ཚུ་ བརྡ་དོན་མང་ཤོས་ར་ ཡིག་ཚང་ནང་ སྡོད་ཐོག་ལས་ གསལ་བཀོད་འབད་དེ་འདུག་ཟེར་ཨིནམ་ད་ གནས་སྡུད་གཙོ་ཅན་ནང་ གནམ་བྱཱར་དགུན་གྱི་ སྙན་ཞུ་དགོཔ་ཨིན་རུང་ དེ་གི་སྐོར་ལས་ བཀོད་དེ་མེདཔ་ལས་ གནམ་བྱཱར་ལུ ཤིང་མཁར་-སྒོར་གཱན་བར་ནའི་ ལམ་གྱི་གནས་སྟངས་ཚུ་ ག་དེ་སྦེ་འགྱོ་འོང་ག་ ཤེས་མི་ཚུགས་ཟེར་ཨིན་པས།
དྲུང་ཆེན་གྱིས་འབད་བ་ཅིན་ ད་ལྟོའི་སྙན་ཞུ་ནང་ གནམ་དགུན་གྱི་ དུས་ཚོད་གཅིག་ལུ་ གཞི་བཞག་ཐོག་ལས་ བརྟག་ཞིབ་འབད་དེ་ཡོདཔ་ལས་ ལྷན་ཁག་ལུ་ ཁ་གསལ་གྱི་ གནས་སྡུད་གཙོ་ཅན་ཚུ་དགོཔ་སྦེ་ སླབ་སྟེ་ཡོད་ཟེར་ཨིནམ་ད་ ད་རེས་ ཤིང་འཁར་སྒོར་གཱན་གྱི་ ཕྲང་ལམ་དེ་ དང་ཕུའི་མི་ལམ་བརྒྱུད་དེ་ དཔག་ཚད་བཀལ་ནུག་ཟེར་ཨིན་པས།
ནགས་ཚལ་དང་ གླིང་ཁ་ཞབས་ཏོག་ལས་ཁུངས་ཀྱི་མདོ་ཆེན་ ཕན་ཏོ་ཚེ་རིང་གིས་ ལམ་སེལ་ནིའི་དོན་ལུ་ སྟབས་མ་བདེཝ་མེད་པའི་ཁར་ ཁོང་གི་ འགན་ཁུར་དེ་ ནགས་ཚལ་གྱི་ ཉོགས་མེད་ལག་ཁྱེར་བྱིན་ནི་རྐྱངམ་གཅིག་ཨིན་ཟེར་ བཤདཔ་ཨིན་པས།
ཁོ་གིས་འབད་བ་ཅིན་ དང་ཕུའི་མི་ལམ་དང་ རྩྭ་འབྲོག་ཚུ་ཡོད་མི་ ཤིང་མཁར་-སྒོར་གཱན་གྱི་ ཕྲང་ལམ་སེལ་ནི་ལུ་ ཁོང་གི་ ཧོངས་ལས་ ཉོགས་བཤད་མེད་ཟེར་ཨིན་པས།
རྒྱལ་ཡོངས་ཚོགས་འདུ་ཐེངས་༨༤ པའི་ནང་ཡང་ ཤིང་མཁར་-སྒོར་གཱན་ཕྲང་ལམ་སེལ་ནིའི་སྐོར་ལས་ གསུང་གྲོས་གནང་སྟེ་ ལམ་གྱི་དཔག་ཚད་ ལོག་འབད་དགོཔ་སྦེ་ གྲོས་ཐག་བཅད་ནུག།
ན་ཧིང་ སྤྱི་ཟླ་༦ པའི་ནང་ ལྷན་རྒྱས་གཞུང་ཚོགས་དང་ བརྡ་བརྒྱུདཔ་ཚུ་གི་བར་ན་ ཟླ་རིམ་ཞལ་འཛོམས་ འཚོགས་པའི་སྐབས་ ཞབས་ཏོག་བློན་པོ་ རྡོ་རྗེ་ཆོས་སྒྲོན་གྱིས་ ཤིང་མཁར་-སྒོར་གཱན་གྱི་ ཕྲང་ལམ་ཀི་ལོ་མི་ཊར་བསྡོམས་༣༧.༨ ཡོད་མིའི་གྲས་ལས་ ཀི་ལོ་མི་ཊར་༡༨ རྐྱངམ་གཅིག་ གླིང་ཁའི་ས་ཁོངས་གཙོ་ཅན་ནང་ ཚུདཔ་མས་ཟེར་ བཤད་ཡོདཔ་ཨིན་པས།
འཕྲལ་ཁམས་ཅིག་ཁར་ ལྷུན་རྩེ་རྫོང་ཁག་ཚོགས་འདུ་ཐེངས་༣ པའི་ནང་ ད་ལྟོའི་གཞུང་སྐྱོང་གི་ གནས་ཡུན་མ་ཚངམ་ལས་ ཕྲང་ལམ་སེལ་ནིའི་ ལཱ་འགོ་བཙུགས་དགོཔ་སྦེ་ གྲོས་ཆོད་བཏོན་ཡོད་པའི་གནས་ཚུལ།
ཨོ་རྒྱན་རྡོ་རྗེ།